ועדת החוץ והביטחון, כנסת 24, פרוטוקול מספר 59, 2021-12-22 09:00

רם בן ברק: בוקר טוב לכולם, אנחנו ממשיכים את הדיון מאתמול.

רם בן ברק: אני רוצה להציע הצעה למיזוג של שני החוקים האלה לחוק אחד.

רם בן ברק: מדובר באותו דבר רק לשני גופים שונים, ולכן אני חושב שכדאי לאחד אותם.

רם בן ברק: כמובן שזה יצטרך את אישור ועדת הכנסת, אבל קודם כול נצביע כאן.

רם בן ברק: מי בעד מיזוג החוקים האלה?

רם בן ברק: אוקיי, ההצעה התקבלה.

שלמה קרעי: רגע, לא שאלת מי נגד?

רם בן ברק: מי נגד?

שלמה קרעי: אני נגד.

רם בן ברק: אבל אתה לא בעל זכות הצבעה, הצבעתך לא נחשבת.

רם בן ברק: מי נמנע?

רם בן ברק: אושרה.

אורית סטרוק: אני רוצה להסביר למה אני נגד.

רם בן ברק: אני לא מעוניין לשמוע את ההסבר.

שלמה קרעי: רם, התחלנו קשוח.

שלמה קרעי: גם אנחנו יודעים להיות קשוחים.

רם בן ברק: אין שום בעיה.

רם בן ברק: אתם לא רציתם לבוא להסכמות - - -

שלמה קרעי: יצאנו אתמול עם הסכמות, אחרי שהיינו בשני הדיונים באופן מלא.

שלמה קרעי: אבל אתה הפרת אותן.

רם בן ברק: אני לא הפרתי.

שלמה קרעי: הנציבה גברה עליך, תגיד את זה, יש פרוטוקול.

אורית סטרוק: אנחנו ישבנו שעתיים - - -

שלמה קרעי: ישבנו, הגענו לסיכומים, ויתרנו על נושא אחד שהיה מאוד חשוב לנו, אבל אתה נכנעת לנציבה.

רם בן ברק: אני אמרתי שאני אדבר עם הנציבה ואם זה יהיה אפשרי מבחינה טכנית אנחנו נביא את זה, ואם לא אז לא.

אורית סטרוק: אדוני היושב-ראש, יש לי דבר קטן להגיד, חצי דקה - - -

רם בן ברק: אני לא מעוניין לשמוע.

אורית סטרוק: באופן עובדתי אנחנו ישבנו אתמול שעתיים, כולנו התאמצנו, הגענו להסכמה בינינו, ואתה שינית את ההסכמה אחרי שיחה עם הנציבה.

רם בן ברק: אני לא שיניתי את ההסכמה, אני אמרתי שאני אדבר עם - - -

שלמה קרעי: אבל הייתה הסכמה בקרב חברי הוועדה, אלא שהנציבה גברה על כל חברי הכנסת של הוועדה.

רם בן ברק: היא אמרה שטכנית זה לא אפשרי.

שלמה קרעי: אבל אל תבוא אלינו בתלונות.

רם בן ברק: אני לא בא אליך בתלונות.

אורית סטרוק: יוסי, מיכל, רות, בועז – כולם היו בעד זה.

אורית סטרוק: אבל שיחה אחת עם הנציבה וזה נמחק.

רם בן ברק: נתחיל בהסתייגויות של יהדות התורה.

רם בן ברק: לפני זה, אורית, אני רוצה להגיד לך בהערה אישית שהניסיון שלכם לקבוע למשטרת ישראל איפה יוצבו שוטרים ואיפה לא יוצבו שוטרים הוא לא לגיטימי גם בתור חברי כנסת.

שלמה קרעי: אתה פופוליסט, כי אנחנו - - -

רם בן ברק: חבר הכנסת פרוש, בבקשה.

שלמה קרעי: אגב, גם את מיכל רוזין לא עדכנת, גם היא חושבת שההסכמה עדיין בתוקף, היא לא יודעת שהיא הופרה.

מיכל רוזין: בשביל זה באתי היום.

מיכל רוזין: רק הגעתי.

מיכל רוזין: אני אשמח לשמוע הסבר למה.

אורית סטרוק: כל מה שישבנו עליו אתמול שעתיים והגענו להסכמה – נמחק.

מיכל רוזין: אבל הוא אמר שהוא ידבר על זה הנציבה, הוא יתייעץ וישמע את עמדתה.

רם בן ברק: הייתה לי אתמול בערב שיחה ארוכה עם הנציבה, היועצת המשפטית של הוועדה גם דיברה עם הנציבה שיחה ארוכה, ואני השתכנעתי שכרגע זה לא אפשרי לעשות את הדבר הזה.

רם בן ברק: אולי בהמשך, אבל לא כרגע.

יוסף טייב: על מה מדובר?

רם בן ברק: על כניסת חיילים לאגפים של העצירים הביטחוניים.

רם בן ברק: זה לא אפשרי ולכן ההסכמות לא מתקבלות.

רם בן ברק: אני לא בא בטענות בזה לאופוזיציה.

יוסף טייב: אתה אומר שמניעת כניסת החיילים איננה אפשרית?

רם בן ברק: כן, מניעת כניסת החיילים.

רם בן ברק: בליווי אין שום בעיה, אבל כן יש בעיה במשמרות הלילה, שיש שם רק חיילים.

רם בן ברק: אומנם האסירים נמצאים בתוך התאים, אבל פעם בכמה זמן הם עושים מעבר לאורך התאים, ואת זה עושים חיילים ואי אפשר למנוע את זה.

רם בן ברק: זה המצב.

רם בן ברק: נעבור להסתייגויות.

מאיר פרוש: אני מבקש לומר הערה טכנית ללשכה המשפטית.

מאיר פרוש: אני הגשתי הסתייגויות דומות בתיקון 7 ובתיקון 9, אבל בתיקון 9 אתם לא נתתם - - -

עידו בן יצחק: לא, לא, יש שני קבצים.

מירי פרנקל-שור: רק שנייה.

מירי פרנקל-שור: חברי הכנסת, יש שני קבצים על השולחן.

מירי פרנקל-שור: יש את הקובץ של שני החוקים ויש קובץ נוסף שבו כתוב "חלק 2".

מירי פרנקל-שור: בשניהם ביחד יש את כל ההסתייגויות.

מירי פרנקל-שור: הנוהל של הדיון בהסתייגויות יהיה כך: הסתייגות ואז הצבעה, הסתייגות ואז הצבעה.

מירי פרנקל-שור: אלא אם כל חברי הכנסת יסכימו להקציב זמן מסוים להסתייגויות ולאחר מכן לקיים הצבעות.

מירי פרנקל-שור: אם אין הסכמה לזה של כל חברי הכנסת, ננמק ונצביע על כל הסתייגות בנפרד.

רם בן ברק: חבר הכנסת פרוש, אתה רוצה שנצביע על כולן אחרי שאתה מסביר?

מאיר פרוש: אין לי צורך שזה יהיה אחת אחת.

שלמה קרעי: אנחנו רוצים אחת אחת, וזה לא קשור רק לפרוש, זאת זכותנו כחברי כנסת.

רם בן ברק: אני מדבר על ההסתייגויות של פרוש.

רם בן ברק: בהסתייגויות שלך נעשה מה שאתה רוצה.

שלמה קרעי: בסדר.

מאיר פרוש: נימקתי אתמול ואני מסביר את זה שוב.

מאיר פרוש: עמדת יהדות התורה לגבי שירות נשים בצבא היא שמבחינתו זה ייהרג ובל יעבור, זה לא דבר שאנחנו נסכים עליו.

מאיר פרוש: אני רק אמרתי שמאחר שאנחנו מכירים את המציאות ומאחר שלפחות 15 שנה הדבר הזה ממשיך שנה אחרי שנה עם עוד הארכה ועוד הארכה, ומאחר שזה כרוך גם בתקציבים, אז אני מבקש שנהיה פרקטיים וניתן חמש שנים, גם בתיקון 7 וגם בתיקון 9 – אני מנמק את שניהם ביחד – אבל ההסתייגות אומרת שאחרי חמש שנים, אם ירצו לעשות הארכה אז יצטרכו 80 חברי כנסת בשביל זה.

מאיר פרוש: או לחלופין, אחרי חמש שנים אין מצב שמאריכים את זה.

רם בן ברק: או להביא הצעת חוק קבועה.

מאיר פרוש: ואז כבר לא יהיה צורך בהארכה.

מאיר פרוש: אבל שלא יוכלו לבקש הארכה אחרי חמש שנים אם המצב נשאר כפי שהוא כרגע, אלא אם יהיה לזה רוב של 80 חברי כנסת.

מאיר פרוש: מי שהיה צריך לנהל את העניין הזה זה לא ביבי ולא בנט, אלא הנציבה והרמטכ"ל.

מאיר פרוש: הם אלה שהיו צריכים לבצע את הדברים האלה.

מאיר פרוש: אבל זה לא קורה.

מאיר פרוש: יש כנראה דברים יותר חשובים ולכן מחכים עם זה ובמקום לעשות את זה קבע עושים הארכות.

מאיר פרוש: אני חושב שאנחנו לא נסיים את העניין הזה לא בעוד שנה, שנתיים וגם לא עוד שלוש, אבל חמש שנים זה מספיק זמן, ואם אחרי זה תרצו עוד הארכה, תקבלו אותה רק ב-80 חברי כנסת.

מאיר פרוש: זאת ההסתייגות שלי גם בתיקון 7 וגם בתיקון 9.

רם בן ברק: אני חושב שמה שאתה אומר הוא מאוד הגיוני.

רם בן ברק: אני לא בטוח שנוכל ליישם את זה כרגע.

רם בן ברק: אני חושב שהיה צריך לעשות את זה כחוק קבוע ולא כל פעם לחדש את זה.

רם בן ברק: אתה רוצה שנצביע על כל ההסתייגויות שלך עכשיו?

מאיר פרוש: כן, אני רוצה להצביע על ההסתייגויות שלי.

רם בן ברק: אני מעלה להצבעה את ההסתייגויות של חבר הכנסת פרוש בשם כל סיעת יהדות התורה כבלוק אחד.

עידו בן יצחק: כל עוד החוקים לא מוזגו אז לפחות צריך לעשות הפרדה בהצבעה בין ההסתייגויות בשני החוקים.

רם בן ברק: עשינו מיזוג אבל עדיין זה לא קיבל את אישור ועדת הכנסת.

שלמה קרעי: אז המיזוג לא בתוקף.

רם בן ברק: אוקיי, בסדר, תירגע, נעשה את זה בנפרד.

עידו בן יצחק: אז בהצבעה הראשונה תצביעו על הסתייגויות של סיעת יהדות התורה וסיעת ש"ס לתיקון בעניין המשטרה.

עידו בן יצחק: מדובר על הסתייגות מס' 1 שמופיעה בקובץ הראשון ועל הסתייגות מס' 15 בחלק השני ועל הלחלופין שלה.

רם בן ברק: מי בעד?

רם בן ברק: אחד בעד.

רם בן ברק: מי נגד?

רם בן ברק: מי נמנע?

רם בן ברק: לא אושרו.

רם בן ברק: ההסתייגויות לא התקבלו.

רם בן ברק: הלאה.

עידו בן יצחק: עכשיו ההצבעה היא על ההסתייגויות של יהדות התורה בעניין שירות בתי הסוהר.

עידו בן יצחק: בקובץ הראשון זה נמצא בעמוד הרביעי, הסתייגויות מספר 1, 2, 3 והחלופין של 3.

רם בן ברק: אנחנו בחוק הבא, שנוגע לשירות בתי הסוהר.

רם בן ברק: הסתייגויות קבוצות יהדות התורה מ-1 עד 3.

רם בן ברק: מי בעד ההסתייגויות?

רם בן ברק: אחד.

רם בן ברק: חבר הכנסת פרוש.

רם בן ברק: מי נגד?

רם בן ברק: מי נמנע?

רם בן ברק: לא אושרו.

רם בן ברק: ההסתייגות ירדה.

רם בן ברק: חבר הכנסת פרוש, אני מודה לך ואני חושב שההערה שלך היא הערה חשובה, והוועדה תדון בעניין הזה.

שלמה קרעי: אני מגיש רוויזיה.

יוסף טייב: אתה לא יכול להגיש רוויזיה.

עידו בן יצחק: הוא יכול.

רם בן ברק: הוא יכול.

רם בן ברק: בסדר גמור.

שלמה קרעי: אנחנו חברי כנסת, יש לנו זכויות, אלה הכלים הפרלמנטריים שלנו, תפסיקו לדרוס את הזכויות שלנו בכל הוועדות.

רם בן ברק: נדון ברוויזיה חצי שעה מתום הדיון הזה ובשאר הרוויזיות במידה שיהיו.

רם בן ברק: אנחנו עוברים לקבוצת הליכוד, הציונות הדתית, ש"ס ויהדות התורה.

עידו בן יצחק: נתחיל בהסתייגויות בעניין המשטרה.

עידו בן יצחק: בקובץ הגדול זה החל מהסתייגות מס' 2.

רם בן ברק: קדימה, קרעי.

שלמה קרעי: אדוני היושב-ראש, הפכו לי את ההסתייגויות להסתייגויות לחלופין, ודיברתי עם היועצת המשפטית וזה לא יהיה לחלופין.

שלמה קרעי: יש כאן מטרות חוק נוספות והמקובל הוא שזה לא הסתייגות לחלופין.

רם בן ברק: אוקיי.

שלמה קרעי: "מטרת חוק זה לבסס את התאוריה ההזויה והמסיתה של השר לביטחון הפנים לגבי אלימות מתנחלים".

שלמה קרעי: אדוני היושב-ראש, בחוק הזה - - -

רם בן ברק: כמה זמן מותר לו לנמק?

שלמה קרעי: שתי דקות.

רם בן ברק: קדימה.

שלמה קרעי: אדוני היושב-ראש, אולי לפני שאני אדבר על ההסתייגות הזאת עצמה יש לי עוד כמה הסתייגויות.

שלמה קרעי: אני רוצה לדבר על מה שהיה כאן אתמול.

שלמה קרעי: ישבנו כאן שעות ארוכות בדיון, וגם בדיון החסוי, שהיה דיון סוער אגב, ולא כמו שאתה חשבת, שכשאין תקשורת חברי הכנסת פתאום יאבדו את האידיאולוגיה שלהם, ואחרי ויכוחים מאוד סוערים הגענו לתוצאה שבה אף אחד לא יוצא וכל תאוותו בידו.

שלמה קרעי: כל אחד יקבל משהו.

שלמה קרעי: והמשהו שאנחנו התעקשנו עליו, למרות שהיו לנו דברים חשובים לא פחות, זה לא להפקיר את החיילות שלנו באגפים של האסירים הביטחוניים.

שלמה קרעי: הייתה פה הסכמה על זה.

שלמה קרעי: אדוני היושב-ראש, גם אתה הסכמת לעניין הזה ואמרת שאתה דואג לזה ושאתה תקיים שיחה עם הנציבה על כך.

שלמה קרעי: אני מעריך אותך כאדם מאוד נחוש ויסודי, אבל אתמול התברר שהנציבה כופפה אותך, כופפה את כולנו, את כל חברי הוועדה, והיא נותנת לנו להמשיך להפקיר את החיילות באגפים הביטחוניים.

שלמה קרעי: ולכן כל ההסכמה בעצם בוטלה ואנחנו משאירים את ההסתייגויות שלנו.

רם בן ברק: אני אענה לך.

רם בן ברק: לא על הזמן שלך, עצרתי את השעון.

רם בן ברק: אתה צודק שהגענו להסכמות אחרי דיון סוער.

רם בן ברק: אני חשבתי שזה אפשרי, אבל אחרי ששוחחתי ארוכות עם הנציבה מסתבר שזה לא אפשרי.

רם בן ברק: לגבי הסיפור של "חיילות בלוע הארי", כפי שאמרת אתמול – צריך לקחת בחשבון שחיילי וחיילות צבא ההגנה לישראל נמצאים בחזית, מסכנים את חייהם בגבולות, בשב"כ, במוסד ובשירות בתי הסוהר.

רם בן ברק: הם נמצאים בליבת העשייה ויש להם את היכולת להתמודד עם זה.

רם בן ברק: נקודתית, כרגע הדבר הזה לא אפשרי מבחינת מצבת כוח האדם.

רם בן ברק: יכול להיות שבעתיד זה יהיה אפשרי, אבל כרגע זה לא אפשרי.

רם בן ברק: ומאחר שזה לא אפשרי ומאחר שאני לא רוצה לפגוע בעבודה החשובה מאוד של שירות בתי הסוהר, הסכמתי עם הנציבה.

רם בן ברק: היא לא כופפה אותי, אלה ביטויים שאין להם מקום.

רם בן ברק: אף אחד לא מכופף אף אחד, יש כאן דיאלוג, יש כאן צרכים, ולפי זה אני מקבל את ההחלטות.

רם בן ברק: אבל אתם צודקים בזה שהייתה הסכמה.

רם בן ברק: ולכן אנחנו יושבים כאן לדון בהסתייגות.

רם בן ברק: כי ההסכמה לא התקבלה.

שלמה קרעי: אבל אתה יודע שחוסר ההסכמה נובע לא מאידיאולוגיה או מערכים, כמו שאתה מנסה להציג, אלא בגלל חוסר תקציב.

שלמה קרעי: ואתה יודע גם שחיילים וחיילות – נכנסתי לרגע לטרלול הפרוגרסיבי – לא רוצים להתגייס לשב"ס, והשב"ס לא מצליחים למלא את אותם 700 - - -

מיכל רוזין: זה לא טרלול פרוגרסיבי, הרי יש שם חיילים וחיילות.

שלמה קרעי: בעברית "חיילים" כולל גם חיילות, מיכל.

שלמה קרעי: מה לעשות, זאת העברית שלנו.

שלמה קרעי: אתם מנסים להמציא שפה חדשה.

רם בן ברק: שתי הדקות עברו, תוכל להמשיך בשתי הדקות הבאות.

רם בן ברק: מי בעד ההסתייגות?

עידו בן יצחק: הסתייגות מס' 2.

רם בן ברק: אחד בעד.

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: ההסתייגות נפלה.

רם בן ברק: ההסתייגות הבאה.

רם בן ברק: קרעי, בבקשה.

אורית סטרוק: רגע, איפה הסטופר?

שלמה קרעי: אני סומך על רם בעניין הזה, הוא ישר והגון.

שלמה קרעי: אצל אחרים אני מפעיל סטופר במקביל.

שלמה קרעי: אצלך, רם, אני לא מפעיל את הסטופר.

רם בן ברק: אפשר לציין שקרעי ואני מעריכים אחד את השני.

רם בן ברק: אני אוהב את שלמה קרעי, הוא יודע את זה.

שלמה קרעי: תודה.

שלמה קרעי: קודם אני רוצה להסביר למה אני מצביע למרות שכביכול אין לי זכות הצבעה.

שלמה קרעי: לא ייתכן שסעיף בתקנון שתוקן בעיקרו שבשביל למנוע עצלות של סיעה מסוימת שלא הספיקה להגיש את הרשימות ישמש כאן ככלי לדריסה של חצי מהציבור.

שלמה קרעי: יש כאן אופוזיציה שלא מתעצלת להגיש רשימות אלא אומרת שאתם דורסים אותנו, אתם נותנים לנו תת-ייצוג בוועדות, בעיקר בוועדות החשובות והמהותיות, כמו ועדת הכספים.

שלמה קרעי: אתם הופכים את האצבע שלנו לחותמת גומי, כי היא לא משפיעה, כי יש לכם רוב מיוחס בוועדה, בניגוד לתוצאות הבחירות.

שלמה קרעי: ולכן לא ייתכן שסעיף תקנוני יבטל את הדמוקרטיה.

שלמה קרעי: אתם בעצם מונעים מאיתנו לייצג את הציבור שלנו.

שלמה קרעי: אני יושב כאן ואתה מונע ממני להצביע ובכך לומר מה דעתי ומה דעת הציבור שבחר בי.

מיכל רוזין: אתה טועה ומטעה.

שלמה קרעי: אגב, אני ראיתי שלאורך כל הדרך ההתנהלות של כל הוועדות היא שלמרות שלא סופרים את האצבע שלי הם דואגים שיהיה להם רוב, כאילו שסופרים אותי.

שלמה קרעי: זאת אומרת, גם לכם יש התלבטות בעניין, ולכן אני מצביע, תספרו או לא תספרו.

רם בן ברק: מי בעד ההסתייגות של הליכוד?

רם בן ברק: אחד.

רם בן ברק: מי נגד?

עידו בן יצחק: הסתייגות לחלופין של 2.

אורית סטרוק: זה לא רק הליכוד.

רם בן ברק: הליכוד, יהדות התורה, הציונות הדתית וכל שאר האופוזיציה.

רם בן ברק: לא אושרה.

יוסף טייב: אפשר הערה?

יוסף טייב: חבר הכנסת קרעי, כמי שיש לו כל הזמן בעיות עם איזושהי תפיסה של פרוגרסיביות, מייצג עמדה של קורבן כל הזמן.

יוסף טייב: הוא כל הזמן קורבן ונדרס.

יוסף טייב: זה די מפתיע אותי - - -

שלמה קרעי: ואתה מייצג את העמדה של הקוזאק הנגזל.

יוסף טייב: אני לא הפרעתי לך.

יוסף טייב: ועדת החוץ והביטחון פנתה מספר רב של פעמים לחברי כנסת מרכזיים בסיעת הליכוד ובסיעות אחרות ששירתו כבר כחברי ועדת החוץ והביטחון ובתפקידי ביטחון מרכזיים וישבו כיושבי-ראש וכן הלאה, כדי שיצטרפו לוועדת החוץ ולדיוניה, כי הסוגיות שעולות פה הן טובת עם ישראל וביטחונו.

יוסף טייב: וכמה מפתיע שבטענות של קורבנוּת הם מוכנים להפקיר את ביטחון ישראל רק כדי להבהיר נקודה, רק כדי להגיד שהם קורבנות.

יוסף טייב: אז אני חושב שאתה, חבר הכנסת קרעי, חייב להצטרף לכוחות הפרוגרסיביים - - -

שלמה קרעי: אז בוא תבטל את הדמוקרטיה ותכניס אותנו - - -

רם בן ברק: אני עובר להסתייגות הבאה.

רם בן ברק: דרך אגב, יש כאן דוגמה לחבר אופוזיציה, מהנכבדים שיש פה בבית, שבחר לבוא לוועדה הזאת.

שלמה קרעי: אני לא בחרתי, זאת החלטה של הסיעה שלי.

רם בן ברק: אגב, גם אם היה מותר לספור כאן אופוזיציה אני לא בטוח שאתה מחליף של מישהו.

רם בן ברק: צריך להיות חבר בוועדת החוץ והביטחון או מחליף רשמי בשביל להצביע.

שלמה קרעי: בשביל להצביע על הסתייגות שלי אני לא יכול - - - ?

עידו בן יצחק: בוועדת החוץ והביטחון יש הוראות שונות.

רם בן ברק: כן, אם אתה לא חבר רשום או מחליף רשום אתה לא יכול להצביע.

אורית סטרוק: זה נכון גם לגבי - - - ?

רם בן ברק: אני עובר להסתייגות הבאה - - -

אורית סטרוק: רגע, שנייה, רם, אני רוצה לדייק את הסוגיה - - -

רם בן ברק: ההסתייגות הבאה - - -

אורית סטרוק: רגע, אני רוצה לשאול רגע לגבי מה שאמרת על ההצבעה.

רם בן ברק: תראי כמה אני מכבד אותך.

רם בן ברק: אם זאת לא היית את לא הייתי נותן לך לשאול.

אורית סטרוק: אני מודה לך ואני מאוד מכבדת אותך גם.

אורית סטרוק: אני שואלת את היועצת המשפטית האם הכלל הזה נכון גם לגבי ישיבות פתוחות של הוועדה.

מירי פרנקל-שור: בוודאי.

אורית סטרוק: בסדר, אני מקבלת.

רם בן ברק: ההסתייגות הבאה.

עידו בן יצחק: לחלופין א'.

אורית סטרוק: אני אנמק.

אורית סטרוק: חבריי, אני מבקשת שתקשיבו כולכם כי בסופו של דבר אתם מצביעים על ההסתייגות החשובה הזאת.

אורית סטרוק: אני חושבת שחברי הכנסת לא יכולים לדבר בכפל לשון.

אורית סטרוק: לא יכול להיות שבחדר אחד בכנסת יתקיים דיון שבו חברי כנסת יגידו איקס, ובחדר שני יתקיים דיון שבו חברי הכנסת יצביעו ההפך הגמור מהאיקס שהם אמרו.

אורית סטרוק: זה לא דבר ישר כלפי ציבור הבוחרים שלנו.

איתן גינזבורג: זה לא הוגן מה שאת עושה.

מיכל רוזין: הוא אמר שהוא יבדוק את זה שוב ושוב.

אורית סטרוק: כל חברי הכנסת, ללא הבדל סיעות ומפלגות ועמדות אידיאולוגיות, כולם הביעו זעזוע עמוק מהסרסור בסוהרות, כל כך עמוק שפה בחדר הצלחנו להגיע להסכמות בעניין הזה, אחרי שכל אחד הלך לקראת השני ואנחנו ויתרנו על דברים שהיו מאוד חשובים לנו, כי כולנו היינו מאוחדים בדעה שאת העניין הזה עם הסוהרות חייבים למנוע.

אורית סטרוק: אז לא יכול להיות מצב שאנחנו מצד אחד באמת מזועזעים – מיכל אפילו רצתה להצביע בניגוד לדעת הקואליציה בסוגיה של ועדת החקירה – אבל כשמגיע לידינו החוק, שהוא הדבר היחיד שנותן לנו שיניים למנוע את העוולה הנוראה הזאת של השלכת בנות צעירות, חיילות חובה שלא יכולות לקום ולהתפטר, לתוך סיטואציה שלוע הארי זה תיאור עדין בשבילה, פתאום אנחנו לא רואים, לא שומעים, לא יודעים - - -

רם בן ברק: תודה רבה.

רם בן ברק: מי בעד ההסתייגות?

רם בן ברק: אחד.

עידו בן יצחק: הסתייגות לחלופין א'.

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: הלאה, אנחנו עוברים - - -

שלמה קרעי: אגב, אני הייתי שמח לראות את הסעיף בתקנון שמונע מאיתנו להצביע על ההסתייגויות אם אנחנו לא חברי ועדה.

שלמה קרעי: לדעתי - - -

רם בן ברק: אתה יכול להגיד את זה בזמן הנימוק שלך.

שלמה קרעי: זאת הנחיה שמנוגדת לכל דבר - - -

מירי פרנקל-שור: אני אתייחס לכך.

מירי פרנקל-שור: החברות בוועדת החוץ והביטחון היא שונה - - -

רם בן ברק: למה שלא תדברי בזמן שיש לו לרוויזיה?

אורית סטרוק: מה זאת אומרת?

אורית סטרוק: אנחנו לא יכולים לקבל את העמדה של היועצת המשפטית?

רם בן ברק: אדוני היה יכול לברר את חובותיו וזכויותיו בדיון לפני שהוא נכנס לדיון, ולא לגזול את הזמן של הוועדה ולשאול מה מותר ומה אסור.

רם בן ברק: בבקשה, גברתי, תעני לו.

שלמה קרעי: טוב, תסתום את הפה גם ליועצת המשפטית.

רם בן ברק: אני כרגע אמרתי לה "בבקשה, גברתי, תעני לו".

שלמה קרעי: אבל אתה מטיף לנו מוסר על זה ששאלנו שאלה.

מירי פרנקל-שור: החברוּת בוועדת החוץ והביטחון היא שונה.

מירי פרנקל-שור: בוועדת החוץ והביטחון יש מספר חברים קבוע, ולהם ממלאי מקום קבועים בהתאם להחלטת סיעה, ורק מי שממונה כחבר קבוע או כממלא מקום הוא בעל זכות הצבעה.

מירי פרנקל-שור: נכון שבוועדות אחרות, כאשר נעדר חבר כנסת מסיעה מסוימת, יכול למלא את מקומו כל חבר כנסת מאותה הסיעה.

מירי פרנקל-שור: אבל זה לא הדין שקיים בוועדת החוץ והביטחון.

שלמה קרעי: איפה זה כתוב?

מירי פרנקל-שור: ההוראות האלה מוסדרות בתקנון, אנחנו תכף נראה לך אותן.

רם בן ברק: ההסתייגות הבאה.

שלמה קרעי: זה לא לחלופין ב', זאת תהיה הסתייגות מס' 4.

אורית סטרוק: אני אנמק.

אורית סטרוק: החוק הזה מלכתחילה הוא חוק הזוי ולא הוגן.

אורית סטרוק: הרי מה קורה?

אורית סטרוק: משרד האוצר ונציבות שירות המדינה לא נותנים מספיק תקציבים ותקנים לגופים חשובים מאוד, כמו השב"ס ומשטרת ישראל.

אורית סטרוק: כולנו חפצים בהצלחתם של שני הגופים החשובים האלה, אלה גופים מאוד חשובים.

אורית סטרוק: אבל אם הם חשובים אז נא לתקנן אותם ונא לתקצב אותם, ולא לקחת כוח אדם זול בדמות חיילי חובה של צה"ל, שלא רק שהוא זול, הוא גם כבול, הוא לא יכול לקום יום אחד וללכת למקום אחר.

אורית סטרוק: ולא סתם שזה כוח אדם זול וכבול, אלה נערים ונערות צעירים בראשית דרכם בחיים, ואנחנו לוקחים אותם כאילו שהם איזה סחורה עוברת לסחור ומעבירים אותם למקומות שבמדינה נורמלית ומתוקנת לא היו שמים אותם.

אורית סטרוק: סליחה, היה צריך לתקנן ולתקצב את זה.

אורית סטרוק: זה לא אנושי, זה לא מוסרי, זה לא אחראי כלפי מיטב הנוער שלנו להשתמש בהם כמו איזה חפץ שעובר מפה לשם ומשם לפה ולהכניס אותם לתוך סיטואציות מאוד מסובכות.

אורית סטרוק: השב"ס והמשטרה הם שני גופים מאוד מאתגרים, מאוד קשים לשירות, אז איך אפשר לקחת בני נוער צעירים ולהכניס אותם לתוך מצבים כאלה, קל וחומר אם זה מכיל בתוכו את האופציה של להכניס נערות צעירות לתוך מתקני כליאה של עצירים – שלכולנו הייתה כאן הסכמה שזה דבר לא הגיוני – או להשתמש בהן כ - - -

רם בן ברק: תודה רבה, גברתי.

רם בן ברק: מי בעד ההסתייגות?

עידו בן יצחק: הסתייגות לחלופין ב'.

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: ההסתייגות נפלה.

רם בן ברק: ההסתייגות הבאה.

עידו בן יצחק: לחלופין ג'.

שלמה קרעי: אדוני היושב-ראש, אנחנו עוד נחזור לסוגיה של החיילות בחוק של החיילות, אבל כאן אנחנו מדברים על החוק של הצבת שוטרים.

שלמה קרעי: .. אני אקרא את ההסתייגות.

שלמה קרעי: "מטרת חוק זה להעביר חיילי צה"ל מתפקוד משמעותי בצבא לתפקוד פוליטי לצורכי הממשלה במשטרה".

שלמה קרעי: שר המשטרה עמר בר לב יוצא ואומר מעל כל במה שכל מה שיש לו לעשות זה לא לטפל בפשיעה בערים המעורבות, בנגב, בגליל, בטרור שיש ביהודה ושומרון, ובפיגועים הרצחניים שיש מדי יום ביומו.

שלמה קרעי: ההודעה היחידה שהוא מוציא אחרי הפגישה שלו עם תת-מזכירת ארצות הברית היא שצריך לטפל באלימות המתנחלים ולחזק את הרשות הפלסטינית.

שלמה קרעי: מהו האיש הזה?

שלמה קרעי: שר הבט"פ או שר הרש"פ?

שלמה קרעי: הוא הפך את עצמו להיות כזה שדואג לאינטרסים של הרשות הפלסטינית.

שלמה קרעי: ואנחנו כאן, כשאנחנו מעבירים את החוק הזה, אנחנו מאפשרים לו למעשה להקצות חיילים בשירות חובה לתפקידי מטה, כדי שישחררו שוטרים לימ"ר ש"י, שימשיכו את רוח המפקד הזאת, שהיא לחפש את הדרכים כדי להתעמר באותם מתיישבים שמדינת ישראל שלחה להתיישב שם.

שלמה קרעי: יש כאלה בשמאל שכבר שכחו את זה.

שלמה קרעי: שכחו שמדינת ישראל שלחה את המתיישבים והם חומת המגן שלנו.

שלמה קרעי: אנחנו בחוק הזה בעצם מאפשרים לבר לב לממש את האג'נדה הפוליטית שלו, והדבר הזה הוא לא בסדר ולא מקובל.

שלמה קרעי: אגב, אנחנו הסכמנו לוותר על ההסתייגויות שלנו בחוק הזה רק כדי שלא נפקיר את החיילות שלנו לאסירים הביטחוניים, למרות שגם כאן יש לנו הרבה מה לומר.

שלמה קרעי: אבל אפילו זה לא עלה בידינו, בגלל חוסר ההסכמה של הנציבה.

שלמה קרעי: אגב, חברת הכנסת רוזין, בגלל הטרלול הזה שאי אפשר להגיד שרק חיילות לא ייכנסו - - -

רם בן ברק: תודה רבה.

רם בן ברק: מי בעד ההסתייגות?

רם בן ברק: אחד.

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: ההסתייגות נפלה.

שלמה קרעי: רוויזיה.

רם בן ברק: ההסתייגות הבאה.

עידו בן יצחק: הסתייגות מס' 3.

רם בן ברק: בבקשה, השעון עובד, שתדעו.

שלמה קרעי: אדוני היושב-ראש, קודם כול הבנתי שזימנו את הדיון בוועדת הכנסת לשעה 10:30, אז אני מבקש לעצור את הדיון בזמן הזה, כדי שנוכל להיות שם ולהציג את טענותינו כנגד המיזוג.

רם בן ברק: אם תגמור עד אז את ההסתייגויות.

שלמה קרעי: לא, האמירה הזאת לא מקובלת.

אורית סטרוק: לא, מה פתאום, על זה אנחנו מתעקשים - - -

שלמה קרעי: יש ב-10:30 דיון שנקבע בוועדת הכנסת כדי - - -

איתן גינזבורג: תשלח את נציגיך לוועדת הכנסת.

שלמה קרעי: לא, אני רוצה להיות שם.

איתן גינזבורג: זה יפה שאתה רוצה להיות, אבל כל הזמן יש ועדות שמתכנסות במקביל.

שלמה קרעי: אבל זה על אותו חוק.

שלמה קרעי: גברתי היועצת המשפטית, אני רוצה לשמוע את חוות דעתך בעניין הזה.

מירי פרנקל-שור: חבר הכנסת קרעי, אין צורך להפסיק את הדיון, בהחלט אפשר לשלוח נציג מטעמך.

שלמה קרעי: בסדר, אנחנו לומדים.

שלמה קרעי: תאמינו לי, אנחנו לומדים הכול.

מיכל רוזין: בוא, מה שאתם עשיתם לנו... יש לי רשימה.

שלמה קרעי: אדוני היושב-ראש, אנחנו חושבים שהארכת הוראת השעה הזו בלי להידרש למהות שלה, בלי להידרש לתגובות השרשרת שייגרמו מאותן הקצאות של חיילים למשטרה, זה דבר לא אחראי מצידנו.

שלמה קרעי: אנחנו לא יכולים לתת לבר לב לעשות עם החיילים מה שהוא רוצה בזמן שהוא מקצה שוטרים למימוש האג'נדות הפוליטיות שלו.

שלמה קרעי: ולכן בעיניי הוראת השעה צריכה לפוג ב-1 בינואר 2022.

שלמה קרעי: על זה ההסתייגות שלנו.

שלמה קרעי: לא להאריך אותה לא בשלוש שנים וגם לא בשנה.

שלמה קרעי: בפרט כשמתנהלת עבודת מטה שצריכה עוד חודש להציג את המסקנות שלה.

שלמה קרעי: ולכן אנחנו בעצם משחררים את הכול ונותנים להם לעשות מה שהם רוצים - - -

רם בן ברק: תודה רבה.

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: ההסתייגות הבאה.

עידו בן יצחק: הסתייגות לחלופין ל-3.

שלמה קרעי: רוויזיה.

קריאות: - - -

אורית סטרוק: השעון פה זה כמו בכדורסל או כמו בכדורגל?

רם בן ברק: כמו בכדורגל, אני לא עוצר את השעון, תהיו אסרטיביים, אל תיתנו לאף אחד להפריע לכם.

רם בן ברק: נשארו לך עוד 50 שניות.

אורית סטרוק: ההסתייגות הזאת היא הסתייגות שכל החברים אמורים להצביע בעדה, מהסיבה הפשוטה שהוועדה החליטה, בתמימות דעים, שצריכים להאריך את הוראת השעה בזמן הרבה יותר קצר.

אורית סטרוק: הנימוקים לכך ניתנו אתמול בהרחבה, כולל מפיך, אדוני היושב-ראש.

אורית סטרוק: ולכן ההסתייגות שנוגעת לקיצור הזמן של הוראת השעה היא הסתייגות שעל הוועדה לקבל אותה, משום שהוועדה הייתה תמימת דעים בכך שלא ייתכן להאריך בשלוש שנים, כי אנחנו בעצם רוצים לשפר את המצב בתוך שלוש השנים האלה.

רם בן ברק: ולכן הארכנו רק בשנה.

אורית סטרוק: לכן אני מציעה שהוועדה תצביע בעד כל ההסתייגויות שקשורות לקיצור הזמן, אחרת היא עושה שקר בנפשה.

מאיר פרוש: אני רוצה להצביע נגד ההסתייגות הזו מכיוון שמי שרשם את זה לא ציין תאריך עברי.

רם בן ברק: הזמן עבר.

רם בן ברק: מי בעד ההסתייגות?

רם בן ברק: אף אחד.

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: ההסתייגות נפלה.

רם בן ברק: ההסתייגות הבאה.

אורית סטרוק: רוויזיה.

שלמה קרעי: אדוני היושב-ראש, ההסתייגות הזאת עכשיו משפרת את ההצעה שלנו להארכת הוראת השעה: במקום 31 בדצמבר, 1 ביוני.

שלמה קרעי: זה בעצם הארכת הוראת השעה בחצי שנה בלבד.

שלמה קרעי: מיכל, אני חושב שאת צריכה להסכים להסתייגות הזו, כי זה מאריך את הוראת השעה בחצי שנה בלבד.

שלמה קרעי: לפי מה שדיברנו אתמול בדיון החסוי, אם יורשה לי לומר, הסיכום שלך היה שבעוד חצי שנה למעשה כבר יוצג היישום של המסקנות שיידונו כאן בוועדה בעוד שלושה חודשים.

רם בן ברק: נכון.

שלמה קרעי: זאת אומרת שחצי שנה זה זמן די והותר בשביל הוראת השעה הזו.

שלמה קרעי: זה זמן מספיק כדי שנשב כאן בדיון מעמיק ונחשוב ונמצה את תכלית החקיקה הזאת.

אורית סטרוק: אם אתם אנשים ישרים אז על ההסתייגות הזאת תצביעו בעד.

יוסף טייב: אם הבנתי נכון את ההסתייגות, אתה רוצה להוריד משנה לחצי שנה.

שלמה קרעי: כן.

יוסף טייב: יפה.

אורית סטרוק: הינה, יוסי איתנו, מיכל איתנו, איתן איתנו, אז בואו נצביע בעד.

רם בן ברק: זהו, סיימתם?

אורית סטרוק: אני מסבירה.

אורית סטרוק: בעניין הזה כולכם איתנו.

אורית סטרוק: הייתה פה תמימות דעים, חוץ מאיתן ורות - - -

רם בן ברק: לא הייתה כאן תמימות דעים, כי אני רציתי שנתיים, היו כאלה שרצו חצי שנה, חבר הכנסת פרוש רצה חמש שנים, ובסופו של דבר התפשרנו על שנה.

רם בן ברק: זה מה שהיה כאן אתמול.

רם בן ברק: אבל בסדר, ההסתייגות במקומה.

רם בן ברק: מי בעד ההסתייגות?

עידו בן יצחק: הסתייגות לחלופין א'.

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה, חברים.

אורית סטרוק: אני לא מבינה למה אתם נגד.

איתן גינזבורג: את מבינה, את מבינה.

רם בן ברק: ההסתייגות הבאה.

עידו בן יצחק: לחלופין ב'.

עירן נהון: כבוד היושב-ראש, אני רוצה להגיד שאנחנו שומעים הרגע בפעם הראשונה שמדובר כאן על שנה.

עירן נהון: יש לנו הסתייגויות בעניין וגם נימוקים.

עירן נהון: אנחנו נרצה להתייחס לזה.

יוסף טייב: אתם לא יכולים להסתייג, זה לא המקום שלכם.

עירן נהון: נבקש בסוף הדיון להתייחס.

מיכל רוזין: כבר היה דיון אתמול.

שלמה קרעי: שר המשטרה יכול להסתייג.

יוסף טייב: אבל שר המשטרה לא פה.

רם בן ברק: אני דיברתי עם השר לביטחון פנים אתמול בערב והסברתי לו את מה שהיה כאן.

רם בן ברק: בסופו של דבר הכנסת סוברנית להחליט מה שהיא רוצה והיא לא תלויה בשום ארגון.

רם בן ברק: שלמה, בבקשה.

שלמה קרעי: אדוני היושב-ראש, אני עוד פעם רוצה להדגיש את האבסורד בזה שאנחנו כאן מעבירים ומאשרים הארכת הוראת שעה בלי שאנחנו נותנים את הדעת מה ההשלכות הפוליטיות שלה.

שלמה קרעי: אתמול לאורך הדיון אמרת, בצדק, שאנחנו לא אמורים להכניס פוליטיקה לתוך המשטרה.

שלמה קרעי: אבל לא אנחנו אלו שמכניסים את הפוליטיקה למשטרה; מי שמשתמש במשטרה ככלי לניגוח פוליטי או ככלי למימוש האג'נדות הפוליטיות שלו זה שר המשטרה, השר לביטחון פנים, שאומר שהוא רוצה לעבות את המערך לטיפול באלימות המתנחלים.

שלמה קרעי: זה כנראה מה שהוא הבטיח לאותה תת-מזכירה של ארצות הברית.

שלמה קרעי: שהוא יוכל לסמן וי לאחר שהצעת החוק הזאת תעבור ולהגיד - - -

רם בן ברק: תודה רבה, תמשיך בהסתייגות הבאה.

שלמה קרעי: רגע, הוא דיבר דקה שלמה.

שלמה קרעי: זה על חשבוני?

רם בן ברק: הוא לא דיבר דקה שלמה, הוא רק העיר הערה.

שלמה קרעי: אדוני, אני אתחיל לשים סטופר בעצמי.

רם בן ברק: נגמר.

רם בן ברק: מי בעד ההסתייגות?

שלמה קרעי: זה לא בסדר.

רם בן ברק: אתה תמשיך עוד רגע.

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה, ההסתייגות נפלה.

אורית סטרוק: אדוני, אם אתה עושה כמו בכדורגל אז לפחות תמנע מח"כים אחרים להפריע לנו.

רם בן ברק: ההסתייגות הבאה.

עידו בן יצחק: הסתייגות מס' 4.

אורית סטרוק: אני אנמק.

אורית סטרוק: כפי שאמרתי, כל הסיטואציה הזו שבה אנחנו משתמשים בחיילי חובה ככוח אדם זול, נוח, כבול - - -

רם בן ברק: גברתי, להיות בצבא זה מחייב.

רם בן ברק: נכון שיש מגזרים שעושים שירות לאומי ולא צבא - - -

אורית סטרוק: זה על חשבון הזמן שלי?

רם בן ברק: לא, זה לא על חשבון הזמן שלך.

רם בן ברק: נכון שיש מגזרים שעושים שירות לאומי ולא צבא, והם באמת יכולים אחרי חודשיים-שלושה להגיד שלא נראה להם ולעזוב.

רם בן ברק: אבל מה לעשות שרוב הציבור, עדיין, מקבל צו בגיל 16, מתגייס בגיל 18, ועושה שירות, בין אם זה מוצא חן בעיניו ובין אם לא.

רם בן ברק: זה שירות קשה ומשמעותי, ואני מקווה שהאחוזים האלה ילכו ויגדלו ולא ילכו ויקטנו, ואני מקווה שהחוק החדש יחייב את כולם להיות שנתיים בלי יכולת להגיד כן נראה לי/לא נראה לי.

רם בן ברק: הצבא זה לא קייטנה, לצבא יש צרכים והוא שם את האנשים איפה שהוא צריך.

רם בן ברק: אני מאפס את השעון, בבקשה תעני לי.

אורית סטרוק: אדוני היושב-ראש, אני לא יודעת למה בדיוק כיוונת בדבריך, אבל אני רק רוצה לומר שגם בעלי וכל ילדיי עשו שירות צבאי ומילואים וכל מה שצריך - - -

רם בן ברק: הציונות הדתית היא מרכיב מאוד חשוב בהיבט הזה.

אורית סטרוק: בעלי שירת במילואים גם אחרי שהוא היה יכול להפסיק לשרת במילואים בגין מצבו המשפחתי, אז אני מבקשת לא להטיף לי מוסר בעניין הזה.

אורית סטרוק: ואני עדיין אומרת שחיילי חובה מתגייסים, כפי שאמרת, אדוני היושב-ראש, כדי לשמור על ביטחון המדינה ולא כדי לשמש פקקים ותזרים של כוח אדם זול וכבול לכל מיני תפקידים שאינם תפקידים צה"ליים.

רם בן ברק: אבל לא מדובר על פקידים, מדובר על תפקיד משמעותי בשירות בתי הסוהר.

אורית סטרוק: וכבר מזמן נפרץ הקו של תפקיד ביטחוני, ושמענו את זה אתמול כאן גם מהנציבה וגם מהגברת שדיברה בשם המשטרה.

אורית סטרוק: אני חושבת שאנחנו חייבים לשים סייגים לדבר הזה.

אורית סטרוק: אתה בעצמך, אדוני היושב-ראש, אמרת שאתה מקווה שיבוא חוק אחר שיחלק בין הדברים, כך שמי שמתגייס לצה"ל ילך לצה"ל, מי שהולך לשירות לאומי או אזרחי ילך לשירות לאומי או אזרחי - - -

רם בן ברק: שירות חובה.

אורית סטרוק: והמצב הנוכחי, שבמקום ששר האוצר יקצה תקציב וראש הממשלה באמצעות נציבות המדינה יקצה תקנים למקומות שחסר בהם, לוקחים חיילים צעירים בני 18 וחיילות צעירות בנות 18 לכל מיני תפקידים שאינם מתפקידם, הוא מצב לא מתוקן.

אורית סטרוק: זה מצב שלא במקרה תוקן מלכתחילה כהוראת שעה.

אורית סטרוק: הרי אם זה היה המצב המתוקן לא הייתה לנו כאן הוראת שעה.

אורית סטרוק: אנחנו צריכים להתחשב בחיילים האלה ולנסות לצמצם את הכמות שלהם ככל הניתן.

אורית סטרוק: ולכן אנחנו מציעים כאן לצמצם את מספר ה - - -

רם בן ברק: תודה רבה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה.

שלמה קרעי: רוויזיה.

רם בן ברק: הלאה.

עידו בן יצחק: הסתייגות מס' 5.

שלמה קרעי: "בסעיף 1, בסופו יבוא 'ובלבד שלא תתאפשר הצבתם במחוז ש"י או הצבתם במקום שוטרים אחרים אשר יועברו למחוז ש"י'".

שלמה קרעי: אדוני היושב-ראש, אתה אומר שהחיילים הולכים להיות מוקצים לתפקידים ביטחוניים, תפקידים משמעותיים, אבל אנחנו שומעים אחרת.

שלמה קרעי: אני הייתי רוצה לשמוע באופן מפורש מנציגת המשטרה או מנציג הצבא האם חיילים שמוקצים למשטרה לא הולכים לשרת כפקידים במשטרה; לשרת בתפקידי מטה, כדי לשחרר שוטרים לפעילות ביטחונית אמיתית, שאותה החיילים צריכים לעשות ולא השוטרים.

שלמה קרעי: עד כמה שאנחנו הבנו – לא קיבלנו את הנתונים האלה – חיילים שמוקצים למשטרה, הרבה מהם הולכים לתפקידי מטה כדי לשחרר שוטרים לשטח.

שלמה קרעי: זו בוודאי ובוודאי לא תכלית החוק, גם לפי המסמך שהיועצת המשפטית של הוועדה שלחה אלינו וגם לפי כל הוועדות שכונסו בעשור האחרון וגם לפני כן.

שלמה קרעי: המטרה של הוראת השעה הייתה לאפשר לחיילים לשרת בשירות ביטחוני משמעותי גם בגופים אחרים שהם מסביב לצבא ההגנה לישראל, אבל לא בתפקידי מטה ותפקידים פקידותיים כדי לשחרר שוטרים לשטח.

שלמה קרעי: בוודאי ובוודאי כשפה השר לביטחון פנים אומר שהוא עושה את זה כדי לשחרר שוטרים לפעילות ביטחונית, לטיפול באלימות מתנחלים במחוז ש"י.

שלמה קרעי: ולכן בעיניי זה חוסר אחריות לאשר הארכת הוראת שעה בצורה כזאת.

רם בן ברק: תודה רבה.

רם בן ברק: עשית את זה אפילו בפחות מהזמן, אני מעריך אותך.

רם בן ברק: מי בעד?

רם בן ברק: מי נגד?

רם בן ברק: מי נמנע?

עידו בן יצחק: הסתייגות מס' 5.

עידו בן יצחק: לא אושרה.

רם בן ברק: תודה רבה.

רם בן ברק: ההסתייגות הבאה.

עידו בן יצחק: הסתייגות מס' 6.

שלמה קרעי: כל פעם אני מתקדם בהצעות כדי להשיג משהו, לראות אולי נצליח להבקיע פה.

שלמה קרעי: קשה מאוד להבקיע, אבל אני מנסה.

שלמה קרעי: אתה, אדוני היושב-ראש, אמרת שלא יכול להיות שהשר לביטחון פנים משחרר שוטרים כדי לטפל באלימות מתנחלים.

שלמה קרעי: שלא זאת המטרה שלו.

שלמה קרעי: ואם זה באמת נכון אז בוא נדאג לכך שלפחות חצי יטפלו בעברות ביטחוניות אמיתיות.

שלמה קרעי: "ובלבד שלפחות מחציתם יסופחו למינהל האזרחי", שאנחנו יודעים שזה גוף בלי תקנים ובלי כוח ובלי מוטיבציה לעשות שום דבר במאבק של מדינת ישראל כנגד המלחמה של הרשות הפלסטינית להשתלט על שטחי יהודה ושומרון, "ויעסקו אך ורק באכיפת עברות בנייה של תושבים פלסטינים ברשות הפלסטינית".

שלמה קרעי: הרי מה שקורה שם זה דבר שהוא בלתי מתקבל על הדעת.

שלמה קרעי: אף מדינה ריבונית לא הייתה מאפשרת לדבר כזה לקרות בשטחה.

שלמה קרעי: כאן, בוועדה הזאת, בכנסת הקודמת, הקמנו ועדת משנה לטיפול בעניין עברות הבנייה של הפלסטינים ובהשתלטות העוינת שלהם והניסיון שלהם לבודד יישובים יהודיים וישראליים במקום.

שלמה קרעי: ולכן, אם אתה צודק, אם כנים דבריך, אז תסכים עם ההסתייגות הזאת.

רם בן ברק: הבנתי.

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: ההסתייגות נפלה.

שלמה קרעי: רוויזיה.

רם בן ברק: הלאה.

עידו בן יצחק: לחלופין ל-6.

שלמה קרעי: "בסעיף 1, בסופו יבוא 'ובלבד שכל החיילים החל ב-1 בינואר 2022 יוצבו במוקד 100 בלבד'".

שלמה קרעי: כמובן שזה לא מה שאנחנו באמת רוצים, אלא זאת הסתייגות שרוצה להראות את האבסורד שבחוק הזה.

שלמה קרעי: להראות את המטרות האמיתיות של הארכת הוראת השעה על ידי השר בר לב.

שלמה קרעי: הרי זה מה שהשר עושה בפועל.

שלמה קרעי: הרי מבחינתו אין שום בעיה לומר שהוא רוצה לשים חיילים שישרתו פקידים במשטרה כדי להעביר שוטרים לתפקידים ביטחוניים.

שלמה קרעי: זה פועל יוצא של הארכת הוראת השעה, זה מה שימשיך לקרות בפועל.

שלמה קרעי: במקום שחיילים ישרתו בתפקידים ביטחוניים כדי להגן על ביטחונה של המדינה, יהפכו אותם להיות פקידים בתפקידי מטה במשטרה.

שלמה קרעי: ולכן ההסתייגות הזאת בעצם מציגה את מה שהצעת החוק תגרום בפועל וגורמת.

שלמה קרעי: ואני חוזר ואומר, אנחנו לא יכולים לאפשר לשר לביטחון פנים להשתמש בהוראת השעה הזו ולהשתמש בכנסת ולהשתמש בוועדה הזו ככלי למימוש האג'נדה הפוליטית שלו.

שלמה קרעי: זה מה שהשר עושה, ואנחנו פה פשוט כחותמת גומי של שר המשטרה, מאפשרים לו לממש אג'נדה פוליטית, מאפשרים לו להשתמש בחיילים שלנו כדי לבצע את האג'נדה השמאלנית שלו, את הסלידה שלו מהמתיישבים ביהודה ושומרון, שהוא כל הזמן יוצא ומהדהד את אלימות המתנחלים, בשקר גס.

שלמה קרעי: אנחנו מאפשרים לו לממש את האג'נדה הזאת דרך הצעת החוק.

רם בן ברק: תודה רבה.

רם בן ברק: אתה כמובן לא צודק בדבריך לגבי השר עמר בר לב.

רם בן ברק: אני חושב שאתה בעצמך גוזר על המתיישבים גזרה שווה, ואני חושב שאתה עושה טעות.

רם בן ברק: רוב מוחלט של תושבי יהודה ושומרון הם אזרחים שומרי חוק, וגם האזרחים שאני דיברתי איתם רוצים משטרה חזקה, כי יש עברות פליליות ביישובים ובערים ביהודה ושומרון והם צריכים משטרה - - -

שלמה קרעי: 99% מהעברות זה עברות של פלסטינים כלפיהם.

איתן גינזבורג: זה לא הפריע לליכוד כשעוזי לנדאו היה שם וצחי הנגבי היה שם וגלעד ארדן היה שם ויריב לוין היה שם ואמיר אוחנה היה השם ואבי דיכטר היה שם.

איתן גינזבורג: אז זה לא הפריע; עכשיו זה מפריע.

שלמה קרעי: לא, אבל כשהשר בר לב אומר שהאג'נדה שלו היא לפנות שוטרים לטיפול באלימות המתנחלים, זה שונה לגמרי.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: ההסתייגות הבאה.

עידו בן יצחק: לחלופין א'.

אורית סטרוק: אדוני היושב-ראש, אני חוזרת על בקשתי: אם אתה עושה כמו בכדורגל אז בבקשה לא להכניס אחרים לתוך הזמן שלנו.

רם בן ברק: מרגע שמקריאים את ההסתייגות, כולל מה שאני אומר עכשיו, הזמן רץ.

רם בן ברק: את צריכה להשתלט על הדיון אם את רוצה לדבר.

רם בן ברק: אבל היתרון שלך הוא שיש הרבה הסתייגויות ויהיה לך זמן להגיד את כל מה שאת רוצה.

רם בן ברק: יש לך עוד 50 שניות, בבקשה.

אורית סטרוק: לא נכון.

רם בן ברק: תתפלאי.

אורית סטרוק: אז ב-50 השניות האלה אני רוצה לשאול למה עמר בר לב ובני גנץ רוצים לחזק את ימ"ר ש"י במקום לפעול נגד הפלסטינים ברשות הפלסטינית, שמשתלטים על השטח ביהודה ושומרון ואוכלים את השטח - - -

רם בן ברק: אני אחדש לך, גברתי: מי שמתעסק עם הפלסטינים זה הצבא ומי שמתעסק עם האזרחים זה המשטרה.

איתן גינזבורג: אל תבלבל אותה עם העובדות.

אורית סטרוק: - - - והם מיישמים נסיגה ועוד נסיגה ועוד נסיגה, ואתה יודע מה, אני לא שואלת אף שאלה על עמר בר לב ואף שאלה על בני גנץ, אני שואלת למה נפתלי בנט נותן להם לעשות את זה.

אורית סטרוק: הרי הם בסך הכול משרתים את המצביעים שלהם.

רם בן ברק: שאלתי את עצמי מתי נגיע לנפתלי בנט.

רם בן ברק: תודה רבה.

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: ההסתייגות נפלה.

רם בן ברק: אורית, בבקשה.

עידו בן יצחק: לחלופין ב'.

אורית סטרוק: אבל רם, זה לא הוגן, אני לא יודעת לצעוק.

רם בן ברק: בבקשה.

אורית סטרוק: מכיוון שקודם לא הספקתי לנמק את ההסתייגות הקודמת אני רוצה להגיד שאני קיבלתי פניות רבות מתושבים בלוד, מתושבים ברמלה, מתושבים בעכו, שאמרו לי, אם כבר מזרימים עוד כוח אדם למשטרה, איך יכול להיות שהוא לא בא אלינו.

אורית סטרוק: הם רוצים אותו אצלם.

אורית סטרוק: הילדים שלהם מפחדים ללכת לבית הספר, זורקים עליהם בקבוקי תבערה כשהם בגן, הילדים שלהם מפחדים ללכת למגרש המשחקים כי הם מותקפים שם על רקע לאומני, הילדים שלהם מפחדים ללכת ברחוב כי מפילים להם את המשקפיים בגלל שהם יהודים.

אורית סטרוק: הם רוצים את כוח האדם המשטרתי הנוסף אצלם בערים המעורבות.

אורית סטרוק: והעובדה שהממשלה הזו שמה פוקוס וכוח אדם נוסף ותקנים, ושמה את יואב סגלוביץ', שהוא באמת מצוין בתחום הזה, לנהל שולחן עגול על מניעת פשיעה במגזר הערבי, שזה נהדר ומצוין, אבל לא שמה את הפוקוס המקביל גם על מניעת פשיעה לאומנית כנגד יהודים בערים המעורבות – היא כתם נורא ואיום.

אורית סטרוק: ולכן אנחנו רוצים להכניס הסתייגות שאומרת שכוח אדם משטרתי עודף יעזור קצת לטיפול בפשיעה הלאומנית האנטישמית בערים המעורבות, כולל אגב בירושלים, שמה שקורה שם, לחרדים בעיקר, בדרך לכותל זה שלא רק שמתעללים בהם פיזית, גם משפילים אותם ואת כל היהדות יחד איתם.

אורית סטרוק: זה דבר נורא, ולשם צריך לתת כוח אדם משטרתי נוסף, ולא לימ"ר ש"י.

רם בן ברק: תודה רבה.

רם בן ברק: גם את למדת להיכנס לפרק הזמן, אני מאוד מעריך את זה.

רם בן ברק: מי בעד ההסתייגות?

עידו בן יצחק: הסתייגות לחלופין ב'.

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: ההסתייגות נפלה.

רם בן ברק: אני רק אגיד ואציין שוב שמי שמטפל באלימות פלסטינית ביהודה ושומרון זה צבא ההגנה לישראל.

רם בן ברק: המשטרה מטפלת בעברות פליליות של אזרחים ישראלים שגרים שם.

רם בן ברק: כך שאין קשר בין הדברים.

אורית סטרוק: אני לא אמרתי את זה, אני דיברתי על לוד, רמלה ועכו וירושלים.

רם בן ברק: ההסתייגות הבאה.

עידו בן יצחק: לחלופין ג'.

שלמה קרעי: אדוני יושב הראש, ההסתייגות אומרת ככה: "ובלבד שכלל החיילים יוצבו לצורך אכיפת הבנייה הבלתי חוקית בנגב".

שלמה קרעי: אין לי באמת ציפיות שההסתייגות הזאת תתקבל, כי הממשלה הזאת עושה בדיוק את ההפך.

שלמה קרעי: במקום להיאבק בבנייה הבלתי חוקית בנגב.

שלמה קרעי: ..

שלמה קרעי: כתוב "אלמלא מוראה, איש את רעהו חיים בלעו".

שלמה קרעי: אלמלא מוראה של מלכות.

שלמה קרעי: המלכות הזו, הממשלה הזו, אין לה לא מורא, לא משילות ולא ריבונות.

שלמה קרעי: היא בעצם תומכת באותם אלה שבונים בנייה בלתי חוקית בנגב ובגליל ומעבירה להם את חוק החשמל.

שלמה קרעי: אומנם כרגע לשקד יש כאבי בטן וזה נעצר, אבל מה שיקרה בסוף, זה ברור לי, זה שגם שקד וגם בנט וגם אלקין וסער, כולם יתקפלו לגחמות של ווליד טאהא ושל מנסור עבאס ויאפשרו להם להמשיך ולכבוש את מדינת ישראל מבפנים.

שלמה קרעי: כמו שאמר מנסור עבאס בזמנו: עכשיו אין לנו מספיק כוח לבצע ג'יהאד צבאי, לכן אנחנו בג'יהאד אזרחי.

רם בן ברק: אולי תצטט גם את מה שהוא אמר אתמול?

שלמה קרעי: שהמדינה נולדה יהודית וככה היא גם תישאר.

שלמה קרעי: השאלה מה יישאר ממנה, אדוני היושב-ראש, את זה הוא לא אמר.

יוסף טייב: אולי תצטט גם את מה שאמר דוד אלחייני, יושב-ראש המתיישבים.

שלמה קרעי: דוד אלחייני הוא לא יושב-ראש המתיישבים והוא לא כלום, צריך להעיף אותו מראשות מועצת יש"ע כמה שיותר מהר.

רם בן ברק: תודה רבה.

שלמה קרעי: רגע, לא סיימתי.

שלמה קרעי: אדוני היושב-ראש, מה שקורה זה שמנסור עבאס, הוא והחבורה שלו, משתלטים על האדמות בנגב ובגליל בג'יהאד אזרחי, והממשלה הזאת מאפשרת את זה.

רם בן ברק: תודה רבה.

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: ההסתייגות נפלה.

רם בן ברק: ההסתייגות הבאה.

יוסף טייב: אדוני חבר הכנסת קרעי, למרות שיש להם את כל הבמה צריך לזכור שהמתיישבים העירו במשך זמן רב, וגם שבתו רעב, נגד המדיניות שלכם.

שלמה קרעי: מעניין שמול הממשלה הזאת הם לא שובתים רעב.

רם בן ברק: שיין, אני מבקש שקט.

עידו בן יצחק: הסתייגות לחלופין ד'.

אורית סטרוק: סליחה, אני לא הבנתי איך דוד אלחייני עלה פה לשולחן, אבל זה לא בסדר, הוא לא נמצא כאן ולא יכול להגיב, זה לא הוגן כלפיו.

שלמה קרעי: הוא מוזמן להגיע ולהגיב.

אורית סטרוק: אתה בכלל מכיר אותו?

אורית סטרוק: למה לדבר על בן אדם שלא שייך לאירוע?

רם בן ברק: זה על הזמן שלכם, אתם מוזמנים לנמק את ההסתייגות.

אורית סטרוק: סליחה, רם, אבל העלו פה שם של אדם, איש ציבור, והתחילו - - -

רם בן ברק: מי?

אורית סטרוק: דוד אלחייני.

אורית סטרוק: אני פשוט אומרת שזה לא הוגן, הוא לא נמצא כאן.

רם בן ברק: נכון, אני מקבל את דברייך.

רם בן ברק: אבל בואי לא נדבר גם על עמר בר לב, הוא גם לא נמצא פה.

אורית סטרוק: לא, סליחה, עמר בר לב מוביל את החוק הזה.

שלמה קרעי: כל החבורה ששבתו רעב, היום כשהממשלה מפקירה את הנגב, מפקירה את יהודה ושומרון, מעבירה חוק כזה כדי לטפל באלימות מתנחלים – אף אחד לא פוצה פה.

שלמה קרעי: זה רק מראה עד כמה המניעים שלהם באמת אמיתיים ואידיאולוגיים.

שלמה קרעי: אגב, הלחלופין ד' הזה, אדוני היועץ המשפטי, זה לא לחלופין, כי בסעיף 6 מופיע שמחצית יסופקו למינהל האזרחי, וב-לחלופין כתוב שמחצית יוצבו לשמירה.

עידו בן יצחק: אבל הוא לא יכול להיות ביחד עם ג'.

שלמה קרעי: אבל ביחד עם 6 הוא כן יכול להיות.

שלמה קרעי: אז זה לחלופין של 6, כי זה לא עומד בסתירה לסעיף 6.

עידו בן יצחק: אבל הוא עומד בסתירה ביחס לכל האחרים.

עידו בן יצחק: אי אפשר לקבל את שתי ההסתייגויות האלה - - -

שלמה קרעי: אבל אפשר לקבל את 6 ואת לחלופין ד' ביחד.

שלמה קרעי: זאת אומרת שלחלופין ד' צריך לצאת החוצה ולא להיות לחלופין אלא להיות 7.

רם בן ברק: חברים, מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: ההסתייגות הבאה.

עידו בן יצחק: לחלופין ה'.

אורית סטרוק: ההסתייגות הזאת אומרת שכלל החיילים צריכים להיות מוצבים בשמירה על מחסני התחמושת של צה"ל, משום שהצגת הסיטואציה כאילו שלצבא יש כוח אדם עודף והוא יכול לתרום לשב"ס ולמשטרה, בזמן שעוד מעט תבוא לפה, לוועדה הזו, הצעת חוק שמאריכה את הוראת השעה שדוחה את קיצור השירות עוד פעם – היא לא נכונה, משום שאין כוח אדם עודף בצה"ל בכלל.

אורית סטרוק: כל מי שנמצא ביהודה ושומרון רואה את זה בעיניים, כל מי שנמצא בגבול עזה רואה את זה.

אורית סטרוק: גם החיילים ששומרים אצלנו בחברון מג'נגלים בין מעט השינה שיש להם לבין השעות שהם צריכים לעמוד בשמירה.

אורית סטרוק: אז בואו ניתן את כוח האדם הזה לחיילים האלה.

אורית סטרוק: ועל אחת כמה וכמה כשמדברים על מחסני התחמושת של צה"ל, שאגב, אדוני היושב-ראש, צריך לנהל על זה דיון פה בוועדה - - -

רם בן ברק: אז אולי נפסיק לחלק פטורים לכל כך הרבה מגזרים משירות.

אורית סטרוק: אבל לכל הפחות שמי שכבר התגייס יוקצה לשמור על מחסני התחמושת, כדי שלא נמצא את התחמושת הזו אחר כך בלוד או בעכו או בנגב, משמשת לפרוטקשן וכדומה.

אורית סטרוק: הייתה פעם סיסמה "אל תיתנו להם רובים", והיום אנחנו כמעט פותחים את המחסנים - - -

רם בן ברק: תודה רבה.

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה.

עידו בן יצחק: לחלופין ו'.

רם בן ברק: את יכולה להמשיך, גברתי.

אורית סטרוק: בהסתייגות הבאה כתוב כך: "ובלבד שלפחות מרבע מהחיילים יוצבו בשמירה על זכותם של יהודים לעלות להר הבית".

מאיר פרוש: אני נגד הדבר הזה.

אורית סטרוק: אני רוצה קודם כול לומר - - -

מאיר פרוש: אני נגד הדבר הזה.

אורית סטרוק: אני יודעת.

אורית סטרוק: בתוך האופוזיציה יש מחלוקות בשאלת העלייה להר הבית.

אורית סטרוק: הרב פרוש, אני לדוגמה לא עולה להר הבית.

מאיר פרוש: למה צריכים לנמק את זה?

שלמה קרעי: גם אני לא.

אורית סטרוק: אבל, הרב פרוש, השר שממונה על הקואליציה, זאב אלקין, הוא כן עולה להר הבית.

אורית סטרוק: ואנחנו רוצים להגן על הזכות שלו ועל הרצון שלו לעלות להר הבית.

אורית סטרוק: לכן כל עוד שזאב אלקין הוא יושב-ראש הקואליציה אני חושבת שמן הראוי לאפשר לו, ככה בתור איזה בקשיש - - -

מאיר פרוש: בפני עיוור לא תיתן מכשול.

שלמה קרעי: אורית, זה לא רק אלקין.

שלמה קרעי: הרב פרוש, יש מחלוקת הלכתית לגבי להיכן מותר להיכנס - - -

מאיר פרוש: עזוב, נו, זה לא מכובד שאנחנו נגיש דבר כזה.

רם בן ברק: אורית, האם את מבקשת להוריד את ההסתייגות?

אורית סטרוק: לא, אני לא מורידה.

אורית סטרוק: בגלל אלקין.

אורית סטרוק: אני אגיד לך מה, אצלנו ביהדות יש את הכלל "עשה לך רב".

אורית סטרוק: לאלקין יש את הרב שלו, והרב שלו מתיר לו לעלות להר הבית.

רם בן ברק: זה מה שיפה ביהדות – אתה הולך לרב אחד, הוא אומר לך "לא, אסור לך לעשות את זה", אז אתה הולך לרב אחר.

אורית סטרוק: מן הדין שהוועדה המכובדת הזו, שכל רגע ורגע שהיא מצליחה להרים אצבעות בעד ונגד הוא בזכות זאב אלקין, שמרכז ופועל וגם מסמן במליאה - - -

רם בן ברק: תודה רבה, גברתי.

רם בן ברק: מי בעד ההסתייגות?

רם בן ברק: אף אחד.

רם בן ברק: מי נגד?

רם בן ברק: כולם.

רם בן ברק: מי נמנע?

רם בן ברק: אף אחד.

רם בן ברק: לא אושרה.

רם בן ברק: ההסתייגות הבאה.

עידו בן יצחק: לחלופין ז'.

שלמה קרעי: אדוני היושב-ראש, ההסתייגות אומרת ככה: "ובלבד שהצבת החיילים תתבצע אך ורק לצורך שמירה על הביטחון האישי בעיר ירושלים".

שלמה קרעי: אני חושב שכולנו יכולים להסכים שהביטחון האישי התערער והמצב הביטחוני בירושלים הולך ומחמיר בתקופה האחרונה, עד כדי כך שאימא עם הילדים שלה – הסתובבה לידה נערה שכנה שלה בת 14 ופתאום קפצה עליה ודקרה אותה.

שלמה קרעי: הפיגועים הם דבר של יום ביומו בעיר ירושלים, והרבה פעמים הטענות שנשמעות הן שאין מספיק סד"כ, אין מספיק כוח אדם, למשל בשכונת שמעון הצדיק, שאין בה מספיק אבטחה.

שלמה קרעי: אז אני לא מצליח להבין משהו.

שלמה קרעי: אם לצה"ל ולמג"ב, שאמונים על שמירת הביטחון שם, אין מספיק כוח אדם אז איך יש לנו יכולת לשחרר חיילים לתפקידי מטה במשטרה.

שלמה קרעי: הדברים האלה לא ברורים לי, בפרט שלפחות במקום אותם חיילים שהולכים לתפקידי מטה יקצו את השוטרים לשמירה על הביטחון האישי.

שלמה קרעי: הדבר הזה קורה בגלל המשענת של הממשלה הזו.

שלמה קרעי: הממשלה הזו כולה נשענת על כרעי תרנגולת.

שלמה קרעי: אנחנו רואים מה קורה בשבועיים האחרונים, כשווליד טאהא החליט שהאנרכיה בנגב ובגליל לא מספקת אותו והוא רוצה להחמיר את האנרכיה ולהעביר חוק חשמל כזה שיהיה תוהו ובוהו וכאוס ברחבי המדינה, וכשזה לא מספק אותו אז הממשלה לא מתפקדת ואין הצבעות, אין חוקים, צריכים להביא יולדת לאחר שישה ימים כדי שתמלא את חסרונו של אביר קארה וכו'.

שלמה קרעי: זאת הממשלה שאתם יושבים בה, ואי אפשר להמשיך ככה.

רם בן ברק: תודה רבה.

רם בן ברק: כל זמן שאנחנו על כרעי תרנגולת ואתה באופוזיציה הכול בסדר.

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה.

עידו בן יצחק: לחלופין ח'.

רם בן ברק: אני מזכיר לכם שהשעון עובד.

שלמה קרעי: "ובלבד שכלל החיילים לפי חוק זה יוצבו במוסד או בשב"כ".

שלמה קרעי: אני רוצה להמשיך את מה שאמרתי קודם.

שלמה קרעי: יש כאן מאבק איתנים, מאבק של הרוח היהודית במה שהממשלה הזו עושה.

שלמה קרעי: זה נראה כמו כמה מאבקים קטנים – הכשרות, החוסן הלאומי וכו' – אבל זה לא רק זה.

שלמה קרעי: יש כאן מאבק על החוסן הלאומי - - -

מיכל רוזין: אני מתה לשמוע איך זה קשור לחוק.

שלמה קרעי: אני מסביר.

שלמה קרעי: יש כאן מאבק על החוסן הלאומי ועל הזהות היהודית של עם ישראל בארצו.

שלמה קרעי: וכשאתה פוגע בזהות היהודית, כשאתה מקעקע את היסודות שבגללם אנחנו בכלל בארץ ישראל, כשפתאום אפשר לפגוע בכשרות ואפשר לבולל את מדינת ישראל במאות אלפי גויים ברפורמה מסוכנת בגיור, וכאשר מרב מיכאלי רוצה לפתוח את הכול בשבת והיא אומרת ש"יסתיים המצור בסופי שבוע במדינת ישראל", אז למה באמת שהפלסטינים, הערבים תושבי מדינת ישראל, לא תהיה להם גם זכות שיבה?

שלמה קרעי: למה שלא יהיו להם גם זכויות לאומיות?

שלמה קרעי: כי אם את הזהות היהודית, שבזכותה אנחנו כאן במדינת ישראל ובזכותה יש לנו כאן

שלמה קרעי: את חוק הלאום - - -

מיכל רוזין: איך זה קשור לחוק הזה?

שלמה קרעי: מדינת ישראל היא מדינת הלאום של העם היהודי - - -

מיכל רוזין: תסביר לי איך זה קשור לחוק הזה.

מיכל רוזין: אני צריכה הסבר.

שלמה קרעי: אני מייד מגיע לזה.

שלמה קרעי: ולכן, כשבא השר בר לב וממשיך לשרת את אותה אג'נדה של פגיעה בחוסן הלאומי - - -

רם בן ברק: לא אמרנו שלא מדברים על אנשים שלא נמצאים בחדר?

שלמה קרעי: לא, אתה אמרת, אבל אתה לא יכול לצנזר אותי.

אורית סטרוק: לא על מי שמגיש את החוק ובא במיוחד לפה והזדהה עם החוק.

אורית סטרוק: זה לא אותו דבר.

שלמה קרעי: השר בר לב יכול לשבת כאן ולא לזלזל בוועדה הזאת - - -

רם בן ברק: תודה רבה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

עידו בן יצחק: לחלופין ט'.

רם בן ברק: אני יכול להציע לך, קרעי, אם אתם רוצים, לעשות כמה הסתייגויות ביחד.

רם בן ברק: אני פתוח לזה.

שלמה קרעי: לא, טוב לנו ככה.

מיכל רוזין: דרך אגב, על פי התקנון מותר לך - - -

שלמה קרעי: לא, אסור.

מיכל רוזין: בוודאי שמותר.

מיכל רוזין: מותר לך להגיד להם לנמק את כל ההסתייגויות בזמן מסוים.

שלמה קרעי: לא, לא, היועצת המשפטית אמרה שזה נוהל מיוחד - - -

מיכל רוזין: סלומינסקי היה עושה לי את זה קבוע בוועדת חוקה.

מיכל רוזין: כל הצבעה.

מיכל רוזין: כל הצבעה.

מיכל רוזין: זה מותר על פי התקנון.

רם בן ברק: חבר הכנסת פרוש, הזמן רץ.

מיכל רוזין: אם מנצלים לרעה, אפשר לקבוע את זה, מירי.

מיכל רוזין: חד-משמעית.

מיכל רוזין: זה קורה בכל הוועדות.

מיכל רוזין: לא חייבים לנמק כל הסתייגות, זה לא נכון.

יוסף טייב: הבעיה הגדולה היא שאנחנו משביתים את עבודת השב"ס כדי לשמוע את קרעי - - -

רם בן ברק: חבר'ה, אני לא מעוניין בשיח הזה.

רם בן ברק: יש פה יועצת משפטית - - -

מירי פרנקל-שור: יצאה הנחיה של היועצת המשפטית - - -

רם בן ברק: בחוץ.

רם בן ברק: קחי אותה החוצה, תדברו על זה בחוץ.

מיכל רוזין: אני נהנית, אין לי בעיה, אני רק רוצה שהוא יסביר לי את הקשר ליהדות - - -

שלמה קרעי: אני אסביר לך, חברת הכנסת רוזין.

שלמה קרעי: כחלק מהכלים הדיקטטוריים של הקואליציה כלפי האופוזיציה - - -

מיכל רוזין: אני מאוד אוהבת שיצאה הנחיה כזו רק בכנסת הזאת, אחרי שהקואליציה הקודמת רמסה אותנו בכנסת ה-19 וה-20 לחלוטין.

שלמה קרעי: את לא מתביישת?

שלמה קרעי: הנוהל הזה רומס את האופוזיציה הרבה יותר מאשר את הקואליציה.

מיכל רוזין: נכון.

מיכל רוזין: ואתם רמסתם אותנו, ועכשיו אתם עוד מעיזים להגיד שאנחנו רומסים אתכם ושיש דורסנות של הרוב.

שלמה קרעי: איך אין לך בושה?

שלמה קרעי: את רואה את התת-ייצוג בוועדות, את רואה איך מוציאים אותנו מהמליאה והוועדות - - -

מיכל רוזין: מה שאתם עשיתם לנו.

מיכל רוזין: כולל לבטל כנסים ברדיו ולסגור לנו את החשמל ומערכת המולטימדיה.

מיכל רוזין: הקוזאק שנגזל.

שלמה קרעי: אתם הקוזאק שנגזל.

מיכל רוזין: אתם הקוזאק שנגזל.

מיכל רוזין: אנחנו היינו באופוזיציה ואנחנו יודעים היטב מה עשיתם לנו.

שלמה קרעי: מה שאיתן גינזבורג עשה לנו בכנסת הקודמת – היועצת המשפטית כבר לא מאפשרת לנו לעשות.

שלמה קרעי: למשל להגיש הסתייגות ולהגיש עליה נושא חדש.

שלמה קרעי: גם את זה היא מונעת מאיתנו.

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: ההסתייגות נפלה.

רם בן ברק: ההסתייגות הבאה.

עידו בן יצחק: הסתייגות 7.

מיכל רוזין: אתם יכולים לספר סיפורים לאלה שלא היו פה.

מיכל רוזין: אנחנו היינו פה.

שלמה קרעי: מיכל, תפסיקי להפריע.

רם בן ברק: קדימה, תדבר, הזמן עובר.

מאיר פרוש: מבקשים ממני להציג פה תזה חדשה שאולי תיקלט והצבא יסכים לזה.

מאיר פרוש: מדברים פה על שירות של חודשיים בלבד.

מאיר פרוש: כולנו הרי יודעים שהיום הנושא הזה של צבא גדול הוא לא בהכרח הדבר הכי טוב שיש.

מאיר פרוש: היום אנחנו רוצים דברים קומפקטיים.

מאיר פרוש: הרעיון פה הוא לסגל את הצבא למצב שמשרתים חודשיים וזהו.

שלמה קרעי: לא, לא זאת ההסתייגות.

שלמה קרעי: ההסתייגות היא שחייל ישרת במשטרה לא יותר מחודשיים.

יוסף טייב: פרוש, אם אתה רוצה להתחיל לגייס חרדים לצבא, גם אם זה רק לחודשיים, אנחנו נשמח.

מאיר פרוש: לא.

מאיר פרוש: זאת הסתייגות שהוצעה על ידי הליכוד.

מאיר פרוש: הרעיון הוא שנתחיל להסתגל לשירות של חודשיים - - -

יוסף טייב: פרוש, אנחנו שמחים שאתה חושב שצריך לשרת את המדינה, זה כבר דבר מצוין.

רם בן ברק: תגידו, אנשי המקצוע חייבים להיות פה בדיון?

מירי פרנקל-שור: זאת בחירה שלהם, הם לא חייבים להיות פה בדיון.

דפנה סידס-כהן: בשביל ההוגנות אני אגיד שאנחנו הזמנו אותם בתחילת הדיון, משום שאנחנו לא יודעים לתזמן את זמן ההסתייגויות.

רם בן ברק: מבחינתי הם יכולים להיות משוחררים לעבודתם.

שלמה קרעי: אבל אמר לך נציג שירות בתי הסוהר שהם מתנגדים - - -

רם בן ברק: אם הם רוצים להיות פה הם מוזמנים, אבל אני לא מחייב אף אחד להיות פה.

רם בן ברק: שמענו את עמדתם אתמול בצורה מפורטת.

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה.

רם בן ברק: הלאה.

עידו בן יצחק: הסתייגות 8.

אורית סטרוק: הסתייגות 8 אומרת כך: "ובלבד שוועדת החוץ והביטחון תאשר את הצבתו של כל אחד ואחד מהחיילים ברשימה שמית שתועבר לוועדה טרם הצבתו".

אורית סטרוק: דיברנו ארוכות, בשני דיונים ארוכים, על החובה שלנו - - -

מיכל רוזין: רוצה שאני אעזור לך לנמק?

אורית סטרוק: כן, את יכולה לעזור לי בעניין הזה.

אורית סטרוק: אנחנו כחברי כנסת אמורים לא רק לחוקק, אלא גם, אולי אפילו בעיקר, לפקח על הממשלה.

אורית סטרוק: זה לא אומר שבכל נושא צריך לפקח בצורה הדוקה, אבל בנושאים שבהם נפלו כשלים, כולל כשלים איומים, כשלים שמיכל רוזין יצאה מזועזעת עד עמקי נשמתה בעקבותיהם, למשל פרשת הסוהרות – במקומות כאלה נדרש פיקוח מאוד מאוד הדוק.

אורית סטרוק: אדוני היושב-ראש, לעיתים נדירות יוצא שלחברי הכנסת יש איזשהן שיניים בפיקוח הזה.

אורית סטרוק: בדרך כלל הפיקוח הוא רק צעקות, מיכל למשל מתמחה בזה, היא יודעת לצעוק כל כך חזק - - -

מיכל רוזין: עד עכשיו הייתי בעדך.

אורית סטרוק: לא, אני אומרת את זה לטובתך, אני אומרת את זה כמחמאה.

אורית סטרוק: את יודעת לצעוק כל כך חזק, שאת מזעזעת את גורמי הממשלה שיושבים מולך, והם חושבים פעם שנייה אם הם היו בסדר או לא.

אורית סטרוק: אני אומרת את זה כמחמאה.

אורית סטרוק: אבל השיניים בדרך כלל נמצאות רק בוועדה אחת, ועדת הכספים.

אורית סטרוק: ופתאום גם פה, אדוני היושב-ראש, יש שיניים בוועדה.

אורית סטרוק: ומכיוון שהגענו למצבים איומים של סִרְסוּר בסוהרות, הוועדה הזו צריכה לממש את השיניים שלה עד הסוף, ומכאן ההסתייגות הזו, ואני בטוחה שמיכל תסכים - - -

רם בן ברק: תודה רבה.

רם בן ברק: מי בעד ההסתייגות החשובה?

רם בן ברק: מי נגד ההסתייגות החשובה?

רם בן ברק: מי נמנע?

רם בן ברק: לא אושרה.

רם בן ברק: תודה.

רם בן ברק: הלאה.

עידו בן יצחק: הסתייגות 9.

אורית סטרוק: אז ככה - - -

מיכל רוזין: מה את קוראת את ההסתייגות כאילו היא קשורה למה שתגידי.

מיכל רוזין: ..

מיכל רוזין: מה קרה ליצירתיות שלכם?

מיכל רוזין: אני הייתי יושבת שעות בוועדת חוקה וממציאה חבל על הזמן.

מיכל רוזין: קצת יצירתיות.

אורית סטרוק: היא גם מצחיקה אותי וגם גומרת לי את הזמן.

שלמה קרעי: מיכל ואמילי, החיוכים והצחוקים לא יסתירו את הבושה בזה שאתם מעבירים חוק שמאפשר להמשיך לסרסר בחיילות חובה בשירות בתי הסוהר.

אמילי חיה מואטי: שלמה, תעשה סיבוב על החברים שלך, לא עלינו.

מיכל רוזין: אתם שנים הארכתם פה בשלוש שנים כל פעם בלי שום פיקוח.

מיכל רוזין: שום פיקוח לא היה פה.

מיכל רוזין: כל הדיבורים שלכם עכשיו - - -

אמילי חיה מואטי: שלמה קרעי, סיבוב תעשה - - -

שלמה קרעי: את לא יודעת מה קורה כאן.

שלמה קרעי: אנחנו הגענו אתמול להסכמה - - -

אמילי חיה מואטי: סיבוב תעשה על החברים שלך, לא עלינו.

אמילי חיה מואטי: ותתחיל להגיע לוועדות, כי זה באמת - - -

קריאות: - - -

רם בן ברק: חברים, תודה רבה.

רם בן ברק: די, אמילי.

רם בן ברק: מי בעד ההצעה?

שלמה קרעי: רגע, אנחנו רוצים לנמק.

רם בן ברק: תנמק בהסתייגות הבאה.

רם בן ברק: מי בעד?

רם בן ברק: מי נגד?

רם בן ברק: אמילי תרימי את היד.

רם בן ברק: מי נמנע?

רם בן ברק: לא אושרה.

רם בן ברק: ההסתייגות הבאה.

עידו בן יצחק: הסתייגות 10.

רם בן ברק: הסתייגות 10, הזמן עובד.

שלמה קרעי: אמילי, רק שתדעי מה היה כאן.

אמילי חיה מואטי: שלמה קרעי - - -

שלמה קרעי: רגע, תקשיבי, מותר לך להקשיב.

שלמה קרעי: אני אתן לך אחר כך לדבר על חשבוני.

אמילי חיה מואטי: למה הדיון הזה משודר?

אמילי חיה מואטי: זה תוקע הכול.

אמילי חיה מואטי: דַבֵּר.

שלמה קרעי: אתמול הגענו כאן להסכמות שאנחנו מסירים את כל ההסתייגויות, וחיילים וחיילות – מבחינתנו זה היה רק חיילות – לא ישרתו בתוך אגפים ביטחוניים לבד, כדי שלא נגיע למצב המזעזע שקרה בכלא גלבוע.

שלמה קרעי: הייתה כאן הסכמה על זה בקרב חברי הוועדה.

שלמה קרעי: אלא שנציבת שירות בתי הסוהר לא הסכימה, היא הטילה וטו, ולכן ההסכמות בוטלו.

רם בן ברק: היא לא הטילה וטו, היא - - -

שלמה קרעי: וכך הסרסור בחיילות חובה יימשך כתוצאה מ - - -

איתן גינזבורג: היא לא הטילה וטו, היא הסבירה על המורכבות של הדבר הזה.

אמילי חיה מואטי: אין במקום הזה כאב שאתם לא תתלבשו עליו כתעמולה נגדנו.

אמילי חיה מואטי: אין.

אמילי חיה מואטי: אתה רוצה עוד?

אמילי חיה מואטי: אתה רוצה שאני אעזור לך בזה?

אמילי חיה מואטי: אין דברים כאלה.

אמילי חיה מואטי: הצטרפת לדיון המיוחד שלי על הטרדות מיניות?

שלמה קרעי: יכול להיות שכן.

שלמה קרעי: את פנית אליי?

אמילי חיה מואטי: בוודאי.

אמילי חיה מואטי: פנינו אל כל חברי הכנסת.

שלמה קרעי: לא, פנית אליי ושאלת אם אני רוצה להצטרף?

שלמה קרעי: אז לא פנית.

אמילי חיה מואטי: לא הצטרפת.

אמילי חיה מואטי: פעם הבאה אני אפנה אליך אישית בנוסף למייל.

שלמה קרעי: בוודאי.

שלמה קרעי: כמו שאת יודעת לפנות אליי אישית כשאת צריכה מישהו.

שלמה קרעי: כשאת צריכה קיזוז.

שלמה קרעי: הדיון הזה הוא לגופו של עניין.

שלמה קרעי: הוראת השעה נועדה כדי לשבץ חיילים וחיילות.

שלמה קרעי: .. חיילים...

שלמה קרעי: מיכל, את שיגעת אותי עם הטרלול הפרוגרסיבי שלך.

שלמה קרעי: הוראת השעה נועדה להציב חיילים בשירות חובה בשירות בתי הסוהר.

שלמה קרעי: זאת הוראת השעה ועל זה אנחנו מדברים.

אמילי חיה מואטי: בין שיקול הדעת שלך, עם כל הכבוד לך, לבין שיקול הדעת של יושב-ראש הוועדה, אני בוחרת בשיקול הדעת של היושב-ראש.

שלמה קרעי: אבל היושב-ראש הסכים איתנו.

שלמה קרעי: היה כאן דיון של שעתיים אתמול ויצאנו ממנו עם הסכמות.

אורית סטרוק: אמילי, זה לא מתאים לך.

אורית סטרוק: את לא יודעת מה היה, היינו פה ארבע שעות - - -

רם בן ברק: חברים, מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: הלאה.

עידו בן יצחק: הסתייגות 11.

אורית סטרוק: אני אנסה להסביר לאמילי.

אורית סטרוק: אמילי, תנסי להקשיב.

אורית סטרוק: אנחנו בילינו פה ארבע שעות אתמול – שעתיים כאן עם המצלמות, ושעתיים בחדר הסמוך, בלי מצלמות ובלי עוזרים ובלי אף אחד, רק עם הפרוטוקול, שיודע לספר הכול.

אורית סטרוק: היה שיח רציני ומכבד וטעון, והיה דין ודברים, ובסופו של דבר התכנסנו לאיזושהי הסכמה.

אורית סטרוק: אנחנו הלכנו אחד לקראת השני, כולנו.

אורית סטרוק: אני הלכתי לקראת מיכל רוזין, ומיכל רוזין הלכה לקראתי.

אורית סטרוק: יותר מזה, איתן גינזבורג הלך לקראת יוסי שיין, ויוסי שיין הלך לקראתו ולקראת רות וסרמן לנדה.

אורית סטרוק: היה פה שיח, ובסופו הגענו למסקנה שרוצים לתקן שני דברים מרכזיים בחוק.

אורית סטרוק: אמילי, את מקשיבה?

אמילי חיה מואטי: כולי אוזן.

אורית סטרוק: הגענו לשני דברים מרכזיים שהיו על דעת כולם.

אורית סטרוק: אחד, קיצור הזמן של הוראת השעה, כי כולם הבינו שלא יכול להיות שאנחנו נפטיר כדאשתקד.

אורית סטרוק: והשני הוא שיש דבר אחד שאנחנו מתקנים מייד: שסוהרות חיילות – ונעתרנו לפנייה של מיכל ואחרים ואמרנו שגם חיילים – לא ישרתו באגפים שנמצאים בהם מחבלים גברים.

אורית סטרוק: זה הכול.

אורית סטרוק: הייתה על זה הסכמה, היושב-ראש דיבר על זה כדבר ראוי, מיכל דיברה על זה כדבר ראוי, ואפילו איתן ורות, שמאוד רצו לעשות בדיוק את מה ששר הביטחון רוצה, הסכימו איתנו.

אורית סטרוק: ועם ההסכמה הזו יצאנו מהחדר.

אורית סטרוק: ואז יושב-ראש הוועדה הלך לדבר עם נציבת שב"ס.

אורית סטרוק: היא לא הציבה אולטימטום, אני מסכימה עם זה.

אורית סטרוק: אבל היא כן אמרה שהיא לא יכולה.

אורית סטרוק: וברגע אחד ארבע שעות של שיח ירדו לטמיון והחיילות שוב הופקרו.

איתן גינזבורג: אוי, באמת, תעשי לי טובה, זו דמגוגיה.

אורית סטרוק: אמילי, זה האירוע שקרה.

אורית סטרוק: זה לא עניין פופוליסטי - - -

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: ההסתייגות לא עברה.

עידו בן יצחק: הסתייגות 12.

שלמה קרעי: "אחרי סעיף 1 יבוא 'שירות מוכר או שירות במשטרה יתאפשר רק לאחר מחצית הזמן משירות החובה בצה"ל'".

שלמה קרעי: ההסתייגות הזאת משתלבת עם תכלית החוק.

שלמה קרעי: תכלית הוראת השעה היא לאפשר שירות ביטחוני בתפקידים משמעותיים גם מחוץ לצה"ל, וככל שהחייל יגיע בוגר יותר ואחרי שעבר אימונים בצבא ועשה שירות משמעותי בתוך צבא ההגנה לישראל, הוא יוכל באמת לתת את הערך המוסף לתפקיד שלו מחוץ לשירות בצה"ל.

שלמה קרעי: אם אנחנו מדברים למשל על שירות באגפים של האסירים הביטחוניים בשירות בתי הסוהר, חייל לאחר שנה וחצי של שירות מגיע יותר בוגר נפשית ועם יותר יכולת להתמודד עם אירועים וסיטואציות שחיילת צעירה בת 18 שרק נכנסה לשם כנראה לא תוכל להתמודד איתם, למשל מה שקרה בכלא גלבוע.

שלמה קרעי: לכן אני חושב שזאת הסתייגות ראויה.

שלמה קרעי: אדוני היושב-ראש, אם תקבל את ההסתייגות הזאת אני אשכנע את אורית למשוך - - -

רם בן ברק: איזו הסתייגות זאת?

שלמה קרעי: מס' 12.

שלמה קרעי: אנחנו נמשוך את כל ההסתייגויות ונאפשר להצעת החוק לעבור במהרה.

רם בן ברק: תודה רבה על ההצעה הנדיבה.

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: הלאה.

עידו בן יצחק: הסתייגות 13.

שלמה קרעי: רוויזיה על 12.

שלמה קרעי: "אחרי סעיף 1 יבוא 'בעת החלטה על כל הצבה של כל מספר חיילים בשירות בתי...", רגע, יש לנו ועדת הכנסת עכשיו, נכון?

אורית סטרוק: שמחה הולך לשם.

רם בן ברק: תסמוך על שמחה, כמה שאתה חד, הוא חד לא פחות.

שלמה קרעי: נכון, מסכים.

שלמה קרעי: ראית שמייד נרגעתי.

רם בן ברק: הציונות הדתית זה חברי כנסת אחד-אחד.

מיכל רוזין: לא, לא, ממש לא.

מיכל רוזין: מי ששולף אקדחים ומאיים על מאבטחים הוא ממש לא "אחד-אחד", אני מבקשת שתחזור בך מהאמירה הזאת.

שלמה קרעי: מה כואב לך שנותנים מחמאה ליהודי?

מיכל רוזין: מה הקשר ליהודי?

מיכל רוזין: אלוהים, הגזענות שלך היא בלתי נסבלת.

שלמה קרעי: את יודעת מה הקשר?

שלמה קרעי: - - -

אמילי חיה מואטי: לכל הרוחות בואו נמשיך בדיון.

רם בן ברק: הכול בסדר, הזמן לא נעצר.

שלמה קרעי: אמילי, אל תדאגי, יש לנו אצל היושב-ראש שעון עצר שנותן שתי דקות לכל הסתייגות.

שלמה קרעי: יש לנו זמן גם לנהל דו-שיח בינינו על חשבון הזמן הזה.

אמילי חיה מואטי: וגם זמן להטריל אותנו על שטויות, נהדר.

אמילי חיה מואטי: השטויות שאמרת עכשיו למיכל זה הטרלה.

שלמה קרעי: מיכל, בגלל שיש חוסר בלימודי יהדות בחינוך הממלכתי אז את לא מכירה את התנ"ך על בוריו ובטח לא את תרי"ג מצוות - - -

אמילי חיה מואטי: אבל אני בוגרת ממלכתי-דתי - - -

שלמה קרעי: אז את בטח מכירה את הלאו של "לא תחנם".

שלמה קרעי: ולכן כשאני מדבר על לתת מחמאה ליהודי, יש לזה מקור גם בשורשים היהודיים שלנו.

אמילי חיה מואטי: יש בזה בעיקר ניכוס שלך את הסיטואציה - - -

רם בן ברק: יפה.

רם בן ברק: מי בעד ההסתייגות החשובה?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: ההסתייגות הבאה.

עידו בן יצחק: הסתייגות 14.

אורית סטרוק: "על אף האמור בכל דין, הצבה של חיילי צה"ל בשירות כלשהו שאינו בצה"ל וביהודה ושומרון יובא לאישור מליאת הכנסת".

רם בן ברק: ברוב של 80 או ברוב רגיל?

אורית סטרוק: בוא נעשה מזה שתי הסתייגויות, אחת ברוב רגיל ואחת ברוב של 80...

אורית סטרוק: אני רוצה להסביר.

אורית סטרוק: המצב ביהודה ושומרון, כמו שעינינו רואות, הוא מצב לא פשוט.

אורית סטרוק: כמה שצה"ל משתדל – וצה"ל באמת משתדל המון, והחיילים והמפקדים באמת עושים לילות כימים כדי לתת ביטחון – הפיגועים הם דבר יום-יומי, במיוחד עכשיו, עם היד הרפה שגם לא הורסת בתי מחבלים.

אורית סטרוק: אני מזכירה פה שוב שהבית של הרוצח של אלי קיי בעיר העתיקה לא נהרס עד לרגע זה.

אורית סטרוק: זה מעודד טרור.

אורית סטרוק: הרצון של שר הביטחון – ועדיין לא שמענו מראש הממשלה שהוא ישים וטו על הרצון הזה – לפנות את הישיבה בחומש זה גם רוח גבית לטרור.

מיכל רוזין: זה בניגוד לחוק.

מיכל רוזין: יש חוק במדינת ישראל, תשני אותו.

שלמה קרעי: זה לא בניגוד לחוק, זה שטח C, מיכל.

מיכל רוזין: זה בניגוד לחוק.

מיכל רוזין: יש את חוק ההתנתקות, וההתנתקות כללה את חומש, את צפון השומרון.

אורית סטרוק: היושב-ראש, תגן על זכות הדיבור שלי, אני באמצע נימוק ההסתייגויות והיא מפריעה לי.

מיכל רוזין: זה בניגוד לחוק.

מיכל רוזין: את רוצה?

מיכל רוזין: תביאי הצעת חוק, תילחמי עליה, תעבירי אותה.

מיכל רוזין: אני העברתי עם האופוזיציה הרבה הצעות חוק.

שלמה קרעי: היא עברה בטרומית לפני חצי שנה.

מיכל רוזין: בממשלה הקודמת.

מיכל רוזין: וכמו שאתה יודע - - -

שלמה קרעי: בממשלה הזו, בכנסת הזו.

אורית סטרוק: חוק ההתנתקות הוא כתם על ספר החוקים של מדינת ישראל.

אורית סטרוק: הצעת החוק הזאת - - -

רם בן ברק: מי בעד ההצעה?

רם בן ברק: מי נגד ההצעה?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

עידו בן יצחק: אני עובר לקובץ השני, זה שכותרתו, "חלק 2", מסומנת בצהוב.

עידו בן יצחק: אנחנו בהסתייגות מס' 16.

רם בן ברק: בבקשה.

שלמה קרעי: אורית, אני חושב שכדאי שתיתני למיכל הסבר לגבי זה שחומש עדיין נמצאת בשטחי C, ועדיין זה לא עברה על החוק - - -

מיכל רוזין: שטחי C זה לא מדינת ישראל על פי החוק.

שלמה קרעי: מותר להיכנס לשם בצו אלוף - - -

מיכל רוזין: זה לא על פי החוק הישראלי ולא על פי החוק הבין-לאומי.

מיכל רוזין: לשטחי C מותר להיכנס, ועדיין, חומש זה מקום שאסור להיכנס אליו.

מאיר פרוש: את ההסתייגויות שלי הזכרתי בתחילת הישיבה.

מאיר פרוש: ההצעה שלי אומרת שמאחר שאני מאוד סקפטי לגבי השאלה האם בכלל נגיע אי-פעם לרוויה בכל מה שקשור לתקציבים והאם האוצר באמת ייתן מספיק כסף למשטרה כדי למלא את התקנים, וכנ"ל גם לגבי שב"ס; ומאחר שלדעתי ייקח עוד הרבה זמן עד שזה יקרה, אני בעד להאריך את החוק הנוכחי לחמש שנים, ונקבע כבר היום שהארכה נוספת מעבר לחמש השנים תזדקק ל-80 חברי כנסת שיצביעו בעדה.

מאיר פרוש: לחלופין, אם ירצו לבקש הארכה, לא יהיה דבר כזה, לא יוכלו לבקש הארכה.

מאיר פרוש: חמש שנים בלבד.

מאיר פרוש: אלה שתי ההסתייגויות.

מאיר פרוש: ואני רוצה לומר כדי שיהיה ברור: ש"ס ויהדות התורה שותפות גם בהסתייגויות שנימקו הליכוד והציונות הדתית.

עידו בן יצחק: כן, כן.

עידו בן יצחק: על ההסתייגות שדיברת עליה עכשיו אנחנו הצבענו כבר בתחילת הדיון.

מאיר פרוש: אז למה נתת אותה בנייר נפרד?

רם בן ברק: כבר הצבענו עליה.

רם בן ברק: תודה רבה, נעבור להסתייגות הבאה.

עידו בן יצחק: הסתייגות מס' 16.

עידו בן יצחק: הסתייגות מס' 15 היא של פרוש, כבר הצבענו עליה.

שלמה קרעי: אני רוצה להציג את הסתייגות 16.

שלמה קרעי: היה על זה דיון מאוד משמעותי בדיון החסוי שערכנו.

שלמה קרעי: אני קורא את ההסתייגות: "על אף שהוצב יוצא צבא לשירות במשטרת ישראל, דינו כדין חייל לכל עניין, לרבות הטיפול בתנאי השירות שלו, הגשת קבילה ופנייה ליועצת הרמטכ"ל לענייני מגדר".

שלמה קרעי: אתמול ראינו, גם לפי דוח של מבקר המדינה, שיש בעיה חמורה עם חיילים שמשרתים מחוץ לצבא ההגנה לישראל - - -

רם בן ברק: ההסתייגות הזאת במקומה - - -

שלמה קרעי: תעצור את השעון.

רם בן ברק: לא, אנחנו מדברים על ההסתייגות.

רם בן ברק: ההסתייגות הזאת היא במקומה, אבל מאחר ששר הביטחון היה פה ואמר שהם כרגע מינו צוות והוא ייתן את המסקנות שלו בעוד חודשיים, ומאחר שאנחנו מעריכים ומקווים שבמסקנות של הצוות ההסתייגות שלך תבוא לידי ביטוי, אנחנו נתנגד להסתייגות שלך.

רם בן ברק: אבל אנחנו נוודא שבעבודה שעושה שר הביטחון זה יופיע.

מיכל רוזין: יותר מזה.

מיכל רוזין: אנחנו גם מקצרים בשנה וגם קבענו מתווה פיקוח פנימי של הוועדה, בדיוק בשביל הדברים האלה.

יוסף טייב: ולא רק זה, גם צריך לזכור שאני הגשתי חוק בעניין שעלה לוועדת השרים.

יוסף טייב: שלמה, ההסתייגות שלך במקומה, אבל אנחנו לוקחים קצת זמן עד שנסדיר את זה דרך הוועדה או דרך הקריאה הטרומית של החוק.

שלמה קרעי: בואו נהיה ספורטיביים.

שלמה קרעי: מתי לדעתך העניין הזה ייכנס לתוקף?

רם בן ברק: שלושה חודשים.

יוסף טייב: אנחנו אמרנו שאנחנו נותנים להם להסדיר את זה עד שלושה חודשים מהיום.

שלמה קרעי: אני לא מהמר בדרך כלל, אבל כמו שאני מכיר את גלגלי השיניים - - -

מיכל רוזין: אתה מוריד את ההסתייגות?

שלמה קרעי: לא, אני לא מוריד, כי אני חושב שזה לא יקרה בתוך שלושה חודשים.

יוסף טייב: קרעי, אני מבטיח לך שאנחנו מחויבים לדבר הזה לא פחות ממך.

שלמה קרעי: ומה אתה תעשה אם זה לא יקרה בתוך שלושה חודשים?

יוסף טייב: אני לא צריך להגיד לך מה אני אעשה; אני אמרתי לך שיש לנו מחויבות לזה.

רם בן ברק: תודה רבה.

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

עידו בן יצחק: הסתייגות 17.

אורית סטרוק: אדוני היושב-ראש, עידו, אני מבקשת להכניס בין 16 ל-17 עוד הסתייגות.

אורית סטרוק: הסתייגות שאני מוסיפה עכשיו בעל-פה.

אורית סטרוק: מותר לי.

עידו בן יצחק: רק אם היושב-ראש מאשר, מאחר שכבר התחלנו בהצבעות.

אורית סטרוק: אין סיבה שלא.

אורית סטרוק: מותר לי - - -

מיכל רוזין: אם היא חדשה ועניינית.

אורית סטרוק: היא עניינית לגמרי.

אורית סטרוק: אז אני מבקשת שהסתייגות 17 תהפוך ל-18 וכן הלאה, כי אני מוסיפה עכשיו הסתייגות מס' 17 חדשה.

מיכל רוזין: תציגי קודם את ההסתייגות ואז הוא יחליט.

אורית סטרוק: הינה, אני מציגה אותה.

אורית סטרוק: אני אומר כך: "ובלבד שבמקביל להצעת החוק הנדונה, תתקבל גם הצעת החוק של חבר הכנסת יוסי שיין".

מיכל רוזין: לא, זאת לא הסתייגות מקובלת.

שלמה קרעי: זאת הסתייגות שהיא תחולה, מיכל.

מיכל רוזין: שיחליט היושב-ראש.

מיכל רוזין: לדעתי זאת לא הסתייגות עניינית.

יוסף טייב: היושב-ראש רצה אתמול להכניס את הדבר הזה כסעיף בהצעה, בהנחה שאתם תקבלו את הדבר הזה.

אורית סטרוק: נכון.

יוסף טייב: אנחנו עוד לא סגרנו את הדבר הזה.

יוסף טייב: היה לנו אתמול דיון עמוק בנושא הזה, היועצת המשפטית שיושבת כאן הכניסה את זה לתוך המסגרת, ואנחנו מנסים להכניס את זה לתוך המסגרת כך שזה יהיה חלק מתוך החקיקה שנעביר כאן בכנסת.

יוסף טייב: כוחות הביטחון והשב"ס ביקשו מאיתנו – ואני לא אומר את זה בשביל להתנגח - - -

אורית סטרוק: אני לא בניגוח, הרי הייתי איתך בעניין הזה אתמול.

יוסף טייב: יש לנו פה נושא גדול, זה נושא שעלה בוועדה, היושב-ראש ניסה אתמול להגיע להסכמות, אנחנו מכבדים את האנשים שיושבים פה ולא משתתפים בדיון, ואנחנו מתנצלים בפניהם - - -

רם בן ברק: רגע, אני לא מבין משהו.

רם בן ברק: תראו, אני לא אאשר שום הסתייגות נוספת מעבר למה שנקבע לפי הזמן האחרון להסתייגויות, נקודה.

רם בן ברק: איזה הסתייגות אתה הקראת?

עידו בן יצחק: אני אמרתי 17.

רם בן ברק: יפה, אז אנחנו מצביעים על הסתייגות 17 עכשיו.

אורית סטרוק: סליחה, רם, רם - - -

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: ההסתייגות נפלה.

שלמה קרעי: סליחה, רם, לא עקבת אחרי הדיון - - -

רם בן ברק: אני עקבתי אחרי הדיון.

שלמה קרעי: לא, אתה לא עקבת.

שלמה קרעי: היא הקריאה הסתייגות חדשה - - -

רם בן ברק: אני לא מוכן לקבל את ההסתייגות הזאת ואני לא מוכן שיכניסו הסתייגויות אחרי הזמן, נקודה.

אורית סטרוק: אני מבקשת את היועצת המשפטית - - -

רם בן ברק: היועץ, אתה מסתכל עליי, לא עליהם.

רם בן ברק: מה ההסתייגות הבאה?

עידו בן יצחק: אני חייב להתייחס לזה.

אורית סטרוק: אני רוצה לשמוע חוות דעת משפטית, ואני אקבל אותה.

רם בן ברק: בבקשה.

אורית סטרוק: האם מותר לי להוסיף הסתייגויות בעל-פה תוך כדי הדיון על ההסתייגויות?

עידו בן יצחק: לאחר שהתחילו ההצבעות זה אפשרי רק אם היושב-ראש מאשר להוסיף הסתייגויות.

עידו בן יצחק: אם לא, הזמן האחרון הוא מהרגע שמתחילות ההצבעות.

אורית סטרוק: בסדר.

אורית סטרוק: ביקשתי, קיבלתי.

שלמה קרעי: חבר הכנסת שיין, אני חושב שאפשר להוסיף סעיף תחולה שאומר שהחוק יפקע בתוך חצי שנה אם לא תעבור הצעת חוק שמסדירה את - - -

רם בן ברק: אני ראש הוועדה ואני לא מקבל להכניס הסתייגויות נוספות, נקודה.

שלמה קרעי: לא, אני מציע את זה כהצעה לנוסח.

רם בן ברק: אדוני העורך דין, מה ההסתייגות הבאה בבקשה?

עידו בן יצחק: הסתייגות 18.

רם בן ברק: בבקשה, קרעי, אתה יכול לדבר עכשיו על מה שאתה רוצה.

שלמה קרעי: "הצבת יוצאי צבא במשטרה תיעשה רק אם נתן הסכמתו לכך; לאחר שהוצב יוכל בכל עת לחזור לשירות בצה"ל".

רם בן ברק: זה מופיע בחוק.

רם בן ברק: הוא צריך להסכים במנילה והוא יכול שלושה חודשים להתחרט.

שלמה קרעי: אבל אני אמרתי "בכל עת".

רם בן ברק: לוקח זמן להיכנס לתפקיד וללמוד אותו ואי אפשר שחיילים יעשו דין לעצמם.

אורית סטרוק: אבל גם נירה דרשה את זה.

רם בן ברק: בסדר, אז תנמקו ונצביע.

שלמה קרעי: א', יכול להיות שזה לא מספיק ברור למתגייס.

שלמה קרעי: אני לא יודע אם מועמד לשירות ביטחון חותם על איזושהי הסכמה שברור לו שההתייצבות לתפקיד מחוץ לצבא ההגנה לישראל כרוכה בכל הדברים שראינו – שאין לו תנאי שירות טובים, שהדין שלו הוא לא כחייל לכל עניין וכדומה.

שלמה קרעי: אני לא יודע האם זה נעשה ממש בהסכמתו, או תוך כדי ניסיון לעודד אותו באופן כזה או אחר לפנות לתפקיד הזה כי אין ברירה וחייבים אותו.

שלמה קרעי: גם שמענו מהנציגים שדיברו שלא ברור אם חייל שרוצה לחזור לשירות בצה"ל, עד כמה באמת מאפשרים לו את זה ונותנים לו להגיש את הבקשה הזו.

שלמה קרעי: ולכן, מכיוון שמדובר בתפקידים שעדיין לא הסדרנו אותם, כי הרי החייל הוא עדיין לא חלק אינטגרלי מהמערכת כמו כל חייל אחר בצבא ההגנה לישראל, צריך לאפשר לכל חייל כזה לחזור, אם הוא רוצה, לשירות בצה"ל.

שלמה קרעי: אני חושב שאפשר להוסיף, אדוני, סעיף ברוח הדברים שהציעו חברת הכנסת סטרוק ופרופ' שיין, סעיף תחולה שאומר שהחוק יפקע במידה שתוך חצי שנה לא תעבור הצעת חוק שתסדיר את המעמד הזה.

רם בן ברק: תודה רבה.

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: הלאה.

עידו בן יצחק: הסתייגות 19.

אורית סטרוק: הסתייגות 19 באה לעגן את ההגנה – לעגן ב-ע', הגנה ב-ה' – דרך אגב, אני מתאמנת על זה הרבה, כי ברוך השם זכיתי להתחתן עם אלג'יראי - - -

רם בן ברק: תסלחי לי על השאלה האישית, אם יורשה לי: בעלך ואת באותן דעות פוליטיות?

אורית סטרוק: כן.

אורית סטרוק: אני בעיקר למדתי ממנו.

מיכל רוזין: אבל אימא שלה, זכרה לברכה, הייתה בעמדות שלי ותומכת בי.

אורית סטרוק: אימא שלי התלבטה כל שנה אם להצביע עבודה או מרצ.

אמילי חיה מואטי: והיא גם הייתה אישה מאוד יפה, אם יורשה לי.

אורית סטרוק: הפייבוריטית שלה הייתה מרב מיכאלי.

רם בן ברק: אימא שלך הייתה אישה חכמה.

רם בן ברק: את רואה, אורית, למרות שאנחנו עובדים כל כך הרבה ביחד יש לי עוד הרבה מה ללמוד עלייך.

אורית סטרוק: ואני יכולה לאחל לך מה שאיחלתי לאימא שלי: שהילדים והנכדים שלה יהיו מתנחלים בעזרת שם.

מיכל רוזין: אורית היא שה תועה, פשוט צריך להחזיר אותה לתלם.

אורית סטרוק: נחזור לעניין.

אורית סטרוק: ההסתייגות הזו באה לעגן את ההגנה שאנחנו רוצים לתת לחיילים.

אורית סטרוק: היא באה להבטיח שלא יהיה מצב ש - - -

רם בן ברק: תודה.

רם בן ברק: תמשיכי בהסתייגות הבאה.

רם בן ברק: מי בעד ההסתייגות?

רם בן ברק: מי נגד?

רם בן ברק: לא אושרה.

רם בן ברק: תודה.

רם בן ברק: ההסתייגות הבאה.

עידו בן יצחק: הסתייגות 20.

רם בן ברק: אורית, את יכולה להמשיך בהרצאה.

אורית סטרוק: שלמה ימשיך.

אורית סטרוק: אני רק מבקשת בקשה אחת, עידו: שאת ההסתייגות שביקשתי ממך להוסיף תשמור לסוף, אני אחזור לנמק אותה אחר כך, כי אני חייבת ללכת להנהלת האופוזיציה בבקשה.

רם בן ברק: בסדר גמור.

דפנה סידס-כהן: אבל לא נעצור את הדיון בשביל זה.

אורית סטרוק: אל תעצרו, פשוט תדחו אותה לסוף.

רם בן ברק: תלכי לשלום, תשובי לשלום ושאלוהים יהיה לעזרתך.

רם בן ברק: ההסתייגות הבאה, הסתייגות 20, בבקשה.

אורית סטרוק: לא, אז אני אקפיץ את ההסתייגות שלי לעכשיו - - -

רם בן ברק: אני לא דן בהסתייגויות שלא רשומות.

עידו בן יצחק: לא, יש הסתייגות אחת שחברת הכנסת סטרוק הגישה בזמן ובגלל טעות שלי היא לא רשומה פה.

רם בן ברק: אוקיי.

רם בן ברק: תציגי, בבקשה.

אורית סטרוק: זאת הסתייגות שמאוד חשובה לי.

אורית סטרוק: ההסתייגות הזאת אומרת שכוח האדם הצה"לי שמגיע למשטרה לא ישמש להזרמת כוח אדם נוסף לימ"ר ש"י.

אורית סטרוק: אני לא מדברת על מחוז ש"י, אני מדברת על ימ"ר ש"י.

אורית סטרוק: מחוז ש"י הוא מחוז כמו כל המחוזות, הוא נותן שירות לתושבים, ואכן ראוי שהוא יגדל ויהיה בו יותר כוח אדם, בעיקר בהיבט של עברות תנועה והורדת "משטובות" מהכביש, כמו האסון שהיה לפני מספר שבועות.

רם בן ברק: אסון נורא ואיום.

אורית סטרוק: אסון נורא ואיום, שנבע מהמון סיבות, בין היתר גם ממחסור בכוח אדם במשטרת התנועה של מחוז ש"י - - -

מיכל רוזין: אז למה את מתנגדת להבאת שוטרים למחוז ש"י?

אורית סטרוק: תני לי לנמק, מאמי, תני לי לנמק.

אורית סטרוק: לעומת זאת, ימ"ר ש"י היא היחידה שבגללה נהרג אהוביה סנדק.

אורית סטרוק: אתמול ישבנו כולנו, כולל אתה, היושב-ראש, והזדעזענו עד עמקי נשמתנו.

אורית סטרוק: זאת יחידה שאין שום דבר אחר בעולמה חוץ מאשר לרדוף באטרף אחרי נערי גבעות, בצורה מסוכנת ומסכנת.

רם בן ברק: אני לא מקבל את זה, זה לא מה שנאמר שם.

אורית סטרוק: ועד שלא ייעשו דיונים בוועדה המשותפת של מירב בן ארי ושל כבוד היושב-ראש, ועדה שאמורה לדון גם בסוגיה הזאת ולשים גבולות ומגבלות ולסדר את הראש של היחידה הזו, שיש לה דרייב כל כך משוגע אחרי נערי הגבעות שהיא לא שמה לב שהיא דורסת אותם ורומסת אותם ושולחת אותם לבית העלמין – עד שהדבר הזה לא יתוקן אסור להזרים לשם שוטר אחד, שלא יהיה לנו עוד אהוביה סנדק.

רם בן ברק: תודה.

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: אני מבקש לא להטיל דופי בשוטרי ימ"ר ש"י, שעושים עבודה מצוינת, ואנחנו מעריכים אותם מאוד על העניין הזה.

עידו בן יצחק: אני רק אומר לפרוטוקול שזאת הייתה הסתייגות 23.

עידו בן יצחק: עכשיו עוברים להסתייגות 20.

שלמה קרעי: אדוני היושב-ראש, אני רוצה לשאול את היועץ המשפטי האם סעיף 38 לחוק יסוד: הכנסת חל גם על הארכת הוראת השעה הזו.

שלמה קרעי: סעיף 38 לחוק יסוד: הכנסת קובע שכשהכנסת מתפזרת, בעזרת השם בקרוב, החוקים שפג תוקפם מוארכים באופן אוטומטי.

שלמה קרעי: האם אנחנו רוצים שגם בעניין הזה, שכולנו הסכמנו ששנה זה די והותר כדי לגבש מסקנות ולהחיל נורמות חדשות, יחול חוק יסוד: הכנסת?

עידו בן יצחק: אם הכנסת תתפזר עד 31 בדצמבר אז סעיף 38 יחול והוראת השעה הקודמת תוארך.

שלמה קרעי: ואפשר לסייג ולכתוב שחוק יסוד: הכנסת לא יחול?

עידו בן יצחק: לא.

עידו בן יצחק: זה חוק שחל על כלל החוקים, ואי אפשר לקבוע שהוא לא יחול - - -

שלמה קרעי: אפילו כשיש הוראה מפורשת שאומרת שהוראת השעה לא תחול?

עידו בן יצחק: לא, אי אפשר להתנות חוק יסוד בחוק רגיל.

שלמה קרעי: טוב.

שלמה קרעי: אז כשהכנסת תתפזר היא תוארך.

רם בן ברק: אבל קרעי, נראה לי שאתם התאהבתם בזה שאתם באים מתי שבא לכם, הולכים מתי שבא לכם, לא מחויבים לכלום.

רם בן ברק: נראה לי שזה מוצא חן בעיניכם.

רם בן ברק: למעט אתה; אתה באמת אדם חרוץ מאוד.

שלמה קרעי: תודה רבה.

שלמה קרעי: אנחנו כאן, אנחנו עובדים מאוד קשה, רק שלא נותנים לנו את הייצוג הדמוקרטי שמגיע לנו בוועדות.

שלמה קרעי: אין לכם נדיבות, ומי שמוביל את כל זה - - -

רם בן ברק: בוועדה הזאת נתתי לכם ייצוג מלא על כל המשתמע מכך, כולל ראשי ועדות משנה, מעל ומעבר למה שאי-פעם קיבלה אופוזיציה, ותעיד על כך מנהלת הוועדה.

שלמה קרעי: אבל זה מכלול - - -

רם בן ברק: הוועדה הזאת היא לא פוליטית, כמעט שאין בה הצבעות, והזמנתי אתכם מבימת הכנסת להצטרף אליה, אבל לצערי אף אחד לא הצטרף.

שלמה קרעי: רם, יותר מזה - - -

רם בן ברק: נגמר הזמן.

רם בן ברק: מי בעד ההסתייגות?

שלמה קרעי: רגע, רגע, אתה לא הפסקת לדבר כל השתי דקות האלה.

רם בן ברק: זה דו-שיח שלנו, אתה תמשיך בהסתייגות הבאה.

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: אתה יכול להמשיך.

עידו בן יצחק: הסתייגות 21.

שלמה קרעי: הוועדה לביקורת המדינה, שהיא בראשותנו, גם כן לא משובצת, בגלל שיש כאן מחאה של האופוזיציה כלפי הצעדים האנטי דמוקרטיים - - -

רם בן ברק: נראה לי שהאופוזיציה התאהבה במחאה, זה מה שאני רוצה להגיד.

רם בן ברק: היא כבר לא עניינית.

מיכל רוזין: היא לא הייתה עניינית מהרגע הראשון.

שלמה קרעי: לא, לא, המחאה היא מאוד עניינית בעיניי.

שלמה קרעי: אם הקואליציה לא תעשה חשבון נפש ותגיד הגזמנו... הרי יש כאן שניים שמובילים את השנאה הזו: גדעון סער ואלקין.

שלמה קרעי: הם מובילים את זה, וגם אמרו לנו את זה ראשי הקואליציה כשדיברנו איתם - - -

אמילי חיה מואטי: הכנסת עוד לא התפזרה, אנחנו לא בפריימריז - - -

מיכל רוזין: שלמה קרעי, כשאותם אנשים דרסו אותנו אתה אמרת "איזה יופי, נהדר.

מיכל רוזין: אופוזיציה, שבו בשקט".

שלמה קרעי: מיכל, יש לך הרבה מילים גבוהות אבל עובדות אין לך אפילו אחת.

מיכל רוזין: יש לי מילים גבוהות, בינוניות, נמוכות, מה שאתה רוצה.

מיכל רוזין: אני הייתי פה, ואת הדורסנות שלכם - - -

שלמה קרעי: איזו דורסנות?

שלמה קרעי: אני מביא עובדות.

שלמה קרעי: איזו דורסנות?

אמילי חיה מואטי: שלמה, אתה לא היית פה בכנסת ה-20.

מיכל רוזין: אני מדברת על סעיף 98, אני מדברת על סגירת אור ומולטימדיה בכנסים דמוקרטיים בכנסת, אני מדברת על הודעה ברדיו של יושב-ראש הכנסת שכנס מבוטל, על כך שיושב-ראש כנסת מסרב לפתוח את המליאה כי הולכים להצביע נגד עמדת - - -

שלמה קרעי: גברתי, יושב-ראש הכנסת סגר את הכנסת עכשיו.

שלמה קרעי: כל מדינת ישראל פתוחה – והוא סגר את הכנסת.

שלמה קרעי: הוא ביטל אירוע לי ולחברת הכנסת מואטי, 300 איש ביום שני, מהרגע להרגע.

מיכל רוזין: זה בגלל תקנות קורונה, לשם הצלת חיים, איך אתה משווה את זה בכלל.

מיכל רוזין: זה לא בגלל העמדות שלכם ולא בגלל נושאים - - -

שלמה קרעי: באולם בבנייני האומה אני יכול לקיים את האירוע הזה עם 1,000 איש, ורק כאן יושב-ראש הכנסת סותם פיות.

מיכל רוזין: זה לא קשור לדמוקרטיה.

מיכל רוזין: לי סגרו כנס בגלל הנושא של הכנס.

מיכל רוזין: זה דורסנות אנטי דמוקרטית.

שלמה קרעי: סגרו כנסים כי הם לא מסוגלים...

שלמה קרעי: הוא ניסה לחסום אותנו בכנסים שרצינו לעשות, אבל קיימנו אותם על אפו ועל חמתו, אז הוא החליט לסתום לנו את הפיות.

מיכל רוזין: די כבר, בואו לוועדת החוץ והביטחון, תשבו ותגנו על ביטחון המדינה שאתם כל כך מהללים אותה - - -

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: ההסתייגות הבאה.

עידו בן יצחק: הסתייגות 22.

רם בן ברק: שלמה, אני מנצל את הבמה כדי להגיד לך שיש בליכוד ובאופוזיציה בכלל אנשים עתירי ניסיון, אנשים עם ידע, שיכולים לתרום מאוד לוועדה הזאת, ואני מנצל את הבמה הזאת ואומר להם: אל תחרימו את ועדת החוץ והביטחון.

רם בן ברק: אני מדבר על אנשים כמו ישראל כץ, שהיה שר המודיעין, או שטייניץ או הנגבי או האלוף גלנט - - -

אמילי חיה מואטי: אדוני היושב-ראש, יש שם גם אנשים שהם אזרחים והם יוצאים מהכלל והם יכולים לתרום לוועדה.

רם בן ברק: קטי שטרית.

רם בן ברק: נשים וגברים שיכולים לתרום מאוד לוועדה, ואני מצפה שהם יבואו.

שלמה קרעי: אדוני היושב-ראש, כל מה שאתם צריכים זה - - -

מאיר פרוש: בכוונה לא אמרת נתניהו?

רם בן ברק: גם נתניהו, בוודאי, יש לו הרבה ניסיון.

מיכל רוזין: הוא מסרב אפילו לפגוש את בנט כדי לקבל תדרוך כיושב-ראש אופוזיציה.

מיכל רוזין: פתאום לא חשוב לו לדעת מה קורה בתחום הביטחון.

שלמה קרעי: כי בנט באמת ראש ממשלה כזה שמישהו מקשיב לו בכלל?

יוסף טייב: לא רק שמקשיבים לו, גם מנהלים את המדינה טוב, וזה מוציא אתכם מדעתכם - - -

שלמה קרעי: הבן אדם קורס במסיבת עיתונאים, אין לו מושג, לא יודע לענות על שאלות - - -

מיכל רוזין: אוי נו באמת, תפריד בין אופוזיציה לגיטימית לבין - - -

שלמה קרעי: אדוני יושב הראש, אני מסכים איתך שהנוכחות בוועדה הזו חשובה לביטחון ישראל.

שלמה קרעי: כל מה שאתה צריך זה לשכנע את חבריך לקואליציה שינהגו בהגינות ויפסיקו עם הדיקטטורה והשנאה וההחרמות של חברי האופוזיציה, זה הכול.

יוסף טייב: קרעי, טול קורה מבין עיניך.

יוסף טייב: אתה נוטע שנאה ומנסה לגמד את הישגיה המופלאים של הממשלה הזאת.

יוסף טייב: הישגים מופלאים.

יוסף טייב: ולכן גם ההסתייגויות שלך לא נועדו לשנות את - - -

שלמה קרעי: על איזה הישגים מופלאים אתה מדבר?

שלמה קרעי: על גזרות כנגד החלשים?

שלמה קרעי: על מלחמה ביהדות?

שלמה קרעי: על 2,000 מתים מקורונה אחרי שקיבלתם מדינה מחוסנת?

שלמה קרעי: על איזה הישגים אתה מדבר?

יוסף טייב: הישגיה המופלאים של המדינה הזאת - - -

שלמה קרעי: הממשלה הזאת מדרדרת את מדינת ישראל לתהום - - -

רם בן ברק: חברים, מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

שלמה קרעי: רוויזיה.

רם בן ברק: תודה רבה.

רם בן ברק: ההסתייגות הבאה.

עידו בן יצחק: אנחנו סיימנו עם ההסתייגויות לחוק הראשון, בעניין השירות במשטרה, ואנחנו עוברים להסתייגויות בעניין שירות בתי הסוהר.

עידו בן יצחק: אנחנו חוזרים לקובץ הקודם.

עידו בן יצחק: על ההסתייגויות שיהדות התורה הגישה כבר הצבענו.

עידו בן יצחק: אנחנו עוברים להסתייגות מס' 4 בקובץ הגדול.

מיכל רוזין: שלמה, איך השאירו אותך לבד.

מיכל רוזין: לקרוא לעזרה?

מיכל רוזין: הם לא פה בכלל.

שלמה קרעי: כולם פה, פשוט יש עוד ועדות אחרות.

שלמה קרעי: יש ועדת כספים מאוד חשובה שאני צריך להיות בה - - -

מיכל רוזין: לא, הם לא פה.

מיכל רוזין: אתה רוצה שאני אספור כמה יש פה?

מיכל רוזין: אתה יכול ללכת, אני אנמק במקומך.

רם בן ברק: קרעי, אל תוותר לה, זה על הזמן שלך.

שלמה קרעי: "מטרת חוק זה לאיין את הביקורת של שירות בתי הסוהר וטיפול הממשלה בסוגיית כלא גלבוע, שפורסמה לאחרונה".

שלמה קרעי: אדוני, אנחנו חוזרים לחוק של שיבוץ חיילי חובה בשירות בתי הסוהר.

שלמה קרעי: כמו שאמרנו, הייתה כאן הסכמה בוועדה לא להפקיר את החיילים שלנו, החיילים הצעירים, בעקבות הפרשה שנחשפה, שיכול להיות שהיא רק קצה הקרחון, אנחנו לא יודעים, כי מסקנות ועדת החקירה לא פורסמו עדיין.

שלמה קרעי: אנחנו לא יכולים, אחרי שקרה מקרה כזה וכאשר אנחנו לא יודעים מהן מסקנות ועדת החקירה של הנושא הזה, לאפשר לשירות בתי הסוהר להמשיך בשיבוץ החיילים לתפקידים כאלה בתוך האגפים הביטחוניים.

שלמה קרעי: כמו שאמרה לך נציבת שירות בתי הסוהר, בלילה החיילות נכנסות לבד לאגפים הביטחוניים.

שלמה קרעי: בלילה.

שלמה קרעי: ביום יש מישהו שנמצא איתן, אבל בלילה הן לבד בתוך האגף הזה, של חלאות המין האנושי, אנשים שפגעו ושחטו - - -

רם בן ברק: קרעי, איפה שירתָ בצבא?

שלמה קרעי: בנח"ל החרדי.

רם בן ברק: לא היו בנות שם?

שלמה קרעי: לא בתוך הגדוד.

שלמה קרעי: אבל כן בפעילויות משותפות אחרות.

רם בן ברק: החיילות שלנו יודעות להתמודד עם מצבים מורכבים, בשביל זה אנחנו מגייסים אותן לצה"ל.

שלמה קרעי: אבל אתה לא יכול להמעיט באירוע שקרה, שאנחנו לא יודעים האם הוא רק קצה הקרחון.

שלמה קרעי: אתה לא יכול - - -

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: ההסתייגות הבאה.

שלמה קרעי: אני חוזר על הטענה לגבי ה-לחלופין.

עידו בן יצחק: בסדר, כרגע זה כתוב כ-לחלופין, אבל זה לא יהיה לחלופין.

שלמה קרעי: רוויזיה.

שלמה קרעי: "מטרת חוק זה לאפשר לממשלה לעבוד על הציבור בעיניים כאילו היא מטפלת בפשיעה".

שלמה קרעי: זאת הסתייגות שקשורה יותר לחוק הקודם, אבל מכיוון שאתם ממזגים עכשיו את שני החוקים בוועדת הכנסת, אני אסביר אותה בהקשר של החוק הקודם.

שלמה קרעי: היא בעצם מכילה בתוכה חלק מההסתייגויות הקודמות שדיברנו עליהן.

שלמה קרעי: מדינת ישראל נמצאת במצב של אנרכיה בחלק מהשטחים שלה, בתת-ריבונות, בערים המעורבות יהודים מפחדים להסתובב - - -

רם בן ברק: האם אתה מבין שזו תוצאה של 15 שנות הזנחה?

שלמה קרעי: בערים המעורבות?

שלמה קרעי: לא.

אמילי חיה מואטי: לא, זה קרה פתאום.

אמילי חיה מואטי: מהיום למחר.

שלמה קרעי: ודאי.

שלמה קרעי: הרי מה קרה בשומר החומות?

שלמה קרעי: זה היה ברגע שהתחילו הדיבורים שמכניסים את האחים המוסלמים לממשלה.

שלמה קרעי: משם זה התחיל.

אמילי חיה מואטי: חבל שהליכוד לא היה אז בשלטון.

יוסף טייב: מי דיבר על זה אז?

שלמה קרעי: הבוס שלך, בנט.

יוסף טייב: מי דיבר על זה?

שלמה קרעי: בנט.

יוסף טייב: אה, זאת אומרת שנתניהו לא דיבר על זה.

שלמה קרעי: נתניהו לא דיבר על זה.

שלמה קרעי: יש לך ציטוט של נתניהו מדבר על זה, חבר הכנסת שיין?

אמילי חיה מואטי: בוודאי שיש לנו.

אמילי חיה מואטי: גם בטוויטר של הליכוד יש לנו ציטוטים.

שלמה קרעי: בבקשה, אז תביאי ציטוט של נתניהו.

שלמה קרעי: בואו אני אספר לכם: יום למוחרת הבחירות, כשחבר הכנסת הנגבי ישב באולפן חדשות 12 ואמר שאנחנו נזמין אותם, אני אמרתי בשום פנים ואופן לא, וגם ביררתי עם נתניהו, וגם הוא אמר בשום פנים ואופן לא.

שלמה קרעי: לכן לא תוכלו למצוא אף ציטוט של נתניהו שאומר שאנחנו אפילו נישען בתמיכה מבחוץ של עבאס, כי אנחנו לא מקימים ממשלה שמסכנת את ביטחונה של מדינת ישראל ונשענת על תומכי טרור.

מיכל רוזין: השתי הדקות נגמרו.

מיכל רוזין: הצבעות.

שלמה קרעי: אני מבין שהאמת כואבת לך, מיכל, אבל - - -

מיכל רוזין: כואבת חבל על הזמן, אני עוד שנייה לא ישנה בלילה.

מיכל רוזין: יאללה, הצבעות, חברים.

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה.

רם בן ברק: הבאה.

עידו בן יצחק: לחלופין א'.

שלמה קרעי: "מטרת חוק זה לאפשר לממשלה למסמס את השערורייה שבהצבת הסוהרות עם אסירים ביטחוניים".

שלמה קרעי: הרי הממשלה הזאת לא ממש בעד הפרדת רשויות, לא ממש בעד משילות והתוויית מדיניות של נבחרי הציבור, ואנחנו רואים את זה בכל מה שקשור ליועצים משפטיים, לנבחרי העל בעיני עצמם, בג"ץ, ואנחנו רואים את זה גם כאן.

שלמה קרעי: ישבה אתמול ועדה ארבע שעות בדיון פתוח ובדיון חסוי, עשתה דיון מאוד יסודי ומעמיק, והיה קונצנזוס לגבי העניין שחיילות לא יכולות לשרת באגפים של אסירים ביטחוניים.

שלמה קרעי: היה על זה קונצנזוס.

שלמה קרעי: והינה באה פקידה – נציבת שירות בתי הסוהר היא פקידה – ואומרת "אני לא יכולה", ובעצם מבטלת את הדיון הארוך שהתקיים כאן בוועדה.

שלמה קרעי: בעיניי לדבר הזה אין מקום.

שלמה קרעי: צריכה להיות הפרדת רשויות, וברגע שהכנסת מקבלת החלטה והוועדה מוצאת לנכון שהדבר הזה לא יכול להתקיים... אם זה עניין תקציבי – שימצאו תקציב.

שלמה קרעי: הרי מוצאים תקציב לכל דבר, אדוני היושב-ראש.

שלמה קרעי: אתה כאן בוועדה מתכוון להעביר את החוק של הפנסיות התקציביות, הגדלת הרמטכ"ל הבלתי חוקית שהייתה עד היום.

שלמה קרעי: לזה אתה מוצא תקציב של 1.5 מיליארד שקלים בשנה.

שלמה קרעי: אבל להצבת עוד כמה תקנים לשירות בתי הסוהר, שימנעו מאותן חיילות להיכנס לאגפים הביטחוניים?

שלמה קרעי: פה דממה.

שלמה קרעי: ברגע שהם אומרים שאין להם יכולת תפקודית לעשות את זה ואין להם מספיק תקציב, אז כל האידיאולוגיה, כל הערכים, כל הדיון הארוך שהיה כאן – הכול מתבטל.

שלמה קרעי: והדבר הזה חמור בעיניי.

רם בן ברק: תודה רבה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה.

רם בן ברק: ההסתייגות הבאה.

עידו בן יצחק: לחלופין ב'.

רם בן ברק: קרעי, אני מזכיר לך שבכל שלב אתה יכול להגיד שאתה מוותר על ההסתייגויות.

שלמה קרעי: אמרתי, גם אתמול, שאנחנו נוותר על כל ההסתייגויות, כל הרוויזיות, כל הטענות - - -

רם בן ברק: בלי תנאים.

רם בן ברק: מתי שאתה מרגיש שאתה מתחיל לחזור על עצמך ואתה מבזבז את הזמן של כולנו, אתה רשאי לבקש להצביע על כל ההסתייגויות.

שלמה קרעי: אדוני היושב-ראש, אני שמח שבשבילך הדמוקרטיה והכלים הפרלמנטריים זה בזבוז זמן.

מיכל רוזין: הוא לא אמר את זה.

שלמה קרעי: הוא אמר בזבוז זמן.

איתן גינזבורג: הוא אמר שאתה חוזר על עצמך.

שלמה קרעי: לא, הוא אמר "אתה מבזבז את הזמן של כולנו".

אמילי חיה מואטי: ואתה החלטת שהוא אמר את זה על הדמוקרטיה.

רם בן ברק: קרעי, אני חושב שמיצית את ההסברים שלך.

שלמה קרעי: מי כמוך, חברת הכנסת רוזין, אבירת הדמוקרטיה, צריכה להגן כאן על זכותי ועל הכלים הפרלמנטריים שלי - - -

אמילי חיה מואטי: שמת לב שכל פעם שאתה קושר לנו כתרים זה בעצם כדי להעליב אותנו ולעלוב בנו?

שלמה קרעי: אני באמת מתכוון להעליב.

שלמה קרעי: אם היו אומרים לי לפני שנה שחברות הכנסת רוזין ואמילי מואטי יבואו לוועדת חוץ וביטחון כדי לאפשר את המשך ההפקרות שבשליחת חיילות לאגפים הביטחוניים, מי היה מאמין לזה?

אמילי חיה מואטי: קרעי, אני מציעה לך – קצת צניעות בכל מה שנוגע ליחסים בין - - -

איתן גינזבורג: קרעי, אל תשכח מי היה אחראי על המערכות האלה בשנים האחרונות.

איתן גינזבורג: אז מעט צניעות.

שלמה קרעי: נכון.

שלמה קרעי: והפרשה הזאת התפוצצה לאחרונה, ולכן אנחנו - - -

אמילי חיה מואטי: היא לא התפוצצה לאחרונה, היא קרתה ב-2018 ודיברו עליה ב-2018.

שלמה קרעי: ואנחנו מדברים עליה עד היום.

שלמה קרעי: והינה קיבלנו החלטה עכשיו שלא לאפשר את זה.

מיכל רוזין: לא עשית כלום ב-2018.

שלמה קרעי: אדוני היושב-ראש, אני קורא לך להגן על כבודה של הוועדה - - -

רם בן ברק: אני מעלה את זה להצבעה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה, אתה יכול להמשיך.

עידו בן יצחק: הסתייגות 5.

שלמה קרעי: אלה סעיפים שנוגעים לתוקף הארכת הוראת השעה הזו.

שלמה קרעי: הסעיף הראשון מציע לבטל את ההארכה הזאת.

שלמה קרעי: כלומר, שהארכת הוראת השעה תפוג ב-1 בינואר 2022.

שלמה קרעי: אני לא חושב שיש מקום להאריך הוראת שעה אפילו לא בשנה.

שלמה קרעי: הרי אמרנו שתוך חודש כבר צריכות להתגבש מסקנות הצוות שמטפל, אז למה לתת עוד שנה של הפקרות?

שלמה קרעי: למה לתת עוד שנה של סיכון ביטחונן של חיילות צה"ל בתוך האגפים הביטחוניים האלה?

שלמה קרעי: אגב, אתמול דיברנו על "כן בליווי קצין בכיר/לא בליווי קצין בכיר", אבל שכחנו שמי שסרסר בחיילות האלה היה בעצם קצין בכיר.

שלמה קרעי: לכן מה שנחוץ כאן לעשות זה להגיד באופן חד-משמעי...

שלמה קרעי: אגב, מיכל, הטרלול הפרוגרסיבי שלך הוא זה שגורם לחיילות להמשיך להיכנס, כי אתם לא רוצים שיהיה כתוב ש"חיילות לא יכולות", כי זה לא שוויוני.

שלמה קרעי: ומכיוון שכתוב "חיילים לא יוכלו להיכנס", נציבת שירות בתי הסוהר לא מסוגלת לעמוד בזה ואז גם החיילות נכנסות.

שלמה קרעי: תראי לאיפה הטרלול הפרוגרסיבי הזה לוקח אותנו.

שלמה קרעי: בגלל שאי אפשר לכתוב מילה - - -

מיכל רוזין: לא נגמרו לו השתי דקות?

שלמה קרעי: יש לו טיימר, אל תדאגי.

שלמה קרעי: אבל כל פעם שאני אומר לך משהו שפוגע בך את מרגישה שזה לוקח נצח.

מיכל רוזין: לא כואב לי בכלל.

מיכל רוזין: אני עושה פה עבודה שאתה לא עשית שנים על גבי שנים.

מיכל רוזין: אבל בוא נגמור את החוק ואז נדבר.

שלמה קרעי: שנים מדינת ישראל לא ספגה נזקים כל כך משמעותיים, העלאות מיסים - - -

רם בן ברק: מי בעד?

רם בן ברק: מי נגד?

מיכל רוזין: שלטון נתניהו הביא אותנו כמעט למדינה דיקטטורית - - -

רם בן ברק: תרימי את היד תוך כדי דיבור.

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: ההסתייגות הבאה.

שלמה קרעי: היום אתם טסים לכל העולם - - -

אמילי חיה מואטי: מיליונים לחמאס, נגד עמדת המל"ל.

אמילי חיה מואטי: ממש אחלה ממשלה.

עידו בן יצחק: הסתייגות לחלופין של 5.

שלמה קרעי: אתם יודעים שאתמול בערב בוועדת הכספים העבירו 140 מיליון שקל לאחים המוסלמים - - -

מיכל רוזין: על חשבון מה הזמן עכשיו?

מיכל רוזין: אני רוצה להתקדם.

רם בן ברק: הזמן עובד כל הזמן.

רם בן ברק: הוא מקריא את המספר של ההסתייגות ואני ישר לוקח זמן.

רם בן ברק: מבחינתי תדברו על מזג האוויר באלסקה.

שלמה קרעי: רק אתמול העבירו 140 מיליון שקל בוועדת הכספים במחטף בלילה אחרי המליאה - - -

אמילי חיה מואטי: כמה מיליונים העברתם לחמאס נגד עמדת המל"ל כל חודש?

אמילי חיה מואטי: דבר במספרים.

שלמה קרעי: מדינת ישראל לא העבירה שקל.

אמילי חיה מואטי: העבירה במזומן, נגד עמדת המל"ל.

אמילי חיה מואטי: במזומן.

שלמה קרעי: היא אפשרה לכסף לעבור ממקומות אחרים.

שלמה קרעי: אתם, לעומת זאת, נותנים כסף בעצמכם.

שלמה קרעי: אתם מצד אחד מקצצים - - -

אמילי חיה מואטי: לא נותנים ולא נעליים.

אמילי חיה מואטי: הערבים הם אזרחי ישראל והם זכאים לתקציבים מהמדינה הזאת.

שלמה קרעי: מצד אחד מקזזים תקציבים שהולכים למשפחות מחבלים, ומהצד השני גנץ נותן הלוואה של חצי מיליארד שקל - - -

אמילי חיה מואטי: אדוני היושב-ראש, אתה מוכן להתערב?

רם בן ברק: לא.

רם בן ברק: הזמן עובר.

אמילי חיה מואטי: למה?

אמילי חיה מואטי: באיזה מסגרת הדברים האלה נאמרים?

אמילי חיה מואטי: במסגרת הדמוקרטיה המפוארת של - - - ?

שלמה קרעי: חברת הכנסת מואטי היא חברת כנסת חדשה והיא לא יודעת שלא סותמים את הפה לחברי כנסת.

שלמה קרעי: גם לא במליאה.

שלמה קרעי: היא כמו מיקי לוי, שכשאני שואל שאילתה שלא מוצאת חן בעיניו אז הוא אומר לי "לא, לא, תתייחס לגופו של עניין".

שלמה קרעי: אז תודה לאל שעוד לא העברתם חוק או תקנון שחברי כנסת יגידו רק מה שהיושב-ראש יאשר להם.

שלמה קרעי: תודה לאל שאנחנו עוד יכולים להרים את היד גם כשזה לא מוצא חן בעיניכם, ולומר את מה שמתחשק לנו גם שזה לא מוצא חן בעיניכם, חברת הכנסת רוזין.

שלמה קרעי: וכשאנחנו נחזור אנחנו נבטל את כל החוקים האנטי דמוקרטיים והדיקטטוריים שלכם.

מיכל רוזין: הפוך, אתם תעשו יותר - - -

רם בן ברק: על פי אמסלם אתם תכניסו אותנו למכלאות.

שלמה קרעי: בסדר, דודי אמסלם יכול לומר מה שהוא רוצה, אבל במעשים זה עוד לא קרה.

שלמה קרעי: בינתיים אתם אלה שעושים את המעשים.

מיכל רוזין: סגרו לי כנס בגלל עמדותיי, הודיעו על הביטול שלו ברדיו וסגרו לי את המולטימדיה - - -

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: ההסתייגות הבאה.

עידו בן יצחק: לחלופין א'.

אורית סטרוק: אני עכשיו?

רם בן ברק: מה שאת רוצה, הזמן עובר.

רם בן ברק: מבחינתי את יכולה גם לשתוק.

אורית סטרוק: לא, אני מאוד רוצה לדבר, רק תגיד לי איזה הסתייגות אנחנו.

רם בן ברק: אני מעדכן שיש לנו אישור לקיים את הדיון הזה עד 12:00.

אורית סטרוק: רגע, עידו עוזר לי למצוא את ההסתייגות - - -

רם בן ברק: אין שום בעיה, הזמן רץ.

רם בן ברק: את צריכה להיות מוכנה עם הדפים.

אורית סטרוק: אז ההסתייגות הזו מדברת על זה שהחוק, במקום שיוארך עד ל' בכסלו, הוא יוארך רק עד 1 ביוני 2022.

אורית סטרוק: קודם כול, עידו, צריך לתקן ולהכניס גם תאריך עברי.

עידו בן יצחק: זה יתוקן ממילא.

אורית סטרוק: שומעים אותי?

דפנה סידס-כהן: אולי תחליפי למקום עם מיקרופון תקין.

אורית סטרוק: רם, תתחיל לי את הזמן מהתחלה, אני צריכה לעבור מקום.

רם בן ברק: בואי תעברי לידי.

רם בן ברק: אבל הזמן רץ, חברת הכנסת סטרוק.

רם בן ברק: אבל תוכלי להמשיך בהסתייגות הבאה.

אורית סטרוק: מה אתה רוצה שאני אעשה?

רם בן ברק: אני נותן שתי דקות להסתייגות, תהיו מאורגנים.

אורית סטרוק: אבל זה לא אני, זה המיקרופון.

אורית סטרוק: רם, באמת.

רם בן ברק: לא היית צריכה לעזוב את הדיון.

רם בן ברק: אין מה לעשות.

אורית סטרוק: באמת, רם, זה לא - - -

רם בן ברק: אני מצביע על ההסתייגות הזאת.

רם בן ברק: בהסתייגות הבאה תדברי על זה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: ההסתייגות הבאה.

עידו בן יצחק: לחלופין ב'.

רם בן ברק: בבקשה, חברת הכנסת אורית.

אורית סטרוק: הסתייגות לחלופין ב' היא הסתייגות שאנחנו אמורים כולנו להצביע בעדה, בעיקר אתם, משום שהיא אומרת את מה שכולכם אמרתם.

אורית סטרוק: אמר את זה יוסי שיין, אמר את זה יושב-ראש הוועדה רם בן ברק, אמרו את זה חברי כנסת נוספים שהיו כאן.

אורית סטרוק: כולם היו תמימי דעים שאי אפשר להאריך את הוראת השעה לשלוש שנים.

אורית סטרוק: הייתה תמימות דעים על העניין הזה בוועדה.

אורית סטרוק: לכן, אם אנחנו ענייניים באיזושהי מידה, צריכים להצביע בעד ההסתייגות הזאת.

אורית סטרוק: אני אסביר למה אתם אמרתם שאסור להאריך בשלוש שנים כמו שהם ביקשו.

אורית סטרוק: משום שכל ההסדר הזה שבמסגרתו חיילי חובה מושאלים למשטרה ולשב"ס הוא דיעבד של דיעבד.

אורית סטרוק: זה לא אמור להיות המצב.

אורית סטרוק: המצב אמור להיות שחיילי חובה ישרתו בצבא ולא בגופים אחרים.

אורית סטרוק: הגופים האחרים צריכים לקבל תקנים ותקציבים.

אורית סטרוק: אז שיואיל שר האוצר לתקצב אותם ושיואיל ראש הממשלה לדאוג שיהיו תקנים לגופים כל כך חיוניים למדינת ישראל.

אורית סטרוק: ומכיוון שכולכם הסכמתם איתי בדבר הזה, אני מבקשת שאתה, אדוני היושב-ראש, בזמן שעוד נותר לי, תסביר לאמילי מואטי למה היא צריכה להצביע בעד.

אורית סטרוק: זה דבר שאתם הייתם בעדו, ויש גבול כמה אפשר להיות קואליציה לעומת אופוזיציה.

אורית סטרוק: הייתה הסכמה שאסור להאריך את זה מעבר למה שזה הוארך, ולכן צריך לקצר את זמן ההארכה.

אורית סטרוק: חוץ מחבר הכנסת פרוש כולם סברו ככה.

רם בן ברק: שמה?

אורית סטרוק: שמשך הזמן של הארכת הוראת השעה יקוצר משמעותית.

רם בן ברק: תודה רבה.

רם בן ברק: נצביע ונמשיך את הדיון.

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: ההסתייגות לא התקבלה.

רם בן ברק: הבאה.

עידו בן יצחק: הסתייגות 6.

רם בן ברק: תמשיכי בבקשה.

רם בן ברק: תמשיכי את מה שהתחלת, זה היה דיון חשוב.

אורית סטרוק: רם, על מה אתה רוצה שאני אדבר איתך היום?

רם בן ברק: אני רוצה לדעת למה שינית כיוון והחלטת לחזור בתשובה?

רם בן ברק: מה גרם לך לזה?

אורית סטרוק: זה סיפור מאוד עמוק ומאוד מאוד מרגש.

אורית סטרוק: זה לא סיפור לאווירה כזאת, ואם אתה באמת רוצה לשמוע - - -

רם בן ברק: אני באמת רוצה לשמוע.

אורית סטרוק: אני מוכנה לשבת איתך בארבע עיניים, אני מוכנה לשבת עם כל מי שפה, אבל לשבת בנחת.

אורית סטרוק: זה באמת סיפור קסום ונפלא.

רם בן ברק: אני אמצא את הזמן לעשות את זה, זה מאוד מעניין אותי.

אורית סטרוק: אבל יש משהו שאני רוצה להגיד לך בהקשר של החזרה בתשובה שמתקשר גם לחוק הזה וגם לחוקים אחרים שאנחנו עושים פה וגם לכל הסוגיה הזאת של קואליציה-אופוזיציה.

אורית סטרוק: כמו שציינה מיכל, אני באתי מבית שמאלני טוב, מה שנקרא, ולמדתי בתיכון שמאלני טוב, למדתי בליד"ה.

אורית סטרוק: והראשונים שדחפו אותי לחזור בתשובה היו ההורים שלי, השמאלנים.

אורית סטרוק: אבל מה שאני למדתי וההורים שלי למדו והמשפחה שלי למדה תוך כדי התהליך הזה זה שאנחנו יכולים להיות חלוקים בדעותינו ובאמונותינו ועדיין להישאר משפחה אוהבת, מכבדת - - -

רם בן ברק: ברור, למה לא.

אורית סטרוק: אני אומרת את זה כי לפעמים פה בכנסת אתה מרגיש שזה לא ככה.

אורית סטרוק: אבל האמת היא שזה כן ככה; אנחנו עם אחד, אנחנו משפחה אחת.

רם בן ברק: מי בעד ההסתייגות?

רם בן ברק: מי נגד?

יוסף טייב: אני רוצה לדעת על מה אנחנו מצביעים בסוף.

רם בן ברק: על מה שהחלטנו אתמול.

יוסף טייב: תודה רבה.

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: הלאה.

עידו בן יצחק: הסתייגות 7.

רם בן ברק: גינזבורג, אנחנו נצביע על מה שהחלטנו אתמול, אלא אם כן תהיה כאן עמדה אחידה של חברי הקואליציה להצביע משהו אחר.

רם בן ברק: אני מאוד ממליץ להצביע משהו אחר, אבל אני לא אסטה מהכיוון.

איתן גינזבורג: אני מסכים עם היושב-ראש - - -

אורית סטרוק: רגע, מתי מתחיל הזמן שלי?

רם בן ברק: מתחיל עכשיו.

אורית סטרוק: עכשיו אני רוצה לדבר על הסתייגות שהיא אולי ההסתייגות הכי חשובה בכל האירוע.

אורית סטרוק: היא כל כך חשובה, שאנחנו הצענו למשוך את כל ההסתייגויות שלנו כדי שהיא תתקבל.

אורית סטרוק: ההסתייגות הזו אומרת שלא תתאפשר הצבתם של חיילים וחיילות חובה באגפים של אסירים ביטחוניים.

אורית סטרוק: אנחנו הסכמנו שזה יכלול גם חיילים בגלל הבקשה של מיכל ושל נירה, שהיה להן חשוב נושא השוויון, וגם בגלל העמדה של היועצת המשפטית, שאמרה שקשה מאוד לנמק - - -

מיכל רוזין: שאי אפשר להפלות.

אורית סטרוק: נכון.

אורית סטרוק: אז הסכמנו לזה, למרות שזה מנוגד לאמונה שלנו - - -

איתן גינזבורג: bad cases make bad law, זה מה שאת עושה עכשיו.

אורית סטרוק: רגע, איתן, תן לי, זה באמת בנפשי, ואני חושבת שזה גם בנפשך וגם בנפש של כולנו.

אורית סטרוק: חברים, זה במשמרת שלנו.

אורית סטרוק: אסור בשום פנים ואופן לאפשר אפילו בדל סיכוי שאירוע הסוהרות, או אפילו שליש, או רבע או שמינית או אלפית ממנו, יחזור על עצמו.

אורית סטרוק: אין שום סיבה שבחורות צעירות שמתגייסות לצה"ל ימצאו את עצמן בתפקיד חובה בתוך כלא עם מחבלים כלואים.

אורית סטרוק: אין שום הצדקה לדבר הזה.

איתן גינזבורג: מעניין שעל אסירים אחרים את לא אומרת את זה, רק על אסירים ביטחוניים.

אורית סטרוק: איתן, אני אגיד לך למה - - -

איתן גינזבורג: לא, האמת שלא בא לי לשמוע.

אורית סטרוק: אני כן רוצה להגיד לך - - -

איתן גינזבורג: לא בא לי לשמוע, זה לא כזה מעניין.

אורית סטרוק: אני כן רוצה להגיד לך, משום שהיועצת המשפטית הסבירה שכל השירות של החיילים הולך רק לנושא האסירים הביטחוניים.

אורית סטרוק: לכן עשיתי - - -

איתן גינזבורג: לא מעניין אותך שיש סוהרות שמסתובבות לבד בתוך אגפים של - - - ?

אורית סטרוק: מעניין אותי, אבל זה לא החוק הזה, איתן.

איתן גינזבורג: לא שמעתי אותך מדברת על זה מילה, אפילו לא הברה.

אורית סטרוק: איתן, זה לא החוק הזה, אתה סתם מעליל - - -

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה, הסעיף הבא.

עידו בן יצחק: הסתייגות 8.

אורית סטרוק: בסעיף הבא כתוב: "על אף האמור בחוק זה, הצבתו של חייל צה"ל בשירות בתי הסוהר תתבצע אך ורק לחצי שנה מתוך כלל שירותו הצבאי החובה".

אורית סטרוק: אני רוצה להמשיך את מה שהסברתי בהסתייגות הקודמת, כי זה חשוב לי וכי איתן רומז פה בצורה – סליחה, איתן, זה לא מתאים לך – מכוערת - - -

איתן גינזבורג: ולומר עליי שאני לא ישר זה מתאים?

אורית סטרוק: אני אמרתי את זה?

איתן גינזבורג: אמרת את זה לפני חצי שעה בהסתייגויות שלך.

אורית סטרוק: אמרתי בהסתייגויות שאתה לא ישר?

איתן גינזבורג: כן, אמרת שאנחנו לא ישרים.

אורית סטרוק: אז אני עכשיו מתנצלת.

אורית סטרוק: אבל אמרתי ש"אנחנו", לא אתה, איתן.

אורית סטרוק: אמרתי שאנחנו כחברי כנסת לא יכולים לשבת - - -

איתן גינזבורג: לא אמרת "אנחנו".

איתן גינזבורג: הלוואי שהיית אומרת "אנחנו".

רם בן ברק: טוב, היא מתנצלת.

אורית סטרוק: איתן, אני לא אומרת בשום אופן שאתה, איתן גינזבורג, אדם לא ישר.

אורית סטרוק: אני ממש לא אומרת את זה, ואם חלילה הובנתי כך אז הריני להתנצל, בסדר?

אורית סטרוק: אני מאוד מעריכה אותך ומאוד מכבדת אותך.

אורית סטרוק: עכשיו אני רוצה לדבר עלינו, על כולנו כחברי כנסת.

אורית סטרוק: אנחנו לא יכולים להרשות לעצמנו לנהוג בכפל לשון.

אורית סטרוק: כחברי כנסת שיושבים בפרלמנט, קודם כול יש לנו פה לדבר, זה העניין של הפרלמנט.

אורית סטרוק: אבל אנחנו לא יכולים כל הזמן רק לדבר, אבל כשזה מגיע לידי מעשה – לעשות הפוך ממה שאנחנו מדברים.

אורית סטרוק: זה עניין של יושרה לא של הבן אדם הפרטי, אלא יושרה ציבורית.

אורית סטרוק: כשאנחנו באים לבקר את עבודת הממשלה בכל מיני גופים ואנחנו מזדעזעים עד עמקי נשמתנו וצועקים וכו', ואז כשאנחנו מגיעים לחקיקה אנחנו מצביעים הפוך ממה שאמרנו – זה חוסר יושרה מול השולחים שלנו.

אורית סטרוק: אנחנו הרי שליחי ציבור.

אורית סטרוק: אנחנו לא סתם אנשים, כל אחד ואחד מאיתנו פה הוא קודם כול, לפני הכול ואחרי הכול שליח ציבור.

אורית סטרוק: ואנחנו צריכים להיות ישרים מול הבוחרים שלנו.

אורית סטרוק: אם אנחנו מזדעזעים אז אנחנו צריכים להביע את הזעזוע הזה באופן ההצבעה שלנו.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה.

רם בן ברק: הלאה.

עידו בן יצחק: לחלופין של 8.

קריאות: - - -

אורית סטרוק: אדוני היושב-ראש, זה מוגזם, אתם לוקחים לי את כל זמן הדיבור.

אורית סטרוק: זה לא יכול להיות, זה לא יכול להיות.

יוסף טייב: אחד הדברים שמקפחים אותך פה זה שלא נותנים לך לדבר בכלל.

יוסף טייב: את לא הוצאת מילה בשלוש השעות האחרונות.

אורית סטרוק: סליחה, אתה ישבת כל הלילה וכתבת הסתייגויות?

מיכל רוזין: בואי, לא כל הלילה.

אורית סטרוק: אני ישנתי שלוש וחצי שעות בלילה בשביל ההסתייגויות.

רם בן ברק: אני עומד בשתי דקות ואף אחד לא גולש מעבר לזה.

רם בן ברק: יש כאן סטופר ואני מקפיד עליו.

אורית סטרוק: אז אני רוצה לומר ככה - - -

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: ההסתייגות הבאה.

איילת לוי נחום: הסתייגות 9.

אורית סטרוק: ההסתייגות אומרת שוועדת החוץ והביטחון תאשר את הצבתו של כל אחד ואחד מהחיילים ברשימה שמית שתועבר לוועדה טרם הצבתו.

אורית סטרוק: זה בדיוק מה שאני מנסה להסביר כל הזמן.

אורית סטרוק: שאנחנו כחברי כנסת, יש לנו אחריות.

רם בן ברק: כדי שלא יגיעו לימ"ר ש"י.

אורית סטרוק: יש לנו אחריות.

אורית סטרוק: כשאנחנו מצביעים פה אנחנו שולחים אנשים לגורלם - - -

מיכל רוזין: הייתי מה-זה צריכה אותך כשהילדים שלי היו קטנים, לספר להם סיפור לפני השינה.

מיכל רוזין: אני עם ההיפראקטיביות שלי, לא הצלחתי להרדים אותם.

מיכל רוזין: הייתי מביאה אותך לסיפור לפני השינה, לא משנה על מה היית מדברת – מתנחלים, אלימות, הכול – היית מרדימה אותם.

אורית סטרוק: את מאוד מעליבה אותי.

אורית סטרוק: אם הייתי במליאה הייתי מקבלת עכשיו הודעה אישית.

מיכל רוזין: לא, לא, להפך.

מיכל רוזין: התכוונתי שהקול שלך נעים.

אורית סטרוק: אם אני מרדימה זה אומר שאני משעממת.

מיכל רוזין: לא, לא, ממש לא, התכוונתי שהקול שלך ממש נעים.

מיכל רוזין: ולי אין את הרוגע הזה.

מיכל רוזין: על זה הקנאה שלי.

מיכל רוזין: נתתי לך מחמאה.

רם בן ברק: לא להפריע בבקשה לחברת הכנסת סטרוק.

אורית סטרוק: גברתי היועצת המשפטית, אני מבקשת את הגנתך, ואני עכשיו מאוד מאוד רצינית.

אורית סטרוק: אני הגעתי לכאן לנמק הסתייגויות שישבתי עמוק לתוך הלילה לכתוב אותן ברצינות רבה.

אורית סטרוק: עכשיו, יכול להיות שהיושב-ראש יקציב לי רק שתי דקות, אבל לא יכול להיות שחברת כנסת אחרת, באופן שיטתי, כשיטה, תגזול לי את שתי הדקות האלה, אפילו אם היא נחמדה כמו מיכל רוזין.

אורית סטרוק: אני מבקשת להגן על הזכות שלי לנמק את ההסתייגויות שלי.

רם בן ברק: גברתי חברת הכנסת, אני אגן על זכותך, אבל הזמן שלך כבר עבר - - -

אורית סטרוק: לא, זה לא יכול להיות, כל הזמן שלי הלך על מיכל רוזין - - -

רם בן ברק: מי בעד?

אורית סטרוק: אתה לא מגן - - -

רם בן ברק: מי נגד?

רם בן ברק: לא אושרה.

רם בן ברק: תודה.

אורית סטרוק: אני מבקשת שתמנע ממנה לקחת לי את זכות הדיבור.

רם בן ברק: חברת הכנסת רוזין, אני מבקש ממך לא לדבר ללא אישור.

רם בן ברק: תודה רבה.

עידו בן יצחק: הסתייגות 10.

אורית סטרוק: בסעיף 10 כתוב: "הצבה בשירות בתי הסוהר תתאפשר רק לאחר מחצית הזמן משירות החובה בצה"ל".

רם בן ברק: כבר דנו בזה.

דפנה סידס-כהן: לא, עוד לא.

אורית סטרוק: אני רוצה את ההסתייגות הזאת להעניק למיכל, שהפריעה לי בהסתייגות הקודמת.

אורית סטרוק: אני אנמק את ההסתייגות הקודמת.

אורית סטרוק: ההסתייגות הקודמת דיברה על האחריות שלנו כחברי כנסת.

אורית סטרוק: אנחנו אחראים על כל חייל שאנחנו מגייסים ועל כל חייל שאנחנו שולחים לגוף ביטחוני אחר.

אורית סטרוק: אנחנו אחראים עליו כי אנחנו שלחנו אותו לשם.

אורית סטרוק: אני מאחלת לכולנו שלא נצטרך להרים את היד – כפי שכבר קרה לי – בהצבעה על צו 8.

אורית סטרוק: תאמין לי, אדוני היושב-ראש, זה אירוע לא קל.

אורית סטרוק: ואנחנו אחראים על החיילים האלה גם אם אנחנו לא שולחים אותם למלחמה אלא "רק" לשב"ס ו"רק" להיתקל במחבלים בתאי הכליאה.

אורית סטרוק: אנחנו אחראים עליהם, ולכן חובתנו לקבל את הרשימה שלהם, לדון בה ולראות שאכן שולחים את האנשים המתאימים, ולהיות אחראים באופן אישי על כל אחד ואחד מהם.

רם בן ברק: כלומר, אנחנו נהיה ועדת היישום?

רם בן ברק: החייל יבוא לכאן, אנחנו נראיין אותו, נראה את התיק האישי שלו ונחליט.

אורית סטרוק: זאת הסתייגות שאתה יכול להגיש, אני לא הצעתי דבר כזה.

רם בן ברק: אבל זאת המשמעות של מה שאת אומרת.

רם בן ברק: הרי אם נאשר אנחנו לא נהיה חותמת גומי, אנחנו נצטרך לעשות איזשהו תהליך.

אורית סטרוק: נכון.

אורית סטרוק: כי אם אנחנו נראה שמדובר למשל בחיילים שיש להם, נגיד, קושי נפשי מסוים - - -

רם בן ברק: אבל איך נעשה את זה?

רם בן ברק: תהיה לזה ועדה?

רם בן ברק: אנחנו נכשיר את עצמנו?

אורית סטרוק: נחשוב איך עושים את זה.

אורית סטרוק: הכי טוב היה אם בכלל לא היינו מאשרים להם להיות שם.

אורית סטרוק: שוב אני אומרת, אנחנו הסכמנו למשוך את כל ההסתייגויות כולן ובלבד שחיילות לא ילכו לשרת באגפי כליאה של מחבלים.

רם בן ברק: תודה.

רם בן ברק: מי בעד ההסתייגות החשובה?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה.

רם בן ברק: הלאה.

עידו בן יצחק: הסתייגות 11.

אורית סטרוק: "בעת החלטה על כל הצבעה של כל מספר חיילים בשירות בתי הסוהר, הממשלה תקבל את אישורה של ועדת החוץ והביטחון ולאחר מכן את אישור מליאת הכנסת".

אורית סטרוק: זאת הסתייגות שבאה לבטא את האחריות המלאה שלנו, של חברי הכנסת, במיוחד בוועדת החוץ והביטחון, כלפי החיילים האלה.

אורית סטרוק: אלה אנשים בראשית ימיהם הבוגרים, החוויות שהם יחוו בשירות הזה, במיוחד אם שולחים אותם.

אורית סטרוק: .. ועל זה הצער העצום שלי.

אורית סטרוק: שלמרות שהגענו כאן בוועדה להסכמות שכולנו כאיש אחד נתלכד, אחרי שוויתרנו על אלף ואחד דברים אחרים, כדי למנוע הצבה של חיילות באגפי כליאה של מחבלים, ואפילו חבר הכנסת יוסי שיין, שיש לו חוק שלם, גם הוא הסכים לוותר ולהתלכד סביב הדבר הזה, ואפילו איתן, שנשלח לפה כדי לייצג את שר הביטחון, ויתר והסכים לזרום איתנו, וכולנו התלכדנו סביב הדבר הזה – אז איך יכול להיות שאחרי שהגענו להסכמה על דבר כל כך מהותי, שחיילות של עם ישראל לא יישלחו לאגפי כליאה של אסירים ביטחוניים – איך יכול להיות שפתאום ירדנו מזה.

איתן גינזבורג: נו באמת, אורית.

רם בן ברק: תודה, חברים.

יוסף טייב: אורית, דיברת עכשיו שבע דקות, הסתכלתי על הזמן.

אורית סטרוק: אני לא מאמינה שרם איבד את השעון.

רם בן ברק: חבר'ה, יש שעון.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: ההסתייגות הבאה.

עידו בן יצחק: הסתייגות 12.

אורית סטרוק: "חוק זה ייכנס לתוקף רק לאחר הקמתה של ועדת חקירה פרלמנטרית לעניין תפקוד שירות בתי הסוהר בנושא סרסור החיילות בכלא גלבוע".

אורית סטרוק: מיכל, לאן את הולכת, זאת הסתייגות שלך.

אורית סטרוק: מיכל, ואני חושבת שגם אמילי, היו בעד ועדת חקירה פרלמנטרית לעניין תפקוד שירות בתי הסוהר בנושא סרסור החיילות בכלא גלבוע.

אורית סטרוק: כאן בעצם ההזדמנות שלנו לבוא ולומר שוועדת חקירה כזאת אכן קום תקום.

אורית סטרוק: אתמול ישבנו באולם נגב.

אורית סטרוק: במקום ועדת חקירה שרצינו להקים לעניין אהוביה סנדק, הציעו גורמים בקואליציה – ואנחנו קיבלנו את זה – שיהיה דיון משותף משולב.

אורית סטרוק: ישבו בראשו שני יושבי-הראש באמת הכי טובים שיש בבית הזה, רם בן ברק ומירב בן ארי.

אורית סטרוק: ואת יודעת מה קרה, אמילי?

אורית סטרוק: לא שלחו לנו נציג ממשלתי רלוונטי אחד.

אורית סטרוק: במקום לשלוח את מחוז ש"י שלחו את מחוז ירושלים; במקום לשלוח את הפרקליטה שעוסקת בתיק שלחו פרקליטה שלא מבינה בתיק; במקום לענות לשאלות של מירב בן ארי, שהיא יושבת-ראש מאוד מחודדת, יושבת מולה גברת מייעוץ וחקיקה ואומרת לה שהיא לא שואלת את השאלות הנכונות והיא מסבירה למירב איזה שאלות היא צריכה לשאול - - -

רם בן ברק: תודה רבה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

עידו בן יצחק: הסתייגות 13.

אמילי חיה מואטי: אני לא מבינה, זה דיון במעמד צד אחד?

אורית סטרוק: זה במעמד הצד שכתב הסתייגויות.

שלמה קרעי: יכולת גם את לכתוב הסתייגויות ולנמק אותן כרצונך.

אמילי חיה מואטי: אני סומכת על הממשלה ועל ועדת החוץ והביטחון, ועל כן, גם אם יש לי - - -

שלמה קרעי: אז אם את סומכת על הממשלה למה צריך בכלל חברי כנסת?

אמילי חיה מואטי: כדי לייצג את הציבור שבחר בנו.

אמילי חיה מואטי: וגם אם יש לי הסתייגויות - - -

שלמה קרעי: אבל את לא רוצה לייצג, את הרי סומכת על הממשלה.

אמילי חיה מואטי: אני מאוד סומכת על הממשלה, בוודאי.

אורית סטרוק: אמילי מאמי, תקשיבי רגע.

אורית סטרוק: אני הייתי חברת כנסת בקואליציה בכנסת ה-19, ואני רוצה לספר לך סוד: כחברת כנסת בקואליציה הגשתי הסתייגויות, והן גם התקבלו.

שלמה קרעי: גם אני הגשתי הסתייגויות כחבר כנסת בקואליציה, כנגד שר האוצר ישראל כץ, והן התקבלו בוועדת הכספים.

שלמה קרעי: כי כחברי כנסת - - -

אמילי חיה מואטי: אה, שכחתי שהבוקר זה הבוקר שבו אתם יוצאים נגד ישראל כץ.

אמילי חיה מואטי: קראתי את הציוצים בלילה.

שלמה קרעי: לא, זה לא קשור לעניין.

אורית סטרוק: אני הגשתי נגד אביגדור ליברמן האיום והנורא, כשבראש הוועדה ישב דודו רותם זיכרונו לברכה - - -

רם בן ברק: טוב, חברים, אני מבין שהדיון הוא לא על ההנמקה.

רם בן ברק: מי בעד הסתייגות 13?

שלמה קרעי: רגע, לא נימקנו.

אמילי חיה מואטי: לא היית כאן.

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: ההסתייגות הבאה.

עידו בן יצחק: הסתייגות 14.

רם בן ברק: מישהו רוצה לנמק אותה, או שנצביע עליה?

שלמה קרעי: לא, זאת הסתייגות חשובה מאוד, זאת הסתייגות שאתה קיבלת אותה אתמול, כל חברי הוועדה קיבלו אותה פה אחד – אבל בסוף התקפלתם.

שלמה קרעי: ההסתייגות אומרת ככה: "על אף האמור בחוק זה, לא יוצבו חיילות סוהרות במסגרת שירות החובה באגפים אסירים ביטחוניים".

שלמה קרעי: זאת הליבה של המחלוקת כאן, הליבה של חילוקי הדעות בינינו.

שלמה קרעי: למעשה אין חילוקי דעות לגבי חשיבותה של ההסתייגות הזאת ולגבי התיקון שדרוש בהארכת הוראת השעה הזו, כולכם מסכימים לזה, ולמרות זאת, כמו חותמת גומי, מגייסים את חברת הכנסת מואטי, שסומכת על הממשלה - - -

אמילי חיה מואטי: קרעי, קצת צניעות וקצת ריספקט ממך כלפיי יכולים לקדם מאוד את היחסים בינינו.

אמילי חיה מואטי: אנא ממך.

שלמה קרעי: אמילי, זאת לא התנשאות, אלה עובדות.

אורית סטרוק: שלמה, זה לא יפה, היא הצביעה איתנו בתקציב.

אמילי חיה מואטי: נורא משעשע.

אמילי חיה מואטי: אני לא חותמת גומי של אף אחד.

אמילי חיה מואטי: אני תומכת בממשלה הזאת, אני גאה להיות חברה בקואליציה, ועל כן, גם אם יש לי הסתייגויות, אני משמיעה אותן בנחת בפני האנשים שלי בממשלה.

שלמה קרעי: ויש לך דעה בעניין הצבת חיילות בשירות חובה באגפים ביטחוניים?

אמילי חיה מואטי: הדעה שלי היא שאני בטוחה שהממשלה הנוכחית תעשה הכי טוב כדי לשפר את התנאים של החיילות וכדי לא להפגיש חיילות בשירות סדיר עם מחבלים שיושבים בכלא.

אמילי חיה מואטי: כן, אני בטוחה בזה.

שלמה קרעי: אבל זה מה שהם עושים.

אמילי חיה מואטי: נראה לך?

אמילי חיה מואטי: כאמור, קצת צניעות.

שלמה קרעי: אבל זאת בדיוק ההסכמה שהייתה כאן אתמול - - -

רם בן ברק: אני מביא את זה להצבעה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: הלאה.

עידו בן יצחק: אנחנו עוברים לקובץ השני, הקובץ עם הסימון הצהוב, להסתייגות מס' 15.

אורית סטרוק: אני רוצה לנמק את ההסתייגות הזו.

אורית סטרוק: את ההסתייגות הזו אני מנמקת בשם מיכל רוזין ובשם נירה שפק, שהן חברות כנסת שמאוד חשוב להן הנושא קבילה ופנייה ליועצת הרמטכ"ל לענייני מגדר, והן גם מבינות בו, יותר ממני אגב.

אורית סטרוק: הן דיברו כאן בוועדה באריכות וברגש רב עד כמה זה חשוב ומהותי שחיילים שמוצבים בשב"ס יוכלו לפנות לגורמי הקבילה הצבאיים.

אורית סטרוק: סליחה, מחילה, אני רוצה לציין כאן גם את חבר הכנסת יוסי שיין, שאתמול טרח לדייק מול הנציבה את התנאים שהחיילים האלה נמצאים בהם.

אורית סטרוק: אנחנו הגשנו את ההסתייגות הזו בעקבות הדברים החשובים שאתם אמרתם.

אורית סטרוק: אתם דייקתם לנו את הצורך לתת את ההגנה המרבית לאותם חיילים.

אורית סטרוק: אני הייתי שמחה יותר אם החוק של חבר הכנסת שיין היה מתקבל, אבל מכיוון שהוא לא מתקבל, אז לכל הפחות נעביר את ההסתייגות הזאת, שמעניקה הגנה יותר טובה לחיילים ולחיילות האלה.

רם בן ברק: תודה רבה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: ההסתייגות הבאה.

עידו בן יצחק: הסתייגות 16.

אורית סטרוק: אנחנו רואים מצב שבו מספר החיילים שמושאלים לשב"ס ולמשטרה עולה כל פעם.

אורית סטרוק: למרות שחוקקו את כל הדבר הזה כהוראת שעה מתוך הבנה שזה לגמרי לא הסידור הנכון וזה רק לזמן מוגבל – למרות זאת המספר שלהם עולה כל פעם.

אורית סטרוק: אז אנחנו רוצים לייצר תנועה הפוכה, כלומר שמפעם לפעם מספר החיילים והחיילות ירד.

אורית סטרוק: אנחנו רוצים להתחיל לייצר...

אורית סטרוק: על מה כולם מדברים שם?

אמילי חיה מואטי: עצרו את מי שתקף את פרוש.

איתן גינזבורג: את החשוד בתקיפה.

שלמה קרעי: ויש חשד שמישהו שילם לו תמורת התקיפה הזאת.

אורית סטרוק: אני ממשיכה.

אורית סטרוק: אנחנו בעצם רוצים לייצר תנועה הפוכה, שבמסגרתה משנה לשנה יפחת מספר החיילים שמושאלים לשב"ס ולמשטרה.

אורית סטרוק: אני חושבת שזאת הסתייגות מאוד נבונה ונכונה, ואני באמת רוצה להציע: בואו פעם אחת, על הסתייגות אחת שהיא כל כולה שכל ישר - - -

רם בן ברק: תודה רבה.

רם בן ברק: מי בעד ההסתייגות החשובה?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה.

רם בן ברק: הלאה.

עידו בן יצחק: הסתייגות 17.

אורית סטרוק: שלמה, אתה רוצה לנמק?

אמילי חיה מואטי: איזו הרמוניה.

אורית סטרוק: אמילי, אחד האנשים שיש לי איתו הכי הרבה הרמוניה בכנסת זה שלמה קרעי, ואני רוצה גם להגיד לך עוד משהו.

אורית סטרוק: קודם אמרתו לו בסערת נפש "תבוא לוועדות הכנסת ואחר כך תדבר".

אורית סטרוק: אז רציתי להגיד לך שאם יש ח"כ שנמצא הכי הרבה בוועדות הכנסת זה שלמה קרעי.

אמילי חיה מואטי: לא סערת נפש ולא נעליים.

אמילי חיה מואטי: אני מכירה ביכולות של הבחור לקיים יחסים הרמוניים עם אנשים שהוא מתנגד להם.

שלמה קרעי: תודה, אמילי, ותודה - - -

רם בן ברק: אין ספק ששלמה קרעי הוא אחד מחברי הכנסת הכי חרוצים שיש.

מיכל רוזין: די, הרסתם לו את הפריימריז.

שלמה קרעי: אז מיכל, תגידי עליי איזה משהו לא בסדר.

שלמה קרעי: ..

מיכל רוזין: ד"ר שלמה קרעי הוא דיקטטור בהתהוות, ד"ר להנדסת תודעה, וזה מסוכן מאוד שיום אחד הוא יגיע לעמדת שליטה ולעמדת הנהגה, מכיוון שהבן אדם חושב שהוא חי במאה ה-14 אם לא בימי התנ"ך, וכל הפרוגרסיביות, שגם היהדות - - -

שלמה קרעי: כשאני אגיע לעמדת הנהגה, הדמוקרטיה - - -

מיכל רוזין: רגע, אתה ביקשת שאני אגיד עליך דברים כאלה - - -

אמילי חיה מואטי: עוזרים לך בפריימריז ועוד יש לך תלונות.

אמילי חיה מואטי: גם בזה הוא לא יכול לגלות הרמוניה.

שלמה קרעי: כשאני אגיע, בעזרת השם, לעמדת שליטה ועמדת הנהגה, הדמוקרטיה תחזור למדינת ישראל.

מיכל רוזין: די, הרסת את הפואנטה.

מיכל רוזין: נעשה את זה מחדש, שתוכל להקליט ולהפיץ בליכוד.

רם בן ברק: טוב, חברים, מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה.

רם בן ברק: הלאה.

עידו בן יצחק: הסתייגות 18.

שלמה קרעי: רוויזיה.

שלמה קרעי: "ביקש יוצא צבא שהוצב בשירות בתי הסוהר לחזור לשירות בצה"ל, יוחזר לשירות בתוך 15 ימים".

שלמה קרעי: דיברנו על זה, אדוני - - -

רם בן ברק: אז בוא נצביע.

שלמה קרעי: לא, אבל אם מה שאמרנו – שלא נאפשר לחיילות לשרת באגפים ביטחוניים – לא התקבל כאן, אז לפחות שאם חיילת מרגישה מאוימת, שלא נעים לה, שלא נוח לה להיות בתוך האגף הביטחוני הזה עם אותן חלאות המין האנושי שנמצאים שם, אז לפחות שנאפשר לה לחזור לשירות רגיל בצבא ההגנה לישראל באופן מהיר ובלי לגרור רגליים - - -

רם בן ברק: יש לה את האפשרות הזאת שלושה חודשים.

שלמה קרעי: אני מדבר על לאפשר לה לחזור לצה"ל תוך 15 ימים.

קריאות: - - -

רם בן ברק: מי בעד?

שלמה קרעי: רגע, אתה מדבר בטלפון, אתה לא מקשיב בכלל - - -

רם בן ברק: לא מעניין אותי, נגמר הזמן.

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה.

רם בן ברק: הלאה.

עידו בן יצחק: הסתייגות 19.

אמילי חיה מואטי: אני חושבת שדיונים כאלה כדאי לנהל מחוץ למצלמות.

אמילי חיה מואטי: ככה אנשים לא מבלבלים את המוח ולא באים לעשות פריימריז בוועדת החוץ והביטחון.

שלמה קרעי: אמילי, תבואי אליי קצת, אנחנו נלמד מה התפקידים של חבר כנסת.

קריאות: - - -

שלמה קרעי: רגע, אורית, רצית לומר משהו על המאבטחים.

אורית סטרוק: לא על חשבון הסתייגות 20, היא הכי חשובה.

עידו בן יצחק: אנחנו ב-19.

אורית סטרוק: 19 היא הכי חשובה.

שלמה קרעי: לא, אנחנו לא ב-19 - - -

רם בן ברק: אנחנו ב-19, רבותיי.

אורית סטרוק: אז אני רוצה את 19.

אורית סטרוק: "יוצא צבא שהוצב בשירות בתי הסוהר לא ישרת באגפי אסורים שאינם בני מינו; מפר הוראה זו" – וזה לב ההסתייגות – "יודח מתפקידו".

אורית סטרוק: וכל כך למה?

אורית סטרוק: כי אם יש דבר שאני הכי מזועזעת ממנו בפרשת הסוהרות, זה מהקצינים שנפשם הייתה גסה בנערות האלה ולא היה אכפת להם מהנערות האלה.

אורית סטרוק: לו היו חושבים לרגע אחד שזאת האחות שלהם או הבת שלהם, לו היו חושבים כך לרגע אחד.

אורית סטרוק: .. זה כואב ברמה שאי אפשר לתאר.

אורית סטרוק: איך יכול להיות שהקצינים הסכימו ושלחו אותן, ולא פעם, לא פעמיים ואפילו לא שלוש.

אורית סטרוק: איזו ערלות לב.

מיכל רוזין: עבריינות.

אורית סטרוק: מי שעושה דבר כזה צריך להיות מודח מתפקידו ולא יכול לשאת בשום תפקיד ציבורי או פקידותי במדינת ישראל.

רם בן ברק: תודה רבה.

רם בן ברק: אנחנו מזדהים עם כל מה שאמרת לגבי חומרת הדבר הזה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: הלאה.

עידו בן יצחק: לחלופין של 19.

רם בן ברק: אם לא יודח אז לפחות שיעמוד לדין משמעתי, נכון?

אורית סטרוק: נכון, ואני רוצה להסביר את זה.

רם בן ברק: כבר הסברת, לא?

אורית סטרוק: לא, אני הסברתי קודם על הדחה מתפקיד.

רם בן ברק: בבקשה, גברתי.

רם בן ברק: זה בנוסף להדחה?

אורית סטרוק: בעיניי זה צריך להיות בנוסף להדחה.

אורית סטרוק: בדיעבד אני מצטערת שלא כתבתי שהוא צריך להיות מועמד גם לדין פלילי.

אורית סטרוק: בכל מקרה, הוא צריך להיות מועמד גם לדין משמעתי, משום שעצם ההעמדה לדין משמעתי בתוך ארגון מייצרת נורמות בתוך הארגון.

אורית סטרוק: כי הארגון בעצם בא ושופט את האנשים מתוכו שמתנהגים שלא לפי הנורמות הרצויות בארגון, וזה דבר שמייצר איזושהי נורמה שמחנכת את הארגון מתוך עצמו.

אורית סטרוק: ומכאן הרעיון שמי שמפר הוראה כזו גם יעמוד לדין משמעתי.

אורית סטרוק: בתוך שירות בתי הסוהר צריך להיות ברור שיש דברים שלא עושים.

אורית סטרוק: אי אפשר להפקיר בצורה כזו את בנות ישראל.

אורית סטרוק: תחשוב לרגע אחד שהנערה הזאת, הבחורה הזאת, אתה שולח אותה למצב בלתי אפשרי כזה, להיות חשופה להתעללות של המחבל הרשע הזה.

אורית סטרוק: איך אפשר לעשות דבר כזה?

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: הלאה.

עידו בן יצחק: הסתייגות 20.

רם בן ברק: ההסתייגות האחרונה להיום.

רם בן ברק: הזמן רץ, תתאפסו על עצמכם.

אורית סטרוק: אני אנמק.

אורית סטרוק: זאת הסתייגות שבדיעבד.

אורית סטרוק: לא הצלחנו באף אחת מההסתייגויות, יש לכם רוב עלינו – דרך אגב, זה רוב מלאכותי - - -

רם בן ברק: גנבנו את הבחירות.

אורית סטרוק: אתם החלטתם לשלוח את החיילים והחיילות האלה לשרת בשירות בתי הסוהר בלי לבדוק מה יעלה בגורלם, בלי לאפשר להם לחזור מתי שהם רוצים, בלי למנוע כניסה של חיילות לתוך האגפים הביטחוניים של המחבלים יימח שמם.

אורית סטרוק: את כל הדברים האלה הורדתם, ושלחתם אותם אל המציאות האיומה הזאת.

אורית סטרוק: אז אם עשיתם את כל זה, אז לכל הפחות שיקבלו עדיפות אחר כך להתקבל לעבודה בשירות בתי הסוהר, אם ירצו.

רם בן ברק: כבר יש להם עדיפות.

רם בן ברק: את מתפרצת לדלת פתוחה.

רם בן ברק: יש להן עדיפות, ובתנאי שהן עומדות בקריטריונים - - -

שלמה קרעי: אבל העדיפות הזאת לא מעוגנת בשום מקום.

יוסף טייב: היא מעוגנת.

שלמה קרעי: איפה מעוגנת?

רם בן ברק: זה דבר שקיים.

שלמה קרעי: זה מעוגן בחוק?

שלמה קרעי: בתקנות?

שלמה קרעי: איפה?

פרומית כהן: בנהלים שלנו.

פרומית כהן: אנחנו מאוד מעודדים ומאוד רוצים שסוהרי החובה ימשיכו לקבע - - -

שלמה קרעי: אבל זה לא מעוגן בחוק.

פרומית כהן: אין צורך שזה יעוגן בחוק.

פרומית כהן: זה העתיד שלנו, זו גאוותנו - - -

רם בן ברק: תודה רבה אבל הזמן עבר.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

שלמה קרעי: רוויזיה.

רם בן ברק: ההסתייגויות נגמרו.

יוסף טייב: אני רוצה להגיש רוויזיה על כל מה שהם לא הגישו.

מיכל רוזין: אני רוצה להגיש רוויזיה על הכול.

אורית סטרוק: אנחנו ביקשנו רוויזיה על הכול.

מיכל רוזין: לא.

מיכל רוזין: אתם הגשתם על הכול?

רם בן ברק: אז אנחנו מתחילים את הדיון על הרוויזיות?

מירי פרנקל-שור: אפשר להתחיל את הדיון על הרוויזיות, אבל צריך לבדוק ולוודא שיש חצי שעה מרגע שהוגשה הרוויזיה.

מירי פרנקל-שור: אנחנו רשמנו את השעות של הבקשות ואנחנו נקפיד על זה.

רם בן ברק: מיכל, תוכלי להחליף אותי לשתי דקות?

עידו בן יצחק: הרוויזיה הראשונה היא על ההסתייגויות שהגישה קבוצת יהדות התורה וקבוצת ש"ס לחוק בעניין המשטרה.

מאיר פרוש: איזה דף?

מיכל רוזין: למי שלא הבין, אנחנו מצביעים עכשיו על הרוויזיות שהוגשו תוך כדי השעתיים האחרונות.

עידו בן יצחק: בקובץ הגדול מדובר בסתייגות מס' 1 שבעמוד הראשון, ובקובץ הקטן, עם הסימון הצהוב, מדובר בהסתייגות מס' 15 וב-לחלופין שלה.

עידו בן יצחק: על שלוש ההסתייגויות האלה הצבעתם ביחד.

עידו בן יצחק: מי שמצביע בעד הרוויזיה פותח מחדש את הדיון בהסתייגות, ומי שמצביע נגד הרוויזיה מצביע בעד הפלת ההסתייגות.

אורית סטרוק: רגע, לא הבנתי.

מיכל רוזין: בעד הרוויזיה זה בעד לפתוח מחדש את הדיון, ונגד הרוויזיה זה אומר שהרוויזיה נפלה.

אורית סטרוק: אבל יש הנמקה.

מיכל רוזין: על שלוש הרוויזיות ביחד.

מיכל רוזין: בבקשה, חבר הכנסת פרוש.

מאיר פרוש: למרות שאני רואה את הנחישות של חבר הכנסת שיין, שבטוח בעצמו שתוך שנה העסק נגמר, אני יכול להבטיח לו שזה לא הולך לקראת - - -

יוסף טייב: לא שמעת אותי אומר שאני בטוח בזה.

מאיר פרוש: אז אני אומר, בואו נהיה מציאותיים, ניתן חמש שנים, ולאחר מכן נמשיך כמו שאמרתי.

מאיר פרוש: זאת ההצעה שלי ואני מציע לקבל את ההסתייגות הזו.

מיכל רוזין: תודה.

מיכל רוזין: אני מעלה להצבעה את סעיף 1 בהסתייגויות של קבוצת יהדות התורה וקבוצת ש"ס, את סעיף 15 שלהם ואת ה-לחלופין שלו.

מיכל רוזין: מי בעד הרוויזיה?

מיכל רוזין: מי נגד?

מיכל רוזין: מי נמנע?

מיכל רוזין: לא אושרה.

מיכל רוזין: הרוויזיה נפלה.

עידו בן יצחק: הנושא השני הוא ההסתייגות של יהדות התורה וש"ס לחוק שבעניין שירות בתי הסוהר.

עידו בן יצחק: זה נמצא בחלק השני של הקובץ הגדול, הסתייגויות 1, 2, 3 וה-לחלופין של 3.

שלמה קרעי: גברתי היושבת-ראש, עכשיו את לא סתם גלגל עזר להעברת החוק המסוכן הזה, את עכשיו יושבת בראש.

מיכל רוזין: אנחנו באמצע הצבעות.

מיכל רוזין: פרוש, האם אתה מבקש לנמק את הרוויזיה?

מאיר פרוש: מפאת החשש לביזיון הכנסת, אחרי שישבנו על זה שעות על גבי שעות, ולאור זה שאולי חברי הכנסת חושבים כמוני אבל זה לא מתאים לעמדת הקואליציה – מפאתם כבודכם אני אומר לכם, אל תלכו על המהלך של שנה, שנה וחצי או שלוש שנים.

מאיר פרוש: תלכו על חמש שנים, ולאחר מכן אישור ב-80 חברי כנסת או בכלל לא.

מאיר פרוש: זאת ההצעה שלי ולכן אני בעד הרוויזיה.

מיכל רוזין: אוקיי, אנחנו מצביעים על רוויזיה להסתייגויות קבוצת יהדות התורה וקבוצת ש"ס, מס' 1, 2, 3 ולחלופין של 3.

מיכל רוזין: מי בעד הרוויזיה?

מיכל רוזין: מי נגד?

מיכל רוזין: מי נמנע?

מיכל רוזין: לא אושרה.

מיכל רוזין: הרוויזיה נפלה.

עידו בן יצחק: אני חוזר לקובץ הגדול.

עידו בן יצחק: אנחנו בהסתייגות מס' 2 של סיעות הליכוד, הציונות הדתית, ש"ס ויהדות התורה לתיקון מס' 7, בעניין המשטרה.

מיכל רוזין: כולל לחלופין א', ב' ו-ג'?

עידו בן יצחק: לא, זאת הצבעה בנפרד.

עידו בן יצחק: אנחנו מצביעים על מס' 2 בלבד.

מיכל רוזין: מי רוצה לנמק?

שלמה קרעי: גברתי יושבת הראש, אני רוצה לסכם את הדיון הארוך שהיה כאן אתמול והיום.

שלמה קרעי: השר בר לב הגיע אתמול לדיון, אמר את מה שיש לו לומר, זרק עלינו את המילים שלו, וקם והלך החוצה, ואפילו לא נענה לבקשתו של יושב-ראש הוועדה לארח לנו חברה לעוד חצי שעה.

שלמה קרעי: הסיבה שהשר בר לב עשה את הדבר הזה, להערכתי, היא שאין לו תשובות.

שלמה קרעי: הוא פחד מהשאלות שלנו.

שלמה קרעי: השאלה הפשוטה ששאלנו כאן בוועדה ודיברנו עליה לאורך הדיונים היא האם השר בר לב מתכוון לממש את האג'נדה הפוליטית שלו, את השנאה שלו למתנחלים, את ההדהוד השקרי שלו שלפיו הדבר היחיד שיש לטפל בו היום, עם כל האנרכיה במדינת ישראל, זה אלימות המתנחלים.

שלמה קרעי: שאלנו האם הוא מתכוון לממש את האג'נדה השקרית הזאת שלו באמצעות הארכת הוראת השעה.

שלמה קרעי: זאת שאלה שהשר בר לב ברח מלתת עליה תשובה אתמול, ועד הרגע הזה לא קיבלנו תשובה.

שלמה קרעי: וכל עוד לא קיבלנו תשובה מהשר בר לב לאן מוקצים אותם חיילי חובה - - -

מיכל רוזין: זמנך תם.

מיכל רוזין: אנחנו נצביע על זה ותוכל להמשיך את דבריך בהסתייגות לחלופין.

אורית סטרוק: רגע, יש לי שתי שאלות פרוצדורליות.

מיכל רוזין: לא, תכף יש הסתייגויות לחלופין, תוכלו להתחלק בזמן ביניכם.

מיכל רוזין: מי בעד הרוויזיה?

מיכל רוזין: מי נגד?

מיכל רוזין: מי נמנע?

מיכל רוזין: לא אושרה.

מיכל רוזין: הרוויזיה נפלה.

מיכל רוזין: אנחנו עוברים ל-לחלופין.

מיכל רוזין: אורית, בבקשה.

שלמה קרעי: אגב, זה לא לחלופין, זאת הסתייגות נפרדת.

מיכל רוזין: בסדר.

מיכל רוזין: אורית, בבקשה.

אורית סטרוק: כמה זמן דיבור את נותנת לי?

מיכל רוזין: דקה.

אורית סטרוק: למה?

מיכל רוזין: ככה.

מיכל רוזין: כי כבר נימקתם את כל ההסתייגויות וזה כבר נימוק של הרוויזיה, ואני מחליטה כמה זמן לתת.

מיכל רוזין: בבקשה.

מיכל רוזין: נשארו לך 46 שניות.

אורית סטרוק: עד מתי הוועדה יכולה לשבת?

מירי פרנקל-שור: עד 12:00.

מיכל רוזין: בבקשה, יש לך עוד 30 שניות.

אורית סטרוק: תודה רבה, מיכל.

אורית סטרוק: "מטרת חוק זה לאפשר לממשלה לעבוד על הציבור בעיניים כאילו היא מטפלת בפשיעה".

אורית סטרוק: אין הסתייגות יותר מוצדקת מזו.

אורית סטרוק: אנחנו יושבים פה – ואיתן, אל תיעלב – ועובדים על הציבור בעיניים.

אורית סטרוק: כאילו אנחנו באמת מייצגים אותו בדברים שחשובים לו, בעוד שזה בכלל לא המצב.

אורית סטרוק: חברי כנסת יושבים כאן ומצביעים בניגוד לצו מצפונם.

אורית סטרוק: שמענו אותם אתמול בוועדה, אנחנו יודעים את דעותיהם, אבל הם מצביעים בצורה הפוכה.

אורית סטרוק: ולכן הכול פה נועד לשרת אג'נדה פוליטית של שני שרים בממשלה, מה שנקרא בלשונו של כתב ערוץ 13 "עסקת גנץ בר לב".

אורית סטרוק: גנץ ימסור לבר לב את חיילי החובה, בר לב יעביר את חיילי החובה למשטרה, המשטרה תפנה שוטרים לימ"ר ש"י, וכך ירוויחו - - -

רם בן ברק: תודה רבה.

רם בן ברק: הצבעה.

רם בן ברק: על מה מצביעים?

עידו בן יצחק: מי שבעד פתיחת הדיון מחדש מצביע בעד, ומי שנגד - - -

רם בן ברק: מי בעד לפתוח את הדיון מחדש?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

רם בן ברק: הלאה.

עידו בן יצחק: לחלופין א'.

מירי פרנקל-שור: אני רק רוצה לומר שיש לנו אישור להמשיך את הישיבה עד 12:20 או עד שמתחילה החקיקה.

שלמה קרעי: אתם שוגים בדמיון שאתם תוכלו לסיים עד 12:20, יש לנו עוד כמה כלים פרלמנטריים באמתחתנו, אז צפו להפתעות.

רם בן ברק: אנחנו סמוכים ובטוחים שאתה תנצל כל כלי פרלמנטרי שיש בידך.

רם בן ברק: בבקשה.

אורית סטרוק: מטרת - - -

רם בן ברק: דרך אגב, לא על כל ההסתייגויות הם הגישו רוויזיה.

עידו בן יצחק: הם הגישו על הכול.

רם בן ברק: לא, היו כאלה שאמרו כן והיו כאלה שאמרו - - -

אורית סטרוק: לא, אנחנו הגשנו על הכול.

איתן גינזבורג: אנחנו הגשנו על הכול.

שלמה קרעי: רם, עדיין אפשר להגיש, זה לא פג תוקף.

אורית סטרוק: אני אומרת כך.

אורית סטרוק: בעצם הסיבה של הרוויזיה היא לקרוא קריאה אחרונה לצו מצפונכם: תצביעו בהתאם - - -

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה, לא התקבלה.

עידו בן יצחק: לחלופין ב'.

רם בן ברק: כמה נתת להם, דקה או חצי דקה?

מיכל רוזין: דקה.

רם בן ברק: למה לא חצי דקה?

מיכל רוזין: הייתי נחמדה.

רם בן ברק: היועץ, אני יכול לתת חצי דקה?

אורית סטרוק: לא, היא כבר נתנה לנו דקה, זהו.

אורית סטרוק: המטרה של - - -

רם בן ברק: אבל אני עכשיו היושב-ראש.

אורית סטרוק: לא משנים את כללי המשחק באמצע, אין דבר כזה.

רם בן ברק: צודקת.

אורית סטרוק: המטרה של הרוויזיה היא באמת להחזיר אתכם רגע אחורה, ללפני משהו כמו 12 שעות.

אורית סטרוק: ישבנו ביחד אתמול והגענו למסקנות משותפות, אנחנו רוצים להצביע עליהן, ולא יכול להיות שנציבת שב"ס – שיש לי אהדה עצומה כלפיה, באמת שאין לי כלום נגדה - - -

רם בן ברק: תודה רבה.

רם בן ברק: מי בעד?

רם בן ברק: מי נגד?

רם בן ברק: לא אושרה.

רם בן ברק: חברים, אני מנצל את סמכותי, ומאחר שנתנו שתי דקות להסתייגויות אני מקצר את הזמן לחצי דקה.

רם בן ברק: הלאה, הרוויזיה הבעיה.

עידו בן יצחק: לחלופין ג'.

אורית סטרוק: אין לך סמכות לעשות דבר כזה.

רם בן ברק: יש לי סמכות.

רם בן ברק: כמו שלקרעי יש סמכויות, גם לי יש סמכויות.

רם בן ברק: בבקשה, הזמן עובד.

אורית סטרוק: אנחנו ב-לחלופין ג', שזה בעצם לא לחלופין אלא מספר כלשהו.

אורית סטרוק: אנחנו חושבים שחיילי צה"ל צריכים לשרת בתפקיד משמעותי בצבא.

אורית סטרוק: אנחנו חושבים שחברי כנסת צריכים לשרת באופן משמעותי את המצביעים שלהם.

אורית סטרוק: אנחנו חושבים - - -

רם בן ברק: תודה רבה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה.

רם בן ברק: הלאה.

עידו בן יצחק: הסתייגות 3.

אורית סטרוק: בנוגע להסתייגות 3 אני מציעה שהיושב-ראש יסביר לנו למה להצביע נגדה.

אורית סטרוק: הרי בסופו של דבר זה משהו שאתה בעצמך רצית להכניס בחוק, אז תסביר לנו למה אתה מצביע נגד.

רם בן ברק: מאחר שהזמן עבר, אין לי זמן להסביר לך.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: הרוויזיה לא התקבלה.

עידו בן יצחק: לחלופין של 3.

אורית סטרוק: מה שיש לי להגיד על ההסתייגות הזו – עידו, זה במיוחד בשבילך – זה שצריכים לתקן את התאריך.

אורית סטרוק: צריך להוסיף תאריך עברי.

עידו בן יצחק: זה היה נוסף גם אם לא היית מבקשת.

אורית סטרוק: כל עוד שרע"ם לא השתלטו סופית על הכנסת ולא מחקו סופית את הזהות היהודית של המדינה - - -

רם בן ברק: תודה רבה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: ההסתייגות לא עברה.

עידו בן יצחק: אנחנו ב-לחלופין א'.

מירי פרנקל-שור: אני רוצה רגע לדייק את אופן ההצבעה.

מירי פרנקל-שור: מקום שבו חברת הכנסת סטרוק או חבר הכנסת קרעי הגישו רוויזיות, הם יכולים לבקש לנמק את הרוויזיה.

מירי פרנקל-שור: מקום שבו הם לא הגישו את הרוויזיה, אלא הגישו אותה חברת הכנסת רוזין או חבר הכנסת שיין ואתם הצטרפתם – אם חברת הכנסת רוזין או חבר הכנסת שיין מוותרים על זכות הדיבור, אפשר לעבור ישר להצבעה.

רם בן ברק: יפה מאוד, אז קיצרנו בהרבה.

אורית סטרוק: אבל אנחנו הגשנו על הכול.

יוסף טייב: לא, אנחנו הגשנו על הכול.

מיכל רוזין: ואת הצטרפת אלינו.

רם בן ברק: אז אנחנו הולכים לרוויזיה הבאה שהם הגישו.

עידו בן יצחק: לחלופין א' ללא הנמקה, אפשר להצביע.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: לא עבר.

עידו בן יצחק: לחלופין ב' ללא הנמקה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: לא עבר.

עידו בן יצחק: הסתייגות 4 עם הנמקה.

רם בן ברק: בבקשה, חצי דקה.

אורית סטרוק: אנחנו בסך הכול מבקשים מכם לשקול בשנית ולהצביע לפי צו מצפונכם, כמו שאתם דיברתם אתמול בוועדה - - -

רם בן ברק: אין לקואליציה מצפון...

אורית סטרוק: בוא נסכם שיש לכם מצפון, נכון?

רם בן ברק: בוודאי.

אורית סטרוק: לכל חבר כנסת חייב להיות מצפון.

אורית סטרוק: כי לפעמים כשאין, אנחנו מגיעים - - -

רם בן ברק: מי בעד הרוויזיה?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: הרוויזיה לא התקבלה.

עידו בן יצחק: 5 ללא הנמקה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: הרוויזיה לא עברה.

עידו בן יצחק: 6 ללא הנמקה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: הרוויזיה לא עברה.

עידו בן יצחק: לחלופין ללא הנמקה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: הרוויזיה לא התקבלה.

עידו בן יצחק: לחלופין א' ללא הנמקה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: תודה רבה.

עידו בן יצחק: לחלופין ב' ללא הנמקה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: לא עבר.

עידו בן יצחק: לחלופין ג' ללא הנמקה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: לא עבר.

עידו בן יצחק: לחלופין ד' ללא הנמקה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: לא עבר.

עידו בן יצחק: לחלופין ה' ללא הנמקה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: לא עבר.

עידו בן יצחק: לחלופין ו' ללא הנמקה.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: לא עבר.

עידו בן יצחק: לחלופין ז' עם הנמקה.

שלמה קרעי: רגע, גברתי היועצת המשפטית, אנחנו גם הצטרפנו לכל הרוויזיות, ואם אין אף אחד שמנמק אז אנחנו רוצים לנמק.

מירי פרנקל-שור: אם היא מסירה את זכותה אז זכותה להחליט שאפשר לגשת ישר להצבעה.

שלמה קרעי: לא, יש לה זכות ראשונים, אבל אין לה זכות בלעדית.

יוסף טייב: לא, מי שמציע את הרוויזיה הוא זה שקובע.

שלמה קרעי: מה זאת ההמצאה הזאת?

שלמה קרעי: איפה זה כתוב?

שלמה קרעי: גברתי היועצת המשפטית, זה לא בסדר.

שלמה קרעי: היא יכולה לנמק, אבל אין לה זכות בלעדית לנמק.

אורית סטרוק: אפשר בבקשה את הסעיף בתקנון?

אורית סטרוק: לא שאני מפקפקת חס ושלום.

מירי פרנקל-שור: אני אראה לך אחר כך את הסעיף הזה.

אורית סטרוק: אבל ההצבעות הן עכשיו.

רם בן ברק: חבר'ה, יש לי כאן יועצת משפטית ואני הולך לפיה.

רם בן ברק: הלאה.

עידו בן יצחק: הנמקה של לחלופין ז'.

רם בן ברק: חבר הכנסת קרעי, חברת הכנסת סטרוק, בבקשה, הזמן עובד.

אורית סטרוק: אנחנו מבקשים לשמור על הביטחון בירושלים.

אורית סטרוק: לא יכול להיות שהבית של הרוצח של אלי קיי עד לרגע זה לא נהרס.

אורית סטרוק: עד לרגע זה.

אורית סטרוק: ואם צריך להוסיף חיילים בירושלים, תוסיפו חיילים בירושלים.

רם בן ברק: תודה רבה.

רם בן ברק: מי בעד ההסתייגות?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: ההסתייגות לא התקבלה.

רם בן ברק: הלאה.

עידו בן יצחק: לחלופין ח' ללא נימוק.

רם בן ברק: מי בעד הרוויזיה?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: הרוויזיה לא עברה.

עידו בן יצחק: לחלופין ט' ללא הנמקה.

רם בן ברק: מי בעד הרוויזיה?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: הרוויזיה לא עברה.

עידו בן יצחק: 7 ללא הנמקה.

שלמה קרעי: אני חושב שאתם מתנהגים באופן לא תקין בזה שכשהמגיש הראשון של הרוויזיה לא מנמק אתם לא נותנים למגיש הבא בתור.

שלמה קרעי: זה קורה בכל ועדות הכנסת.

רם בן ברק: רוויזיה מס' 7.

רם בן ברק: מי בעד?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: הרוויזיה לא עברה.

רם בן ברק: הלאה.

עידו בן יצחק: 8 ללא הנמקה.

רם בן ברק: מי בעד הרוויזיה?

רם בן ברק: מי נגד?

רם בן ברק: מי נמנע?

רם בן ברק: לא אושרה.

רם בן ברק: הרוויזיה לא עברה.

עידו בן יצחק: 9 ללא הנמקה.

שלמה קרעי: אדוני, אם היא תמצא שאנחנו צודקים בטענה, תן לנו זמן קצוב במצטבר.

מירי פרנקל-שור: תראו, אתם הגשתם רוויזיה על סעיף-סעיף.

מירי פרנקל-שור: הסתייגות, הצבעה, רוויזיה.

מירי פרנקל-שור: לכן יש לכם זכות נימוק על כל הצבעה.

מירי פרנקל-שור: הגישו חברת הכנסת רוזין וחבר הכנסת שיין רוויזיה על כלל הסעיפים.

מירי פרנקל-שור: זו הצבעה אחת.

מירי פרנקל-שור: אפשר לנמק רוויזיה פעם אחת - - -

אורית סטרוק: אני לא מבינה מה את אומרת.

אורית סטרוק: כמעט על כל - - -

מירי פרנקל-שור: יש לנו רישום על איזה סעיפים ביקשתם רוויזיה.

מירי פרנקל-שור: על סעיפים שלא הגשתם רוויזיה הגישו חברי כנסת אחרים.

מירי פרנקל-שור: זאת הצבעה אחת, ואפשר לנמק פעם אחת.

מירי פרנקל-שור: לא סעיף-סעיף.

אורית סטרוק: אז אנחנו כן יכולים לנמק פעם אחת על כל - - - ?

מירי פרנקל-שור: תבחרו מתוך אלה - - -

שלמה קרעי: לא, על כל הגשת רוויזיה – פעם אחת.

שלמה קרעי: אנחנו הגשנו כמה פעמים, אז יש לנו על כל הגשה.

רם בן ברק: לא.

אורית סטרוק: רגע, מה שאת אומרת זה שבעצם על מכלול הרוויזיות שלא הגשנו עליהן פרטני מותר לנו לנמק פעם אחת.

מירי פרנקל-שור: נכון.

אורית סטרוק: מצוין, אז נבקש בסוף הרוויזיות לנמק פעם אחת.

רם בן ברק: עכשיו השאלה שלי היא האם אנחנו יכולים להצביע על כל הרוויזיות שהוגשו על ידי רוזין פעם אחת?

מירי פרנקל-שור: כן.

רם בן ברק: אז אני מצביע על כל הרוויזיות - - -

שלמה קרעי: רק של רוזין.

שלמה קרעי: שלנו זה בנפרד.

רם בן ברק: כן, אני מצביע על כל הרוויזיות של רוזין.

אמילי חיה מואטי: אדוני היושב-ראש, אנחנו צריכים ללכת למליאה להצביע.

רם בן ברק: הכול בשליטה.

שלמה קרעי: לא יכול להיות שיש הצבעה במליאה וממשיכים פה בדיון.

מיכל רוזין: זה בהסכמה - - -

שלמה קרעי: מה זה "בהסכמה"?

שלמה קרעי: אני רוצה להצביע.

רם בן ברק: אבל אין הצבעה.

רם בן ברק: כשתהיה הצבעה אנחנו נלך.

שלמה קרעי: לא, הוא אומר שיש הצבעה.

שלמה קרעי: לא קרה מעולם שתוך כדי הצבעה במליאה יש ועדה.

רם בן ברק: מי בעד כלל הרוויזיות שהציעה חברת הכנסת רוזין בשם הקואליציה?

מירי פרנקל-שור: רק שנייה, חכו רגע.

שלמה קרעי: לא עברה בכלל חצי שעה מההגשה שלהן.

רם בן ברק: אנחנו בודקים את השעון.

אורית סטרוק: רגע, מירי, סליחה, את אמרת כאן שקיבלתם הארכה עד 12:20 או עד שתתחיל החקיקה.

מיכל רוזין: בסדר, עוד אין הצבעה, אז תמשיכו, חבל על הזמן.

אורית סטרוק: אבל נאמר:

אורית סטרוק: עד שתתחיל החקיקה.

רם בן ברק: אבל אין עדיין הצבעה.

אורית סטרוק: סליחה, היועצת המשפטית אמרה לא עד שתתחיל ההצבעה, אלא עד שתתחיל החקיקה.

אורית סטרוק: החקיקה מתחילה ברגע שחבר הכנסת הראשון עולה להציג את החוק שלו.

מירי פרנקל-שור: אורית, רק שנייה.

מירי פרנקל-שור: אם אנחנו כל כך מדייקים תכף נבדוק במדויק מה הייתה החלטת היו"ר.

אורית סטרוק: אז תבדקו.

אורית סטרוק: החקיקה התחילה.

שלמה קרעי: יש עכשיו צלצול להצבעה.

אורית סטרוק: זה לא משנה, החקיקה התחילה.

שלמה קרעי: השר מדבר, זה אומר שעוד דקה יש הצבעה.

שלמה קרעי: תמשיך, רם.

מירי פרנקל-שור: אנחנו גם צריכים להקפיד על החצי שעה.

עידו בן יצחק: על הרוויזיות של מיכל רוזין אנחנו עדיין לא יכולים להצביע.

עידו בן יצחק: אנחנו יכולים להמשיך להצביע על ההסתייגויות הפרטניות שבהן חברי הכנסת סטרוק וקרעי ביקשו רוויזיה.

יוסף טייב: רם, אפשר להצביע בינתיים.

אורית סטרוק: אי אפשר, החקיקה התחילה.

אורית סטרוק: אין לוועדה רשות ולדון כשהחקיקה - - -

יוסף טייב: קיבלנו רשות עד 12:20.

אורית סטרוק: לא נכון, קיבלתם עד 12:20 או - - -

יוסף טייב: לא צריך לצעוק, המרחק בינך לביני הוא שלושה מטר, את יכולה לדבר בשקט, אני שומע.

אורית סטרוק: א', אתה צודק - - -

יוסף טייב: אם אני צודק אז תדברי בשקט, למה את צורחת כל הזמן?

רם בן ברק: צועקת, לא צורחת.

אורית סטרוק: אני לא צורחת ואל תגיד לי שאני צורחת, זה ביטוי מעליב.

יוסף טייב: צועקת, סליחה.

אורית סטרוק: אני צועקת כי יש גבול כמה אפשר לרמוס את הדמוקרטיה.

רם בן ברק: טוב, אני יוצא להפסקה, ואני מודיע לחברים שהודעה על ההמשך תינתן בהמשך היום.

רם בן ברק: יכול להיות שזה יהיה היום, יכול להיות מחר בשש בבוקר, נראה.